ﷲ ވޮޑިގެންވަނީ ކޮންތާކު؟ (2) – DhiSalafiyyah\nﷲ ވޮޑިގެންވަނީ ކޮންތާކު؟ (2)\n17/04/2012 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚް މުޙައްމަދު ސިނާން\nﷲ ވޮޑިގެންވާ ތަނާމެދު މީސްތަކުން:\nﷲ ވޮޑިގެންވާ ތަނާމެދު މީސްތަކުންގެ ބަސްތައް ތަފާތުވެފައިވެއެވެ. އެގޮތުން ހަތަރުބަހެއް ނަގުލުވެފައިވެއެވެ.\nފުރަތަމައީ: ސުންނަތާއި ޖަމާޢަތުގެ އަހުލުވެރިންގެ ބަހެވެ. މިބައިމީހުންގެ ބަހަކީ، ﷲ ސުބުޙާނަހޫ ވަތަޢާލާ ވޮޑިގެންވަނީ ހުރިހާ އުޑުތަކެއްގެ މަތީ، އެންމެހާ ޚަލްޤުތަކާ ވަކިވެވަޑައިގެން، ޢަރުޝިއަށް އިސްތަވާވޮޑިގެންނެވެ. މިއީ ސަލަފުންނާއި، އަހުލުއްސުންނަތުގެ ޢިލްމުވެރިންގެ ބަސްފުޅެވެ. އަދި ޤުރުއާނާއި ސުންނަތް މަގު ދައްކާގޮތެވެ.\nދެވަނައީ: ޖަހުމީންގެ ބައެއްކަމުގައިވާ މުޢައްޠިލާއިންގެ ބަހެވެ. މިބައިމީހުންގެ ބަހަކީ، ﷲ ސުބުޙާނަހޫ ވަތަޢާލާ ވޮޑިގެންވަނީ ޢާލަމްތަކުގެ ތެރެއަކުވެސް ނޫނެވެ. އަދި ޢާލާމްތަކުގެ ބޭރުގައެއްވެސް ނޫނެވެ. އަދި އެއިލާހުގެ މަޚްލޫޤުންނާ ވަކިވެ ވަޑައިގެންވެސް ނޫނެވެ. އަދި މަޚްލޫޤުންނާ އެކުގައެއްވެސް ނޫނެވެ. މިބައިމީހުން އިދިކޮޅު ދެޞިފަ އެކީގައި ނަފީކުރަނީއެވެ. މިއީ މުޢުތަޒިލާއިންގެ ގިނަ މީހުންގެވެސް ބަހެވެ.\nތިންވަނައީ: ޖަހުމީންގެ ބައެއްކަމުގައިވާ ޙުލޫލިއްޔާއިންގެ ބަހެވެ. މިބައިމީހުންގެ ބަހަކީ، އެއިލާހުގެ ޛާތުފުޅާއެކު ހުރިހާ ތަނެއްގައި ވޮޑިގެންވެއެވެ.\nހަތަރުވަނައީ: ﷲ ސުބުޙާނަހޫ ވަތަޢާލާ ޛާތުފުޅާއިގެން ވޮޑިގެންވަނީ ޢާލަމްތަކުގެ މަތީގައެވެ. އަދި ހަމައެފަދައިން ޛާތުފުޅާއިގެން ކޮންމެތަނެއްގައި ވޮޑިގެންވެއެވެ. މިއީ ޞޫފީންގެ ތެރެއިން ބައެއްމީހުންނާއި، އަހުލުލް ކަލާމްގެ މީހުންގެ ބަހެވެ.\nމިބަސްތަކުގެ ތެރެއިން ޤުރުއާނާއި ސުންނަތުގެ ދަލީލުތަކާ އެއްގޮތްވެގެންވާ ބަޔަކީ ފުރަތަމަ ބައިގެ މީހުންނެވެ. އާދެ، ސުންނަތާއި ޖަމާޢަތުގެ އަހުލުވެރިންގެ ބަހެވެ. ދެންތިބި ބާކީ ބައިގަނޑުތަކުގެ ބަސްތަކަކީ ޤުރުއާނާއި ސުންނަތާ ޚިލާފު ބާޠިލު ބަސްތަކެކެވެ.\nސުންނަތާއި ޖަމާޢަތުގެ ޢިލްމުވެރިންގެ ދަލީލުތައް:\nސުންނަތާއި ޖަމާޢަތުގެ ޢިލްމުވެރިންގެ ބަސްފުޅަކީ، ﷲ ސުބުޙާނަހޫ ވަތަޢާލާ ވޮޑިގެންވަނީ ހުރިހާ އުޑުތަކެއްގެ މަތީ، އެންމެހާ ޚަލްޤުތަކާ ވަކިވެވަޑައިގެން، ޢަރުޝިއަށް އިސްތަވާވޮޑިގެންނެވެ. މިއީ ޤުރުއާނާއި، ސުންނަތާއި، ޢިލްމުވެރިންގެ އިޖްމާޢުއާއި، ބުއްދިއާއި، ފިޠުރަތު އެގޮތަކަށް މަގުދައްކާ މަގެވެ.\n1. ޤުރުއާނުގެ ދަލީލުތައް:\nޢަރުޝިއަށް އިސްތަވާވޮޑިގެންވާކަމަށް ބަޔާންކުރައްވާފައިވުން: ﷲ ސުބުޙާނަހޫ ވަތަޢާލާ ވަނީ ކީރިތި ޤުރުއާނުގެ ހަތްތަނެއްގައި އެއިލާހު އަރުޝިއަށް އިސްތަވާވެވޮޑިގެންވާކަމަށް ޞަރީޙަކޮށް ބަޔާންކުރައްވާފައެވެ.\nފުރަތަމަ ތަނަކީ: އަޢްރާފު ސޫރަތުގެ 54 ވަނަ އާޔަތެވެ. ((إِنَّ رَبَّكُمُ اللّهُ الَّذِي خَلَقَ السَّمَاوَاتِ وَالأَرْضَ فِي سِتَّةِ أَيَّامٍ ثُمَّ اسْتَوَى عَلَى الْعَرْشِ)) މާނައީ: “ހަމަކަށަވަރުން ތިޔަބައިމީހުންގެ ރައްބަކީ ﷲއެވެ. އެކަލާނގެއީ ހަދުވަހުގެ ތެރޭގައި އުޑުތަކާއި ބިން ހެއްދި ކަލާނގެއެވެ. ދެން އެކަލާނގެ ޢަރުޝިއަށް އިސްތަވާވެވޮޑިގެންނެވިއެވެ.”\nދެވަނަ ތަނަކީ: ޔޫނުސް ސޫރަތުގެ3ވަނަ އާޔަތެވެ. ((إِنَّ رَبَّكُمُ اللّهُ الَّذِي خَلَقَ السَّمَاوَاتِ وَالأَرْضَ فِي سِتَّةِ أَيَّامٍ ثُمَّ اسْتَوَى عَلَى الْعَرْشِ)) މާނައީ: “ހަމަކަށަވަރުން ތިޔަބައިމީހުންގެ ރައްބަކީ ﷲއެވެ. އެކަލާނގެއީ ހަދުވަހުގެ ތެރޭގައި އުޑުތަކާއި ބިން ހެއްދި ކަލާނގެއެވެ. ދެން އެކަލާނގެ ޢަރުޝިއަށް އިސްތަވާވެވޮޑިގެންނެވިއެވެ.”\nތިންވަނަ ތަނަކީ: ރަޢުދު ސޫރަތުގެ2ވަނަ އާޔަތެވެ. ((اللّهُ الَّذِي رَفَعَ السَّمَاوَاتِ بِغَيْرِ عَمَدٍ تَرَوْنَهَا ثُمَّ اسْتَوَى عَلَى الْعَرْشِ)) މާނައީ: “ތިޔަބައިމީހުން ދެކޭނޭ އެއްވެސް ތަނބަކާނުލައި އުޑުތައް އުފުއްލެވީ ހަމަ ﷲއެވެ. ދެން އެކަލާނގެ ޢަރުޝިއަށް އިސްތަވާވެވޮޑިގެންނެވިއެވެ.”\nހަތަރުވަނަ ތަނަކީ: ޠާހާ ސޫރަތުގެ5ވަނަ އާޔަތެވެ. ((الرَّحْمَنُ عَلَى الْعَرْشِ اسْتَوَى)) މާނައީ: “ރަޙްމާންވަންތަ ﷲ ޢަރުޝިއަށް އިސްތަވާވެވޮޑިގަންނަވައިފިއެވެ.”\nފަސްވަނަ ތަނަކީ: ފުރުޤާން ސޫރަތުގެ 59 ވަނަ އާޔަތެވެ. ((الَّذِي خَلَقَ السَّمَاوَاتِ وَالْأَرْضَ وَمَا بَيْنَهُمَا فِي سِتَّةِ أَيَّامٍ ثُمَّ اسْتَوَى عَلَى الْعَرْشِ)) މާނައީ: “އެކަލާނގެއީ އުޑުތަކާއި ބިމާއި އެދެމެދުގައިވާހާތަކެއްޗެއް ހަދުވަހުގެ ތެރޭގައި ހެއްދެވި ކަލާނގެއެވެ. ދެން އެކަލާނގެ ޢަރުޝިއަށް އިސްތަވާވެވޮޑިގެންނެވިއެވެ.”\nހަވަނަ ތަނަކީ: ސަޖިދަ ސޫރަތުގެ4ވަނަ އާޔަތެވެ. ((اللَّهُ الَّذِي خَلَقَ السَّمَاوَاتِ وَالْأَرْضَ وَمَا بَيْنَهُمَا فِي سِتَّةِ أَيَّامٍ ثُمَّ اسْتَوَى عَلَى الْعَرْشِ)) މާނައީ: “އެއީ ﷲއެވެ. އެކަލާނގެއީ އުޑުތަކާއި ބިމާއި އެދެމެދުގައިވާހާތަކެއްޗެއް ހަދުވަހުގެ ތެރޭގައި ހެއްދެވި ކަލާނގެއެވެ. ދެން އެކަލާނގެ ޢަރުޝިއަށް އިސްތަވާވެވޮޑިގެންނެވިއެވެ.”\nހަތްވަނަ ތަނަކީ: ޙަދީދު ސޫރަތުގެ4ވަނަ އާޔަތެވެ. ((هُوَ الَّذِي خَلَقَ السَّمَاوَاتِ وَالْأَرْضَ فِي سِتَّةِ أَيَّامٍ ثُمَّ اسْتَوَى عَلَى الْعَرْشِ)) މާނައީ: “އެކަލާނގެއީ އުޑުތަކާއި ބިން ހަދުވަހުގެ ތެރޭގައި ހެއްދެވި ކަލާނގެއެވެ. ދެން އެކަލާނގެ ޢަރުޝިއަށް އިސްތަވާވެވޮޑިގެންނެވިއެވެ.”\nމިހަތް އާޔަތުން ދޭހަކޮށްދެނީ ﷲ ސުބުޙާނަހޫ ވަތަޢާލާ ވަނީ ޢަރުޝިއަށް އިސްތަވާވޮޑިގެންކަމެވެ. ޢަރުޝި ވަނީ އެންމެހާ މަޚްލޫޤާތްތަކުގެ މަތީގައެވެ. އަދި މިއާޔަތްތަކީ ﷲ ސުބުޙާނަހޫ ވަތަޢާލާ އެއިލާހުގެ ޛާތުފުޅާއިގެން މަޚްލޫޤުންނާއެކުގައިވާކަމަށް ބުނާ މީހުންނަށްވާ ރައްދުތަކެކެވެ.\nއެހެން އާޔަތެއްގައި ވަޙީ ކުރައްވާފައިވެއެވެ. ((يَخَافُونَ رَبَّهُم مِّن فَوْقِهِمْ)) النحل: 50 މާނައީ: “އަދި އެބޭކަލުންގެ (އެބަހީ މަލާއިކަތުންގެ) މަތީގައިވާ އެބޭކަލުންގެ ރައްބަށް އެބޭކަލުން ބިރުވެތިވެވަޑައިގަންނަވައެވެ.” އުޑުތަކުގައިވާ މަލާއިކަތުންގެ މަތީގައި އެއިލާހުވާކަމަށް އަންގަވާފައިވާއިރު، އެއިލާހުގެ ޛާތުފުޅާއިގެން ބިމުގައިވާ މަޚްލޫޤުންނާއެކު ވާނެކަމަށް ބުނުމާއި، އެގޮތަށް ޤަބޫލުކުރުމަކީ ބާޠިލުކަމެކެވެ. އަދިވެސް ވަޙީ ކުރައްވާފައިވެއެވެ. ((وَهُوَ الْقَاهِرُ فَوْقَ عِبَادِهِ وَهُوَ الْحَكِيمُ الْخَبِيرُ)) الأنعام: 18 މާނައީ: “އަދި އެކަލާނގެއީ އެހެންފަރާތްތައް ދެރަކުރައްވާ ގަދަފަދަވަންތަ ކަލާނގެއެވެ. އެކަލާނގެ އަޅުތަކުންގެ މަތީގައި ވޮޑިގެންވެއެވެ. އަދި އެކަލާނގެއީ ޙަކީމްވަންތަ ޚަބީރުވަންތަ ކަލާނގެއެވެ.” އަދިވެސް ވަޙީ ކުރައްވާފައިވެއެވެ. ((وَهُوَ الْقَاهِرُ فَوْقَ عِبَادِهِ وَيُرْسِلُ عَلَيْكُم حَفَظَةً)) الأنعام: 61 މާނައީ: “”އަދި އެކަލާނގެއީ އެހެންފަރާތްތައް ދެރަކުރައްވާ ގަދަފަދަވަންތަ ކަލާނގެއެވެ. އެކަލާނގެ އަޅުތަކުންގެ މަތީގައި ވޮޑިގެންވެއެވެ. އަދި ތިޔަބައިމީހުން ރައްކާތެރިކޮށް ބަލަހައްޓަވާނެ (މަލާއިކަތުން) ތިޔަބައިމީހުންގެ މައްޗަށް އެކަލާނގެ ފޮނުއްވައެވެ.” އަދިވެސް ވަޙީ ކުރައްވާފައިވެއެވެ. ((عَالِمُ الْغَيْبِ وَالشَّهَادَةِ الْكَبِيرُ الْمُتَعَالِ)) الرعد:9މާނައީ: “އެކަލާނގެއީ ޣައިބުގައިވާ ކަންތައްތަކާއި ފައުޅުވެފެންނަން ހުންނަ ކަންތައްތައް މޮޅަށް ދެނެވޮޑިގެންވާ، ނުހަނު ހައިބަބޮޑުވެގެންވާ އަދި ހުރިހާތަކެއްޗަކަށްވުރެ މަތިވެރިވެވޮޑިގެންވާ ކަލާނގެއެވެ.” އަދިވެސް ވަޙީ ކުރައްވާފައިވެއެވެ. ((إِنَّ اللّهَ كَانَ عَلِيًّا كَبِيرًا)) النساء: 34 މާނައީ: “ހަމަކަށަވަރުން ﷲއީ ނުހަނު މަތިވެރިވެވޮޑިގެންވާ ހައިބަބޮޑު ކަލަކުކަމުގައިވޮޑިގެންވެއެވެ.” މިއިންކޮންމެ އާޔަތަކުންނާއި، މިމާނައިގައި އައިސްފައިވާ ކޮންމެ އާޔަތަކުން އަންގައިދެނީ ﷲ ސުބުޙާނަހޫ ވަތަޢާލާ ވަނީ މަތިވެރިވެވޮޑިގެންކަމެވެ. އަދި އެއިލާހު ވޮޑިގެންވަނީ އެއިލާހު ޛާތުފުޅައިގެން އެއިލާހުގެ މަޚްލޫޤުންނާ ވަކިން ޢަރުޝިއަށް އިސްތަވާވެވޮޑިގެންކަމެވެ.\nﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((أَأَمِنتُم مَّن فِي السَّمَاء أَن يَخْسِفَ بِكُمُ الأَرْضَ فَإِذَا هِيَ تَمُورُ * أَمْ أَمِنتُم مَّن فِي السَّمَاء أَن يُرْسِلَ عَلَيْكُمْ حَاصِبًا)) الملك: 16-17 މާނައީ: “ތިޔަބައިމީހުން ފަހެ ތިޔަތިބީ އުޑުގައިވާ ކަލާނގެ ތިޔަބައިމީހުންނާއިގެން ބިންގަނޑު ގަންބަވައި ނުގަންނަވާނެކަމާއިމެދު އަމާންވެގެން ހެއްޔެވެ؟ އަދި އެބިންގަނޑު ގަންބަވައިގެންފިނަމަ އެބިންގަނޑު ދެން ޙަރަކާތްތެރިވެ ބޭޤަރާރުވެދާނެއެވެ. ނުވަތަ ތިޔަބައިމީހުން ތިޔަތިބީ އުޑުގައިވާ ކަލާނގެ ތިޔަބައިމީހުންގެ މައްޗަށް އުޑުން ހިލަތަކެއް ފޮނުއްވުމާއިމެދު އަމާންވެގެން ހެއްޔެވެ؟” ޢަރަބި ބަހުގައި ޢާއްމުކޮށް “فِي” ބޭނުންކުރަނީ އަޅުގަނޑުމެން ދިވެހިބަހުން ބުނާނަމަ “ގައި” މިމާނާގައެވެ. މިސާލަކަށް، صَلَّيْتُ فِي المسْجِدِ މީގެ މާނައަކީ: އަހަރެން މިސްކިތުގައި ނަމާދުކުރީމެވެ. އަދި “عَلَى” ޢާއްމުކޮށް ބޭނުންކުރަނީ، އެއްޗެއްގެ މަތީގައި ވުމަށެވެ. މިސާލަކަށް، القَلَمُ عَلَى المكْتَبِ މީގެ މާނައަކީ: ޤަލަން އޮތީ މޭޒުމަތީގައެވެ. ނަމަވެސް ޢަރަބިބަހުގައި ބައެއްފަހަރަށް “عَلَى” އޮންނަންޖެހޭ ތަންތަނަށް “فِي” ބޭނުންކުރެއެވެ. އަލްއިމާމް ބައިހަޤީ ރަޙިމަހުﷲ، އެކަލޭގެފާނުފޮތް “އަލްއަސްމާއު ވައްޞިފާތު” ގައި މިއާޔަތާ ބެހޭގޮތުން ވިދާޅުވެފައިވެއެވެ. އަބޫބަކުރު އަޙްމަދު ބުން އިސްޙާޤް ރަޙިމަހުﷲ ވިދާޅުވެފައިވެއެވެ. ޢަރަބިން “عَلَى” އޮންނަންޖެހޭ ތަންތަނަށް “فِي” ބޭނުންކުރެއެވެ. ﷲ އައްޒަވަޖައްލަ ވަޙީ ކުރައްވާފައިވެއެވެ. ((فَسِيحُواْ فِي الأَرْضِ)) التوبة:2(މާނައީ: ފަހެ، ތިޔަބައިމީހުން ބިމުގައި ހިނގާބިނގާވެ ދަތުރުކޮށްއުޅޭށެވެ.) އަދިވެސް ވަޙީ ކުރައްވާފައިވެއެވެ. ((وَلَأُصَلِّبَنَّكُمْ فِي جُذُوعِ النَّخْلِ)) طه: 71 (މާނައީ: އަދި ހަމަކަށަވަރުން ކަދުރުރުކުގެ ގަސްގަނޑުގައި ކަނޑައެޅިގެން ތިޔަބައިމީހުން ޞަލީބު ކުރާ ހުށީމެވެ.) މި (ދެއާޔަތުގެ) މާނައަކީ: ބިންމަތީގައެވެ. އަދި ކަދުރުރުކުގެ (ރުއްގަނޑު) މަތީގައެވެ. ފަހެ، ހަމަމިފަދައިން އެއިލާހުގެ ބަސްފުޅު ((فِي السَّمَاء)) އެބަހީ: ނަބިއްޔާގެ ޞައްލަﷲ ޢަލައިހިވަސައްލަމަގެ އަރިހުން ޚަބަރުތައް އައިސްފައިވާގޮތުގެމަތީން، އުޑުތަކުގެ މަތީ ޢަރުޝި މަތީގައިވާ (އިލާހު) އެވެ.” (الأسماء والصفات للبيهقي: ص. 527)\nހަމައެފަދައިން، ފިރުޢަޥްނު މޫސާގެފާނުގެ އިލާހާ ބައްދަލުކުރަންވެގެންނޭ ކިޔައިގެން ކަންތައްކުރިގޮތް ބަޔާންކުރައްވައި ﷲ ވަޙީ ކުރައްވާފައިވެއެވެ. ((وَقَالَ فِرْعَوْنُ يَا هَامَانُ ابْنِ لِي صَرْحاً لَعَلِّي أَبْلُغُ الأَسْبَابَ * أَسْبَابَ السَّمَوَاتِ فَأَطَّلِعَ إِلَى إِلَهِ مُوسَى وَإِنِّي لأَظُنُّهُ كَاذِباً)) غافر: 36-37 މާނައީ: “ފިރުޢަޥްނު ބުންޏެވެ. އޭ ހާމާނެވެ! އަހުރެންނަށް އުސްގަނޑުވަރެއް ބިނާކޮށްދޭށެވެ. އެއީ އަހުރެންނަށް މަގުތަކެއް ފެނޭތޯއެވެ. އެއީ އުޑުތަކުގެ މަގުތަކެވެ. މޫސާގެފާނުގެ އިލާހު، އަހުރެންނަށް ފެނޭތޯއެވެ. އަދި ހަމަކަށަވަރުން، އަހުރެންނަށް ހީވަނީ އެކަލޭގެފާނީ ދޮގުވެރިޔެއްހެނެވެ.” މިއާޔަތުން އަޅުގަނޑުމެންނަށް ދޭހަވަނީ މޫސާގެފާނުގެ ފަރާތްޕުޅުން ފިރުޢަޥްނަށްވެސް ﷲ ސުބުޙާނަހޫ ވަތަޢާލާ ވޮޑިގެންވަނީ މަތީގައިކަން އެނގޭކަމެވެ. އޭނާ މައްޗަށް އެބިނާ ބިނާކުރެއްވީ އެހެންވެގެންނެވެ.\nއަދިވެސް އެއިލާހު ވަޙީ ކުރައްވާފައިވެއެވެ. ((إِلَيْهِ يَصْعَدُ الْكَلِمُ الطَّيِّبُ وَالْعَمَلُ الصَّالِحُ يَرْفَعُهُ)) فاطر: 10 މާނައީ: “ރަނގަޅު ބަސްތައް އުފުލިގެންދަނީ، އެކަލާނގެ ޙަޟްރަތަށެވެ. އަދި ޞާލިޙުޢަމަލުތައް އެކަލާނގެ ޙަޟްރަތަށް އުފުލައްވަތެވެ.” އަދިވެސް ވަޙީ ކުރައްވާފައިވެއެވެ. ((يُدَبِّرُ الْأَمْرَ مِنَ السَّمَاء إِلَى الْأَرْضِ ثُمَّ يَعْرُجُ إِلَيْهِ فِي يَوْمٍ كَانَ مِقْدَارُهُ أَلْفَ سَنَةٍ مِمَّا تَعُدُّونَ)) السجدة:5މާނައީ: “އުޑުން ފެށިގެން ބިމާ ހަމަޔަށް ހުރިހާ ކަމެއް އެކަލާނގެ ތަދުބީރުކުރައްވަތެވެ. ދެން ތިޔަބައިމީހުން ގުނާގޮތުން އެއްހާސް އަހަރުގެ މިންވަރުގެ ދުވަހެއްގައި، އެހުރިހާ ކަމެއް އެކަލާނގެ ޙަޟްރަތަށް އަރައިގެންދެއެވެ.” އަދިވެސް ވަޙީ ކުރައްވާފައިވެއެވެ. ((تَعْرُجُ الْمَلائِكَةُ وَالرُّوحُ إِلَيْهِ فِي يَوْمٍ كَانَ مِقْدَارُهُ خَمْسِينَ أَلْفَ سَنَةٍ)) المعارج:4 މާނައީ: “ފަންސާސްހާސް އަހަރުގެ މިންވަރުގެ ދުވަހެއްގައި، މަލާއިކަތުންނާއި، ޖިބްރީލްގެފާނު، އެކަލާނގެ ޙަޟްރަތަށް އަރާވަޑައިގަންނަވާނެތެވެ.” އަދިވެސް ވަޙީ ކުރައްވާފައިވެއެވެ. ((قُلْ نَزَّلَهُ رُوحُ الْقُدُسِ مِن رَّبِّكَ بِالْحَقِّ)) النحل: 102 މާނައީ: “ކަލޭގެފާނު ވިދާޅުވާށެވެ. އެޤުރުއާން ބާވާއިލެއްވީ ކަލޭގެފާނުންގެ ރައްބުގެ ޙަޟްރަތުން ޙައްޤުގޮތުގައި ޖިބްރީލްގެފާނެވެ.” އަދިވެސް ވަޙީ ކުރައްވާފައިވެއެވެ. ((إِنَّا أَنزَلْنَا التَّوْرَاةَ فِيهَا هُدًى وَنُورٌ)) المائدة: 44 މާނައީ: “ހަމަކަށަވަރުން، ތިމަންރަސްކަލާނގެ ތަޥްރާތު ބާވައިލެއްވީމެވެ. އޭގައި ތެދުމަގާއި، އަލިކަންވެއެވެ.” އަދިވެސް ވަޙީ ކުރައްވާފައިވެއެވެ. ((نَزَّلَ عَلَيْكَ الْكِتَابَ بِالْحَقِّ مُصَدِّقاً لِّمَا بَيْنَ يَدَيْهِ وَأَنزَلَ التَّوْرَاةَ وَالإِنجِيلَ)) آل عمران:3މާނައީ: “ކުރީގެ ފޮތްތައް ތެދުކުރާ ޙާލުގައި، ޙައްޤުގޮތުގައި ކަލޭގެފާނަށް އެކަލާނގެ ފޮތް (އެބަހީ: ކީރިތި ޤުރުއާން) ބާވައިލެއްވިއެވެ. އަދި ތަޥްރާތާއި އިންޖީލުވެސް ބާވައިލެއްވިއެވެ.” އެއިލާހުގެ ޙަޟްރަތަށް ހެޔޮކަންތައްތައް އެރުއްވޭކަމާއި، މަލާއިކަތްބޭކަލުން އެއިލާހުގެ ޙަޟްރަތަށް އަރައިވަޑައިގަންނަވާކަމަށާއި، އެއިލާހުގެ ޙަޟްރަތުން އެބޭކަލުން ފައިބައިވަޑައިގަންނަވާ ކަމަށާއި، ޤުރުއާނާއި ތަވްރާތާއި އިންޖީލު ފަދަ ފޮތްތަކަކީ އެއިލާހުގެ ޙަޟްރަތުން ބާވާލެއްވުނު ފޮތްތަކެއްކަމަށް ދަލީލުކޮށްދޭ ކޮންމެ އާޔަތަކުން ދަލީލުކޮށްދެނީ ﷲ ސުބުޙާނަހޫ ވަތަޢާލާ ވަނީ އެއިލާހުގެ ޚަލްޤުތަކުންނަށްވުރެ މަތިވެރިވެވޮޑިގެންފައިކަމެވެ. އަދި އެއިލާހު ވަނީ އެންމެހާ އުޑުތަކެއްގެ މަތީގައިކަމެކެވެ.\nއެހެންކަމުން، ބަޔާންވެދިޔަ އެންމެހާ އާޔަތްތަކަކުން ދަލީލުކޮށްދެނީ ﷲ ސުބުޙާނަހޫ ވަތަޢާލާ ވޮޑިގެންވަނީ އެއިލާހުގެ ޛާތުފުޅައިގެން އެންމެހާ އުޑުތަކެއްގެ މަތީ، އެއިލާހުގެ ޚަލްޤުތަކުންނާ ވަކިވެވަޑައިގެން، ޢަރުޝިއަށް އިސްތަވާވޮޑިގެންނެވެ. ޢަރުޝިއަކީ ކޮބައިކަމާއި، އިސްތަވާވޮޑިގަތުމަކީ ކޮބައިކަމާއި، އެއިލާހުގެ ޢިލްމުފުޅުންނާއި، އައްސަވާވޮޑިގަތުމުންނާއި، ބައްލަވާވޮޑިގަތުމުން މީސްތަކުންނާ އެކުގައި ވާކަމުގެ ވާހަކަތައް ފަހުން ގެނެސްދެވޭނެއެވެ. إن شاء الله.\n* الأسماء والصفات: الإمام الحافظ أبوبكر البيهقي.\n* إثبات علو الله ومباينته لخلقه: حمود بن عبدالله بن حمود التويجري.\n* شرح العقيدة الواسطية: محمد بن صالح العثيمين.\nﷲ ވޮޑިގެންވަނީ ކޮންތާކު؟ (1)\nﷲ ވޮޑިގެންވަނީ ކޮންތާކު؟ (3)\nﷲ ވޮޑިގެންވަނީ ކޮންތާކު؟ (4)


BREAKING NEWS: Covid-19: Miskiythakugai Namaadh Kuran Hurasneylheyne Kamah America Ge Supreme Court In Hukum Koffi - Vaguthu\nކޮވިޑް-19: މިސްކިތްތަކުގައި ނަމާދުކުރަން ހުރަސް ނޭޅޭނެކަމަށް އެމެރިކާގެ ސުޕްރީމް ކޯޓުން ޙުކުމްކޮށްފި\nކޮވިޑް-19 ކޮންޓްރޯލް ކުރަން އަޅާ ފިޔަވަޅެއްގެ ގޮތުން ފައްޅިތަކާއި މިސްކިތްތަކުގައި އަޅުކަންކުރަން ހުރަސް ނޭޅޭނެކަމަށް އެމެރިކާގެ ސުޕްރީމް ކޯޓުން ޙުކުމްކޮށްފިއެވެ.\nއެމެރިކާގެ ސުޕްރީމް ކޯޓުގެ ފަސް ފަނޑިޔާރުންގެ އަޣުލަބިއްޔަތުން މިޙުކުމް ކުރީ ކޮވިޑް-19 ކޮންޓްރޯލް ކުރަން ނިއުޔޯކްގައި އަޅާފައިވާ ފިޔަވަޅުތަކާއި ދެކޮޅަށް އަމިއްލަ ޖަމާޢަތަކުން ކޯޓަށް ހުށަހެޅި މައްސަލައެއްގައެވެ. މިމައްސަލަ ސުޕްރީމް ކޯޓަށް ހުށަހެޅީ އެމެރިކާގައި ފާހަގަކުރާ "ތޭންކްސް ގިވިން" އާއި ގުޅިގެން ފައްޅިތަކަށް މީހުން ދިއުން އިތުރުވެދާނެތީ ގަވަރުނަރު އެންޑްރޫ ކޫމޯ އަޅާފައިވާ ފިޔަވަޅުތަކާއި ގުޅިގެންނެވެ. ކޫމޯ ނިންމާފައި ވަނީ އެއްވެސް ދީނެއްގެ އަޅުކަން ކުރާތަނަށް ވަދެވޭނީ އެތަނެއްގެ ޖާގައިގެ %25 މީހުންނަށް ކަމަށެވެ.\nމައްސަލަ ހުށަހެޅި ޖަމިއްޔާ އިން ބުނެފައި ވަނީ ޤާނޫނު އަސާސީ އިން އެމެރިކާ ރައްޔިތުންނަށް ކަށަވަރު ކޮށްދީފައިވާ ބޭނުން ދީނަކަށް އުޅުމުގެ ޙައްޤާއި އަޅުކަން ކުރުމުގެ ޙައްޤަށް ނިއުޔޯކްގެ ގަވަރުނަރު އަރައިގެންފައިވާ ކަމަށެވެ.\nސުޕްރީމް ކޯޓުގެ ޙުކުމުގައި ވިދާޅުވެފައި ވަނީ ހަމައެކަނި އަޅުކަން ކުރާ ތަންތަނުގައި ވަކި އުސޫލެއް އޮންނަ ގޮތައް އުސޫލުތައް އާއްމު ނުކުރެވޭނެ ކަމަށެވެ. މީހުން ވަދެނިކުމެވާ އެހެން ތަންތަނުގައި އަޅާފައިނެތް ފިޔަވަޅެއް ޗާޗްތަކާއި މިސްކިތްތަކުގައި އެޅުމުގެ ޙައްޤު ކަމާބެހޭ އިދާރާތަކަށްނޯންނާނެ ކަމަށް ސުޕްރީމް ކޯޓުގެ ޙުކުމުގައި ވެއެވެ.\n"ގައުމު މިއޮތީ ބޮޑު ބަލިމަޑުކަމެއްގެ ތެރޭގައި ކަމަށް އަޅުގަނޑުމެން އެއްބަސްވަމެވެ. ނަމަވެސް ބަލިމަޑުކަމެއްގެ ތެރޭގައި ގައުމު އޮތުން އެއީ ޤާނޫނު އަސާސީ އިން ރައްޔިތުންނަށް ކަށަވަރު ކޮށްދީފައިވާ ޙައްޤުތަކަށް އަރައިގަތުމަށް އޮތް ހުއްޖަތެއް ނޫނެވެ." ސުޕްރީމް ކޯޓުގެ ޙުކުމުގައި ވެއެވެ.\nއަޅުކަން ކުރާތަންތަނަށް ގިނަ މީހުންނަށް ނުވަދެވޭ ގޮތައް އޮތް އުސޫލާއި އެއްކޮޅަށް އެމެރިކާ ސުޕްރީމް ކޯޓުގެ ހަތަރު ފަނޑިޔާރަކު ރައުޔު ނެރުނެވެ.\nއެމެރިކާގެ ސުޕްރީމް ކޯޓުން ފުރަބަންދާއި ދެކޮޅު މިފަދަ ޙުކުމެއް ކޮށްފައި ވާއިރު އެމެރިކާ ސުޕްރީމް ކޯޓުގެ އަޣުލަބިއްޔަތު މިހާރު އޮތީ ރައީސް ޑޮނަލްޑް ޓްރަމްޕްގެ ފިކުރަށް ތާއިދުކުރާ ފަނޑިޔާރުންނަށެވެ. ޓްރަމްޕް ވެސް ގެންދަނީ ފުރަބަންދުގެ ފިޔަވަޅުތަކަށް ވަރަށް ފާޅުގައި ދެކޮޅު ހަދަމުންނެވެ.\nނޮވެމްބަރު 27, 2020 12:17\nމަކަރޭ ދޯ . ހުރިހާ މުސްލިމުންނަށް ކޮވިޑު ޖައްސާ މަރަންވެގެން .\nނޮވެމްބަރު 27, 2020 16:55\nއަޅުގަނޑުމެން ނަށްވެސް މިއޮތީ ޤާނޫނުއަސާސީން އަޅުގަނޑުމެނަށް ދީފައިވާ އެތަކެއް ޙައްޤެއް ނިގުޅައިގެންފަ، ކޯޓަށް ދާންވީދޯ؟ ގެއްލުމުގެ ބަދަމުވެސް ލިބެންޖެހޭނެ.\nނޮވެމްބަރު 27, 2020 20:27\nމިޤައުމުގާ ހުރިހާތަނެއް ހުޅުވިއިރުވެސް މިސްކިތްތައް ހުރީ ބަންދުކޮއްފާ އަދި އޮޅިގެން މީހަކައް މިސްކިތައް އަރާނަމާދު ކުރިކަން އެނގުނަސް ދަމާގެންގޮސް ޖޫރިމަނާ ކޮށް ހައްޔަރު!\nމީ ނަމުން %100 މުސްލިމް.


ފުލުހުންނަށް އިތުބާރު ކުރަން: ރައީސް ނަޝީދު\nފައުޒާ މުހައްމަދު 05 ސެޕްޓެމްބަރ 2021\nމިދިޔަ މެއި މަހުގެ6ވަނަ ދުވަހު މޭލާގައި މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާގެ މައްސަލަ ތަހުގީގު ކުރުމުގައި ފުލުހުންގެ ގާބިލްކަން އެބަހުރި ކަމަށާއި ފުލުހުންނަށް އިތުބާރު ކުރައްވާ ކަމަށް އެމަނިކުފާނު ވިދާޅުވެއްޖެއެވެ.\nނަޝިދު އެހެން ވިދާޅުވީ މިހާރު ކުރިއަށްދާ ނޫސްވެރިންގެ ބައްދަލުވުމުގައި ވާހަކަ ދައްކަވަމުންނެވެ.\nނަޝީދު ވިދާޅުވީ ހަމަލާއަށް ފައިސާ ހަރަދު ކުރި މީހުންނާ، އިރުޝާދު ދިން މީހުން ހޯދުމުގެ މަސައްކަތް ފުލުހުން މިހާރު ވެސް ކުރަމުންދާ ކަމަށެވެ. އެ ތަހުގީގު ކުރިއަށް ގެންދަން ފުލުހުންގެ ގާބިލްކަން ހުރި ކަން ފާހަގަކުރައްވާ ނަޝީދު ވިދާޅުވީ ކޮމިޝަނާ އޮފް ޕޮލިސް މުހައްމަދު ހަމީދާއި ފުލުހުންގެ އިދާރާ އަށް އިންތިހާއަށް އިތުބާރު ކުރައްވާ ކަމަށެވެ.\nމިއީ ރައީސް ނަޝީދަށް އަމާޒުކޮށް ދިން ނުރައްކާތެރި ޓެރަރިސްޓު ހަމަލާއަށްފަހު ފުރަތަމަ ފަހަރަށް އެމަނިކުފާނު ނޫސްވެރިންނާ ބައްދަލުކުރެއްވި ދުވަހެވެ.\nމިދިޔަ މެއި މަހުގެ ހަވަނަ ދުވަހުގެ ރޭ ނަޝީދުގެ ގެކޮޅު ގ. ކެނެރީގެއިން ނުކުމެވަޑައިގެން ނީލޯފަރު ހިނގުމާއި މަޖީދީ މަގު ގުޅޭ ކަންމަތީގައި އޮތް އެމަނިކުފާނުގެ ކާރުކޮޅަށް އަރާވަޑައިގަންނަވަން ހިންގަވަނިކޮށް ގޮއްވާލީ ކަންމަތީގައި ޕާކްކޮށްފައިވާ ސައިކަލެއްގައި ހަރުކޮށްފައި އޮތް އައިއީޑީއެކެވެ.\nމި މައްސަލައިގައި މިހާތަނާށް 10 މީހަކު ހައްޔަރު ކޮށްފަިއވާ އިރު އޭގެތެރެެއިން4މީހަކަށް ދައުވާ ކޮށްފައި ވެއެވެ. ނަޝީދަށް ދިން ހަމަލާއާ ގުޅިގެން ފުލުހުން ދައުވާ ކުރަން ފޮނުވައިފައި ވާ ހަތަރު މީހުންނަކީ ވ. ތިނަދޫ، ހިޔާ، އަދުހަމް އަހުމަދު ރަޝީދާއި މއ. ފޭރުގޭ މުޖާޒް އަހުމަދާއި ގއ. ކޮނޑޭ، ފޮޅޭމާ ތަހުމީން އަހުމަދު އަދި ލ. ގަން ދުންފިނިއުފާ އަހްމަދު ފާތިހުއެވެ. ފާތިހުގެ މައްޗަށް ދައުވާ ކުރަން ފޮނުވި ނަމަވެސް އެކަށީގެންވާ ވަރަށް ހެކި ނެތުމުން ދައުލަތުން ނިންމާފައި ވަނީ ދައުވާ ނުކުރުމަށެވެ. އޭނާ މިހާރު ހުރީ ދޫކޮށްލާފައެވެ.\nއަރުޝީފަށް ނެގީ 05/09/2021 14:16\nއެންމެފަހުން އަޕްޑޭޓްކުރީ 05/09/2021 14:16


އަންހެން ކުދިން ޚިތާނުކުރުމަކީ ދީނީގޮތުން ސައްޙަކަމެއް ނޫން » Uthema\nދިވެހިރާއްޖޭގައި “ދީނީ ޢިލްމު” ގެ ނަމުގައި ދައްކާ ހުރިހާ ވާހަކަތަކަކީ ދީނީގޮތުން ސައްޙަ ވާހަކަތޯ ސުވާލު އުފެދޭތާ އެތައް އަހަރުތަކެއް ވެއްޖެއެވެ.\nދިވެހިރާއްޖޭގައި “ދީނީ ޢިލްމު” ގެ ނަމުގައި ދައްކާ ހުރިހާ ވާހަކަތަކަކީ ދީނީގޮތުން ސައްޙަ ވާހަކަތޯ ސުވާލު އުފެދޭތާ އެތައް އަހަރުތަކެއް ވެއްޖެއެވެ. ނަމަވެސް މި މައުޞޫއުއާ ދޭތެރޭ އެއްޗެއް ބުނަން ނޫޅުމަކީ ދީނީ ޢިލްމުގެ ދާއިރާއިން ތަޢުލީމު ޙާޟިލުކޮށްފައިވާ މީހުންނާއި، އެ ދާއިރާއިން ތައުލީމު ޙާޟިލު ނުކުރާމީހުންވެސް އިޚުތިޔާރުކުރާ ގޮތެވެ. މީގެސަބަބުން، އިޖްތިމާއީ އެތައްކަމަކާ ދޭތެރޭ އޮންނަނީ ވަރަށް ގިނަ ސުވާލުތަކެއް އުފެދި، އެފަދަ މަޢުލޫމާތު ސާފުކުރުމަށް ސުވާލުކޮށް ދެނެގަތުމުގެ ރޫޙު ހީނަރުވެ، ދީނީ ގޮތުން ކަންކަން ސާފުކުރުމުން ދުރުވެ އުނގެނުމުގައި ބީރައްޓެހިކަން އުފެދިފައެވެ. ކަންމިހެން އޮންނަނީވެސް ސަބަބުތަކަކާ ހުރެއެވެ. އޭގެ ތެރޭގައި، ދީނީ ކަމަކާގުޅިގެން ސުވާލެއް ކުރުމަކީވެސް ސުވާލު ކުރާމީހާ “ކުފުރު” ނުވަތަ “މުރުތައްދު” ވެދާނެކަމުގެ ބިރު މުޖުތަމަޢުގައި އުފައްދާފައި އޮންނައޮތުމުގެ ސަބަބުންކަން އެކަށީގެންވެއެވެ. އަދި އެފަދަ މޭރުމަކުން މީހާ ސިފަކޮށް ލަގަބު ދިނުމުގެ ސަގާފަތެއްވެސް އޮންނަނީ ރާއްޖޭގައި ޒަމާނުއްސުރެން އުފައްދާފައެވެ.\nމިކަމުގެ ސަބަބުން، ދީނީ ކަންކަމާ ގުޅިގެން އެއްވެސް ބަހެއް ބުނެވޭނީ ވަކި ޖިންސެއްގެ ވަކިބަޔަކަށް އެކަނި ކަމަށް ވަރަށް ކާމިޔާބު ކަމާއެކު ދިވެހި މުޖުތަމަޢުގައި ހަދާފައިވާއިރު، އެނޫން ބަޔަކު ދީނާގުޅޭ ގޮތުން މައުލޫމާތެއްގެ ވާހަކަ ދައްކަން އުޅެފިކަމަށްވާނަމަ މިހާރު އުފައްދާފައިވަނީ ވަރުގަދަ އިލްޒާމެކެވެ. އެއީ ގިނަބައެއްގެ ދުލުކޮޅުގައި ފަސޭހަކަމާއެކު އަނެކާއާދެކޮޅަށް ދޭ ހަމަލާއަކަށް ހަދާފައިވާ ލަފްޒެކެވެ. އެއީ އެއްބަޔަކު އަނެއްބަޔަކާ ދެކޮޅަށް އުކަމުންދާ، އަނެކާއަށް ގެއްލުން ދިނުމުގެ ނިޔަތުގައި އަމާޒުކޮށް ފޮނުވާ ހަތިޔާރަކަށް ހަދާފައިވާ “ލާދީނީ” މީހަކަށްވުމުގެ ލަގަބެވެ.\nޙަޤީޤަތަކީ ކޮންމެ ކަމެއްގައިވެސް މަޢުލޫމާތު އިތުރުކޮށް މުއްސަނދި ކުރުމަކީ ކޮންމެ މީހަކަށްވެސް އިސްލާމް ދީނުގައި ބާރުއަޅާފައިވާ ކަމެއްކަމެވެ.\nއެހެންނަމަވެސް، ޙަޤީޤަތަކީ ކޮންމެ ކަމެއްގައިވެސް މަޢުލޫމާތު އިތުރުކޮށް މުއްސަނދި ކުރުމަކީ ކޮންމެ މީހަކަށްވެސް އިސްލާމް ދީނުގައި ބާރުއަޅާފައިވާ ކަމެއްކަމެވެ. އަދި ދީނީ ކަންކަމާބެހޭ މަޢުލޫމާތު ހޯދައި ދެނެގަތުމަކީ ހަމައެކަނި ވަކި ބަޔަކަށް ޚާއްޞަކަމެއް ކަމުގައި ބެލެވޭނެ އެއްވެސް ޖާގައެއް އިސްލާމް ދީނުގައި އޮތްކަމަކަށް ބެލެވޭކަށްނެތެވެ. މީހެއްގެ ދުލުން އަނެކާއަށް “ލާދީނީ” އިލްޒާމު އެޅުވުމަކީ ހެއު ނިޔަތެއްގައި ކުރާ ކަމެއްނޫނެވެ. އަދި މި އިލްޒާމަކީ އެބަސް އަނެކާއަށް އަމާޒުކުރާ ފަރާތް އިތުރަށް ދީންވެރިވާނެ ކަމެއްވެސް ނޫނެވެ. އަދި ޚާއްޞަގޮތެއްގައި ކުޑަކުދިންނާއި އަންހެނުންގެ އިންސާނީ ޙައްޤުތަށް ނެގެހެއްޓުމަށާއި އިންސާނީ ކަރާމާތުގެ ދިފާއުގައި ވަކާލާތު ކުރާ ފަރާތްތަކާ ދެކޮޅަށް މިފަދަ އިޖްތިމާއީ ގޮތުން ބަލިކަށި ޢަމަލުތައް ފެންނަމުން އިތުރުވަމުން ދިއުމުން، ކަމުގެ ނިޔަތާ ދޭތެރޭ އިތުރު ސުވާލުތަކެއް އުފެދެއެވެ.\nއަންހެން ކުދިން ޚިތާނުކުރުމާ ދެކޮޅުހެދުމަކީވެސް އަދު މިފަދަ އިލްޒާމެއް އެޅުވުން ގާތް ކަމަކަށްވަނީ ވެފައެވެ. ދިވެހިރާއްޖޭގައި އަންހެން ކުދިން ޚިތާނު ކުރުމަކީ ވަރަށް ކުރީގައި ކޮށްއުޅެފައިވާ ކަމެއްކަމުގައި ބުނެއެވެ. ނަމަވެސް މިފަހަކަށް އައިސް މިކަން ފެންމަތިވެފައިވަނީ 2009 ވަނަ އަހަރުގެ ޑިސެމްބަރު މަހު، ރާއްޖޭގެ އޭރުގެ ބަންޑާރަ ނައިބު އަލްއުސްތާޛު ޙުސްނުއްސުޢޫދު އައްޑު އަތޮޅުގައި މިކަން ހިނގަމުންދާ ކަމުގެ ކަންބޮޑުވުން ފާޅުކުރެއްވުމުންނެވެ.\nއިންސާނީ ޙައްޤުތަކާބެހޭ ބައިނަލް އަޤުވާމީ ދުވަހާއި ގުޅިގެން ބޭއްވުނު ހަފްލާއެއްގައި އެމަނިކުފާނު ވިދާޅުވެފައިވަނީ އެމަނިކުފާނަށް އެނގިވަޑައިގެންފައިވާ ގޮތުގައި ރާއްޖޭގައި ދީނީ ޢިލްމުވެރިން ދަނީ އަންހެން ކުދިން ޚިތާނުކުރަން ޖެހޭކަމަށް ފޫޅުމައިން ގާތުގައި ފަތުވާ ދެމުންނެވެ. މި ފަތުވާގައި ބުނަމުންދަނީ މިކަމަކީ ދީނީ ގޮތުން ކުރުން ވާޖިބުކަމެއް ކަމުގައެވެ. އެމަނިކުފާނުގެ ވާހަކުފުޅުގައި އިތުރަށް ވިދާޅުވެފައިވަނީ މިކަމަކީ ހުއްޓުވަން ޖެހޭ ކަމެއްކަމާއި މިއީ ބަލަންތިބެގެންވާނެ ފަދަ ކަމެއް ނޫންކަމެވެ. ޙުސްނުއްސުޢޫދު ވިދާޅުވެފައިވަނީ އިސްލާމް ދީނުގެ ނަމުގައި އަދި އިސްލާމް ދީން ކުރިއެރުވުމުގެ ނަމުގައި އަންހެނުންނަށާއި ކުޑަކުދިންނަށް އަނިޔާވެރިވުމަށް ވަކާލާތު ކުރުމަކީ ކޮންމެމީހަކުވެސް ކަންބޮޑުވާން ޖެހޭނެކަމެއް ކަމުގައެވެ. އަދި އިސްލާމް ދީނަކީ އިންސާނީ ކަރާމާތް ނެގެހެއްޓުމަށް ނުހަނު އިސްކަމެއްދޭ ދީނެއްކަމުގައެވެ. ޙުސްނުއްސުއޫދު އަކީ ދީނީ އިލްމުވެރިއެއްގެ ލަގަބު ލިބިފައިވާ ފަރާތެއްކަމަށް ނުވިނަމަވެސް އެ މަނިކުފާނުގެ ކަންބޮޑުވުމާއި މިމައްސަލައާއި ބެހޭގޮތުން ދެއްކެވި ވާހަފުޅަކީ ސައްހަ ވާހަކަފުޅެއްކަން ތިރީގައި ތަފްސީލު ކުރެވޭތޯ ބަލާނަމެވެ.\nރާއްޖޭގެ އާބާދީގެ ސިއްހީ ހާލަތު ދެނެގަތުމަށް ޤައުމީ ފެންވަރެއްގައި ކުރަމުންދާ އެންމެ މުހިންމު ދިރާސާއަކީ ސިއްހީ ވުޒާރާގެ ފަރާތުން އިސްނަގައިގެން، ޑެމޮގްރެފިކް ހެލްތް ސާވޭ ގެ ނަމުގައި ކުރާ ޢިލްމީ ދިރާސާއެކެވެ. އަދި އެ ދިރާސާގެ ހޯދުންތައް އެންމެ ފުރަތަމަ ޝާއިޢު ކުރެވުނީ 2009 ވަނަ އަހަރުއެވެ. ނަމަވެސް، 2009 ގެ ދިރާސާގައި އަންހެން ކުދިން ޚިތާނުކުރުމާބެހޭ ގޮތުން މަޢުލޫމާތު ހޯދާފައި ނެތްނަމަވެސް، ދެވަނަ ފަހަރަށް އެ ދިރާސާ 2016-2017 ގައި ތަކުރާރު ކުރެވުނުއިރު މިމައްސަލަވެސް ވަނީ އެ ދިރާސާގެ ތެރޭގައި ހިމަނާފައެވެ. މިއިން ދޭހަވަނީ، މިކަމަކީ އާންމުޞިއްހަތާބެހޭ މައްސަލައެއްކަން ދިވެހި ސަރުކާރަށް ޤަބޫލު ކުރެވިފައިވާކަމެވެ.\nރާއްޖޭގައި އަންހެނުން ޚިތާނުކުރުމުގެ މައްސަލަ އޮތީ 15 އަހަރާއި 49 އަހަރާއި ދޭތެރޭގެ އަންހެނުންގެ އާބާދީގެ ތެރޭގައި %13 ގައި\nއަދި %10 ޤަބޫލުކުރާގޮތުގައި އަންހެންކުދިން ޚިތާނުކުރުމަކީ\nދީނީ ގޮތުން ވާޖިބުކަމެއް\nބުނެވިދިޔަ ދިރާސާގެ ހޯދުންތަކުން އެނގިގެން ދިޔައީ، ރާއްޖޭގައި އަންހެނުން ޚިތާނުކުރުމުގެ މައްސަލަ އޮތީ 15 އަހަރާއި 49 އަހަރާއި ދޭތެރޭގެ އަންހެނުންގެ އާބާދީގެ ތެރޭގައި %13 ގައިކަމެވެ. އަދި އަންހެންކުދިން ޚިތާނު ކުރުމާގުޅޭގޮތުން އަޑުއަހާފައިވާ މީހުންގެ ތެރެއިން %10 ޤަބޫލުކުރާގޮތުގައި އަންހެންކުދިން ޚިތާނުކުރުމަކީ ދީނީ ގޮތުން ވާޖިބުކަމެއް ކަމުގައެވެ. އަދި %8 ޤަބޫލުކުރަނީ މިކަން ކުރަމުން ގެންދިއުމަކީ އެދެވިގެންވާ ކަމެއްކަމުގައެވެ. އެހެން ކަމުން 2009 ގައި ޙުސްނުއްސުޢޫދު ފާޅުކުރެއްވި ކަންބޮޑުވުމަކީ ޞިއްހަތާ ބެހޭ ދިރާސާގެ ޢިލްމީ ހޯދުންތަކުން ފާހަގަކުރެވޭ ކަމެއްކަން ސާފުވެއެވެ. ރާއްޖޭގައި އަންހެން ކުދިން ޚިތާނު ކުރުމުގެ ވާހަކަތައް އާ ރޫހަކާއެކު ފެތުރިފައިވާކަން މަތީގައި ދެންނެވުނު ސާވޭއިން ސާބިތުވަނީ އެކަން ބަލައިގަންނަ ބަޔަކު ދިވެހި މުޖުތަމަޢުގައި ތިބިކަން އެ ދިރާސާއިން އެނގޭތީއެވެ.\nދެން ބަލާލަން ޖެހެނީ ރާއްޖޭގައި އަންހެން ކުދިން ޚިތާނުކުރުމަށް އާ ރޫހެއްގައި ވަކާލާތު ކުރަމުންދަނީ ކޮން ފަރާތްތަކަކުން ކޮންގޮތަކަށްތޯ ކަމެވެ. ރާއްޖޭގެ އޭރުގެ ފިގުހު އެކެޑަމީ ގެ ނައިބު ރައީސްގެ މަގާމުގައި ހުންނެވި ޑރ. އިޔާޒު ޢަބްދުއްލަޠީފުއާއި ޙަވާލާދީ 2014 ވަނަ އަހަރުގެ ޚަބަރެއްގައި ރިޕޯޓުކޮށްފައިވަނީ އޭނާ ވިދާޅުވާ ގޮތުގައި އަންހެން ކުދިން ޚިތާނު ކުރުމަކީ ދީނީ ގޮތުން ވާޖިބުކަމެއް ކަމުގައެވެ. އަދި ދާދި ފަހުން ޖަނަވަރީ 2020 ގައި އޭނާ ލިޔުއްވި ފޭސްބުކް ޕޯސްޓެއްގައިވެސް ވަނީ މިވާހަކަ މިގޮތަށް ތަކުރާރު ކުރަށްވާފައެވެ. ރާއްޖޭގައި މި ގޮތަށް މިކަމަށް ވަކާލާތުކުރާ ބައެއް އެހެންފަރާތްތައް ވެސް ވާކަން ފާހަގަކުރެވެއެވެ. ބައެއް ފަރާތްތަކުން މިކަމަށް ތަރުހީބު ދެމުންގޮސްފައިވީ ނަމަވެސް، ދުނިޔޭގެ އެކި ކަންކޮޅުތަކުގައި މުސްލިމު ޢިލްމުވެރިން ވަކާލާތުކުރަނީ އަންހެން ކުދިން ޚިތާނު ކުރުމަކީ ދީނީގޮތުން ސައްހަކަމެއް ނޫންކަމަށެވެ. ދީނީ އިލްމު ދިރާސާކުރާ ބައެއްފަރާތްތަކުން ބުނާގޮތުގައި އަންހެންކުދިން ޚިތާނުކުރުމަކީ ކީރިތި ޤުރުއާނާއި ކީރިތި ރަސޫލާ (ﷺ) ގެ ސުންނަތުގައި ފެންނާން އޮތްކަމެއްނޫނެވެ. އަދި ޚުދު ކީރިތި ރަސޫލާ (ﷺ) އެކަލޭގެފާނުގެ އަންހެން ދަރިކަނބަލުންވެސް ޚިތާނެއް ނުކުރަށްވާކަމެވެ. ނަމަވެސް ދީނީ އިލްމުވެރިންގެ މެދުގައިވެސް ލޮއީފް ޙަދީސް ކަމަށް ބަލައިގެންފައިވާ މައުލޫމާތު މެދުވެރިކޮށް މިފަދަކަންކަން “ވާޖިބު” ކުރުމަށް ވަކާލާތު ކުރުމަކީ ހަމައެކަނި ރާއްޖޭގައި ހިނގާކަމެއް ނޫންކަންވެސް ފާހަގަކުރެވެއެވެ. އެހެންކަމުން ރާއްޖޭގައި މިކަން އާ ރޫހެއްގައި ފެތުރެމުންދާ ތަން ބަލަން ތިބުމަކީ ކޮށްގެންވާނޭ ކަމެއް ނޫންކަމަށް ޙުސްނުއްސުޢޫދު ވިދާޅުވެފައިވާ ވާހަކައަކީ ޞައްޙަ ވާހަކައެއްކަމަށް ބެލެވެއެވެ.\nމި ސަޤާފަތް އޮންނަ ޤައުމުތަކުގެ ސަރުކާރުތަކާއި ދުނިޔޭގެ ސިއްހަތު ޖަމްޢިއްޔާ އަދި މަދަނީ ޖަމްޢިއްޔާތައް ވެސް ގުޅިގެން\nމިކަން ހުއްޓުވުމަށް ދަނީ ގިނަގުނަ މަސައްކަތްތަކެއް ކުރަމުން\nދުނިޔޭގެ އެކި ކަންކޮޅުތަކުގައި އަންހެން ކުދިން ޚިތާނުކުރުމަކީ ބައެއް މުޖުތަމައު ތަކުގައި ސަޤާފީ ގޮތުން ކުރަމުންދާ ކަމެކެވެ، އަދި މީގެ ތެރޭގައި ބައެއް މުސްލިމް ޤައުމުތައްވެސް ހިމެނެއެވެ. ނަމަވެސް މިކަމަކީ އަންހެން ކުދިންނަށާއި އަންހެނުންނަށް ސިއްހީގޮތުން ނުހަނު ނުރައްކާވާ ކަމަކަށް ވުމުން، މި ސަޤާފަތް އޮންނަ ޤައުމުތަކުގެ ސަރުކާރުތަކާއި ދުނިޔޭގެ ސިއްހަތު ޖަމްޢިއްޔާ އަދި މަދަނީ ޖަމްޢިއްޔާތައް ވެސް ގުޅިގެން މިކަން ހުއްޓުވުމަށް ދަނީ ގިނަގުނަ މަސައްކަތްތަކެއް ކުރަމުންނެވެ. ދުނިޔޭގެ ސިއްހަތު ޖަމްޢިއްޔާއިން ބުނާ ގޮތުގައި އަންހެން ކުދިން ޚިތާނު ކުރުމަކީ އެކުދިންގެ ކުޑަކަމުދާ ނިޒާމަށާއި، ޖިންސީ އަދި ދަރިމައިވުމާއި ވިހެއުމުގެ ނިޒާމަށާއި، ޖިސްމާނީ އަދި ނަފްސާނީ ސިއްހީ ދުޅަހެއުކަމަށާއި އަންހެނުންގެ މުޅި ޙަޔާތަށް ގެއްލުންދޭ ކަމެއްކަމަށެވެ.\nރާއްޖޭގައި މިކަން ކުރަނީ ވަކިގޮތަކަށް ކަމަށްބުނެ އެކަމުން ގެއްލުމެއް ނުވާނެކަމަށް ސިއްހީދާއިރާއިންބޭރުގެ ބައެއް ފަރާތްތަކުން ބުނާ ބުނުމަކީ ހުއްޖަތެއްކަމަށް ބަލައިގަނެވޭނެ ޖާގައެއްނެތެވެ. ސަބަބަކީ، އަންހެން ކުދިން ޚިތާނުކުރުމަކީ ދީނީ ގޮތުން ކުރަން ނުޖެހޭ ކަމަކަށް ވާއިރު އެއީ ސިއްހީގޮތުން ނުރައްކާތެރި ކަމެއްކަންވެސް އެނގެން އޮތަތީއެވެ. އެހެންކަމުން މި ނުރައްކާތެރި ޢަމަލު ރާއްޖޭގެ ތުއްތު އަންހެން ކުދިންގެ ސިއްހީ ރައްކާތެރިކަމާއި ދެކޮޅަށް ކުރުމަށް ވަކާލާތުކުރުމަކީ ރާއްޖޭގައި ކުރެވިގެންވާނެ ކަމެއްނޫނެވެ. އެފަދަ ވާހަކަތަކުން އަންހެން ކުދިންގެ ސިއްހަތަށް ނުރައްކާވުމަށް މަގުފަހިކުރުމަކީ ވެސް ޙުސްނުއްސުޢޫދު ފާހަގަކުރެއްވި ފަދައިން ބަލަންތިބެގެން ވާނެފަދަ ކަމެއްނޫނެވެ.\nއަންހެނުންނާއި އަންހެންކުދިންގެ ޙައްޤުތައް ނެގެހެއްޓުމަށް ވަކާލާތުކޮށް އަނިޔާވެރި ޢަމަލުތަކާ ދެކޮޅަށް އަޑުއުފުލައި އެފަދަ ކަންކަމަށް ވާގިދީ ދައްކާ ވާހަކަތަކާދޭތެރޭ ސުވާލު އުފެއްދުމަކީ “ކުފުރު” “މުރުތައްދު” އަދި “ލާދީނީ” ކަމެއްވެސް ނޫނެވެ.\nއަންހެނުންނާއި އަންހެންކުދިންގެ ޙައްޤުތައް ނެގެހެއްޓުމަށް ވަކާލާތުކޮށް އަނިޔާވެރި ޢަމަލުތަކާ ދެކޮޅަށް އަޑުއުފުލައި އެފަދަ ކަންކަމަށް ވާގިދީ ދައްކާ ވާހަކަތަކާދޭތެރޭ ސުވާލު އުފެއްދުމަކީ “ކުފުރު” “މުރުތައްދު” އަދި “ލާދީނީ” ކަމެއްވެސް ނޫނެވެ. އަދި ކޮންމެ ރައްޔިތަކަށްވެސް މިފަދަ މައްސަލަތަކާއި ދޭތެރޭ ވިސްނާ ފިކުރުކޮށް، ސުވާލުކޮށް، ކަންބޮޑުވުން ފާޅުކޮށް، ދީނީ ގޮތުން ޞައްޙަ މަޢުލޫމާތު ހޯދުމުގެ ފުރުސަތު އޮންނާނެއެވެ. އިންސާނިއްޔަތުކަން މުޖުތަމައެއްގެ ތެރޭގައި އާލާކޮށް، އިޖްތިމާޢީ ދުޅަހެޔޮކަމާއި ޢާއިލީ ހަމަޖެހުން ކުރިއެރުވުމަށް ވަކާލާތު ކުރުމަކީ އިސްލާމްދީނާ ދެކޮޅު ކަމެއްގެ ގޮތުގައި ސިފަކުރުމަކީ އިސްލާމްދީނުގެ މަތިވެރި މަޤްސަދާއި ހަމަތަކާއި ފުށުއަރާ ކަމެކެވެ. އަންހެން ކުދިންގެ ޖިސްމާނީ އަދި ނަފްސާނީ ސިއްހަތު ސަލާމަތްކޮށް ރާއްޖޭގެ އިސްލާމީ ސަޤާފަތަކީ އަންހެން ކުދިންނާއި އަންހެނުންގެ ހައްޓާއި ނަފްސު ރައްކާތެރިކުރާ، ދީނީގޮތުން އަންހެނުންނަށް ލިބިފައިވާ މަތިވެރި ދަރަޖައާއި އިންސާނީ ޙައްޤުތަކާއި ކަރާމާތަށް ފުރިހަމައަށް އިހުތިރާމު ކުރާ ސަގާފަތަކަށް ހެދުމަކީ ކޮންމެ ފަރުދެއްގެވެސް ފަރުދީ، ޢާއިލީ އަދި މަދަނީ ޒިންމާއެކެވެ.


Kandah Gehlunu Kujjaku Rashu Therein Feni Mulhi Rashah Biruverikan - Vaguthu\nކަނޑަށް ގެއްލުނު ކުއްޖަކު ރަށު ތެރެއިން ފެނި މުޅި ރަށަށް ބިރުވެރިކަން!\n11 މަސް ކުރިން ( ފެބުރުއަރީ 28, 2018 )\nއުފާވެރި ދަތުރެއް ހިތާމައިން ފުރިފައިވާ ދަތުރަކަށް ބަދަލުވާން ސިކުންތު ކޮޅެއްވެސް ނުނަގާނެއެވެ. ވީވެސް އެހެންނެވެ. އާއިލާއާ ރަހުމަތްތެރިންނާއެކު ފަޅުރަަށަކަށް ދަތުރު ދިޔައީ މަޖާކޮށްލާ ގުޅުން ބަދަހި ކުރާށެވެ.\nދަތުރުގޮސް މޫދަށް އެރުމާއި މަޖާ ކުރުން ކުރިއަށް ދިޔައެވެ. ތަފާތު ގޭތްމަތައް ކުޅުމާއި، ކެއްކުމާއި ކެއުމުގައި އެންމެން ކަހަލަ ގޮތަކަށް ޝާމިލުވެ އުޅެނެވެ. ހުރިހާ ކަމެއްގައިވެސް އެންމެންގެ އެއްބާރުލުމާއި އެހީތެރިކަން ލިބުނެވެ.\nއުޑުމަތީ ރީތި ސާފު ދުވަހެއްގެ ހެނދުނު ދަތުރުދިޔައީ، ބިޔަބޮޑު ވާރޭގަނޑެއްގައި ޖެހިދާނެކަމަށް އެއްވެސް ވަރަކަށް އުއްމީދުކޮށްގެންނެެއް ނޫނެވެ. އެހެން ނަމަވެސް އިރުއޮއްސެން ކައިރިވިއިރު ވާރޭ ބޯކޮށްލިއެވެ. ވާރޭގައި ނަަމަވެސް އެ މީހުންނަށް އެނބުރި ރަށަށް ނުގޮސް ނުތިބެވޭނެއެވެ. އެރަށަކީ ވަރަށް ނާމާން ރަށެއްކަމަށް މީގެ ކުރިންވެސް ގިނަ ބަޔަކު ބުނަމުން އަންނަ ރަށެކެވެ.\nއެ މީހުން އެ ފަޅުރަށަށް ގޮސްފައި ވަނީ ބޮއްކުރައެއްގައެވެ. އެ ދަތުރުގައި 16 މީހުން ދިޔައިރު، ފަހަރަކު އެނބުރި ރަށަށް ދިޔައީ އަށް މީހުންނެވެ. މާކަނޑުގައި ދުއްވަމުންދިޔަ ބޮއްކުރާ ބަނޑުން ޖަހާލާނެ ބިރު އޮތް ކަމުގައިވިޔަސް ފުރަތަމަ ގުރޫޕު ސަލާމަތުން ރަށަށް ބާލައިފިއެވެ.\nދެވަނަ ގުރޫޕު ގޮވައިގެން އެނބުރި ރަށަށް ދާން ނައްޓާލީ ގާތްގަނޑަކަށް އިރުއޮއްސި 6:30 ހާއިރުއެވެ. އެއިރު މުޅި ހިސާބުގަނޑު އޮތީ މުޅިން އަނދިރިވެފައެވެ. ފެންނަނީ ހަމައެކަނި ރަށުގެ އަލިކަމެވެ. އެންމެން އަރުވައިގެން ބޮއްކުރާ ނައްޓާލިއިރުވެސް ބޯކޮށް ވާރޭ ވެހެމުންދެއެވެ. ރާޅުތައްވެސް ބިޔަވެ ބޮއްކުރާގައި ޖެހި އަރިއަކަށް ވެއްޓެން އުޅޭހެންވެސް ހީވެއެވެ.\nމިގޮތަށް މާދުރަަކަށް މި މީހުންނަކަށް ނުދެވުނެވެ. އައި ބިޔަ ރާޅެއްގައި ބޮއްކުރާ ބަނޑުން ޖަހާލީއެވެ. އެ ބޮއްކުރާގައި ދަތުރުކުރި އެންމެން މޫދަށް ވެއްޓުނެވެ. ހުސް ފިިރިހެނުންގެ ގުރޫޕެއް ގޮވައިގެން ދަތުރުކުރަމުންދިޔަ އެ ބޮއްކުރާ ބަނޑުން ޖަހާލިިއިރު، އޭގެން ދަތުރުކުރި އެންމެން ކަހަލަ ގޮތަކަށް އަލުން ބޮއްކުރާއަށް އެރިއެވެ، އެންމެން އެރުމަށްފަހު ކައްޕި އެންމެން ހަމަތޯ ބެލިއެވެ.\nއެކަކު މަދެވެ. އެއީ އެ މީހުންގެ ތެރޭގައި ހުރި އެންމެ ޅަ ކުއްޖާއެވެ. އުމުރަކީ 14 އަހަރެވެ. އުމުރުން ހަގު ނަމަވެސް އޭނާ އަށް ފަތަން އެނގެއެވެ.\nއޭނާ ހޯދުމަށް އެ ބޮއްކުރާގައި ތިބި ގިނަބަޔަކު ފުންމާލައި ފީނަން ފެށިއެވެ. އަނދިރިކަމުން ތަނެއް ދޮރެއް ނޭގޭ ހާލުވެސް އެ ކުއްޖާ ފެނޭތޯ ކުރި މަސައްކަތް ވީ ބޭކާރެެވެ. އެއްވެސް މީހެއްގެ ފޯނެއްވެސް މަސައްކަތެއް ނުކުރެއެވެ. އެންމެ ފަހުން ޖެހުނީ ރަށަށް ދާށެވެ. ރަށަށް ގޮސް އެމްއެންޑީއެފް އަށާއި ފުލުހަށް ގުޅައިގެން އެ ކުއްޖާ ހޯދުމުގެ މަސައްކަތް ކުރިއެވެ. ނުފުނެވެ.\nއެ އާއިލާތިބީ ފުން ހިތާމައެއްގެ ތެރޭގައެވެ. އެއީ އެ އާއިލާގައި ހުރި ހަމައެކަނި ފިިރިހެން ކުއްޖާއެވެ. އަނެއް ދުވަހު ހެނދުނުވެސް ވެއްޖެއެވެ. އެ ކުއްޖާ ހޯދުމުގެ މަސައްކަތް އެ އާއިލާއިންނާއި، ސިފައިންނާއި ފުލުހުން ދަނީ ކުރަމުންނެވެ. މިގޮތަށް ތިން ދުވަސް ފާއިތުވެގެން ދިޔައިރުވެސް އެ ކުއްޖާއެއް ނުފެނުނެވެ.\nއެ އާއިލާގެ ހުރިހާ އުއްމީދުތަކެއް ވިއްސި ވިހާލިވެގެން ދިޔައީއެެވެ. އެމްއެންޑީއެފް އާއި ފުލުހުންވެސް އެންމެ ފަހުން އެ ކުއްޖާ ހޯދުމުގެ މަސައްކަތް ހުއްޓާލީ އެ ކުއްޖާ ފެންނާނެކަމުގެ އެއްވެސް އުއްމީދެއް ނެތީމައެވެ.\nއެއް ރެއެއްގެ ދަންވަރެވެ. ކޮޓަރި ތެރޭގައި މީހަކު އޫޅޭހެން ހީވެގެން ބަލާލިއިރު، އެއީ ގެއްލުނު ކުއްޖާއެވެ. އޭނާ ފެނުމާއެކު މަންމަ ދިޔައީ ސިއްސައިގެންނެވެ.\n'މަންމާ.... އަހަރެން ސަލާމަތްކުރޭ...." މިހެން އެ ކުއްޖާ ބުނުމަށްފަހު ގެއްްލުނީއެވެ. އޭގޭ ފަހުންވެސް އެ އާއިލާގެ އެކި މީހުންނަށް އެ ކުއްޖާ ފެންނަކަމަށް ވެއެވެ. އެކި ފަހަރު އެކި ތަންތަނުންނެވެ. ފެންނަ ކޮންމެ ފަހަރަކު ބުނަނީ އޭނާ ސަލާމަތް ކުރަން އައުމަށެވެ.\nއެކަމާއި އެ ކުއްޖާގެ މަންމަ މިހާރު ހުންނަނީ ދުނިޔެއިން މޮޔަވެފައެވެ. ގެއްލުނު ކުއްޖާ އަދިވެސް އެ އާއިލާގެ މީހުންނަ ރަށުގެ އެކި ތަންތަނުން ފެންނަކަމަށް ވެއެވެ.\nނޯޓް: މިއީ އުތުރުގެ ރަށެއްގައި ހިނގާދިޔަ ކަމެކެވެ. އެ ކުއްޖާގެ ރަށާއި ނަން އަދި އެ އާއިލާގެ މެންބަރެއްގެ ނަން ހާމަކޮށްފައި ނުވަނީ އެ ވާހަކަ ކިޔާދިން މީހާގެ އެދުމުގެ މަތިންނެވެ. ވާހަަކައަށް ކޮންމެވެސް ވަރެއްގެ އުނި އިތުރުކަމެއް ވާނީ ގެނެސްފައެވެ.\nފެބުރުއަރީ 28, 2018 10:33\nތިކުއްޖާ ބޮއްކުރައަށް އެރިކަމަކަށް ނުވާނެ. އެކުއްޖާ ސަލާމަތްކުރާށޭ އެބުނީ ފަޅުރަށުގައި އެކުއްޖާ ހުރުމުން\nފެބުރުއަރީ 28, 2018 18:38\nބޮއްކުރާ އަށް އެރިކަން ކަށަވަރު ނުވާނަމަ ޖެހޭ ބަލަން އެރަށައް ދާން.\nމާޗް 4, 2018 13:38\nއެ ފަޅުރަށް ބަލަން އަހަންނަށް ފެނޭ... އެ ރަށުގައި ހުރުމަކީ ވެދާނެ ކަމެށް..\nފެބުރުއަރީ 28, 2018 11:04\nފެބުރުއަރީ 28, 2018 11:14\nޓާގު ބޯޓަކަށްވެސް ތިމީހުން ބޮއްކުރާ ކިޔާފާނެ ދޯ.ބޮއްކުރައެއްގަ 16 މީހުން.ލޮލް(މީ އިނގިރޭސި ލޮލް އެނގޭ)\nފެބުރުއަރީ 28, 2018 16:35\nރަނގަޅަށް ކިޔާލިން ތަ ވާހަކަ؟ މަށަށް ފެނުނީ 8 މީހުން ގޮވައިގެން ދެބުރަށް ދިޔަ ވާހަކަ. ލޮލް..\nފެބުރުއަރީ 28, 2018 17:45\nރަގަޅަށް ކިޔާބަލަ.. ޖުމްލަ 16 މީހުން ދަތުރު ދިޔައީ، ފަހަރަކު 8 މީހުން ބޮއްކުރައަށް އެރި ވާހަކަ ލިޔެފަ އޮތީ.. ( ލޮލް މީ ދިވެހި ވަންތަ ލޮލް އިނގޭ )\nފެބުރުއަރީ 28, 2018 19:00\nރަގަޅަށް ލިޔުން ކިޔާބަލަ. ފަހަރަކު އަށް މީހުން ދިޔައޭ އެއޮތީ ސާފު ދިވެހި ބަހުން ލިޔެފަ. މާ ބޮޑަށްް އެނގޭތީ މައްްސަލަ އަކީ.. ލޮލް. ތަމަޅަ ބަހުން ލޮލް.\nމާޗް 1, 2018 00:27\nހައްހައްހާ..... އަޅެ ފަހެ މިތާ ކޮމެންޓު މިކުރަނީ ޓޮން އެންޑް ޖެރީތަ.؟؟؟؟\nފެބުރުއަރީ 28, 2018 11:36\nފެބުރުއަރީ 28, 2018 13:41\nތިޔަ ކުއްޖާ ފެނޭތޯ އެ ރަސައް ދާންވީ މަވެސް ދާނަން\nފެބުރުއަރީ 28, 2018 20:00\nގަބޫލުކުރަން ދަތި ވާހަކައެއްތީ\nމާޗް 1, 2018 14:54\nތީ އަރަތެކޭ މޮޔަނުވެބަލަ !\nމާޗް 1, 2018 09:08\nހަހަހަ ހިސާބު ނުދަންނަ ގޮލައެއް.


Kudakudhin Vehicle Dhuhvaifinama Adhab Beleniverinnah - Vaguthu\nކުޑަކުދިން ވެހިކަލް ދުއްވައިފިނަމަ، އަދަބު ބެލެނިވެރިންނަށް\n18 އަހަރު ނުފުރެނީސް އަދި ލައިސަންސަކާ ނުލައި ދުއްވާ އެއްޗެހި ދުއްވި 35 ކުޑަކުއްޖެއްގެ ބެލެނިވެރިއަކު ޖަލަށް ލައިފިއެވެ. އިންޑިޔާގެ ދެކުނުގެ ހައިދަރުއާބާދުގައި ޢަމަލު ކުރަން ފެށި މި ޤަވާއިދުގެ ދަށުން ކޮންމެ ބެލެނިވެރިޔަކުވެސް ޖަލުގައި ބަންދުކޮށްފައިވަނީ އެންމެ ދުވަހަކަށެވެ.\nހައިދަރުއާބާދުގެ ފުލުހުން ހާމަކޮށްފައިވާ ގޮތުގައި މި ފަދަ އުސޫލަކަށް ޢަމަލުކުރަން ފަށާފައިވަނީ، ކުޑަކުދިން ދުއްވާ އެއްޗެހި ދުއްވުމުގެ ނުރައްކާތެރިކަން އަންގާ ހޭލުންތެރިކުރުވުމަށާއި މިފަދަ ކަންކަން ހުއްޓުވުމަށް ކަމަށެވެ.\nމިކަމާ ގުޅިގެން މަގުމަތީގެ ރައްކާތެރިކަމާ ބެހޭ ތަޖުރިބާކާރެއްކަމުގައިވާ ވިނޯދު ކުމާރު ބުނެފައިވަނީ، ޤަވާއިދުން މި އުސޫލަށް ފުލުހުން ޢަމަލުކޮށްފިނަމަ، މިފަދަ ކަންކަން ހުއްޓުވުމުގައި ނަތީޖާ ފެނިގެންދާނެކަމަށެވެ.\nނޫސްތަކުން ބުނެފައިވާ ގޮތުގައި މި މަސައްކަތުގެ ތެރެއިން، ކުޑަކުދިން އުޅޭ ސަރަޙައްދުތަކާއި އުނގަންނައިދޭ މަރުކަޒުތައް އަދި ވަކީން ޚާއްޞަކޮށް ކޮލެޖުތައް ކައިރި، ފުލުހުން ދަނީ ޕެޓްރޯލް ކުރަމުންނެވެ.\nމާޗް 4, 2018 19:14\nރާއްޖޭގައިވެސް ވެއްޖެ ހަރުކަށި ގަވާއިދެއް މިކަމަށް ހަދަން. ޖޫރިމަނާއެއް ކޮއްލުމަކުން ހައްލެއް ނުފެނޭ. ޖޫރިމަނާވާ ފައިސާ ދައްކައިދޭ ވިއްޔަ. ދެން ހެވެއްނު ކިތައްމެ ވަރަކަށް ޖޫރިމަނާ ކުރިއަސް.


Faris hayyaru kurumakee sarukaaru ge siyaasee jareemaa eh: Idhikolhu party thah | Mihaaru\nފާރިސް ހައްޔަރު ކުރުމަކީ ސަރުކާރުގެ ސިޔާސީ ޖަރީމާއެއް: އިދިކޮޅު ޕާޓީތައް\nފާރިސް: އޭނާ ވަގުތުން ދޫކޮށްލަން އިދިކޮޅު ފަރާތްތަކުން ވަނީ ގޮވާލާފައި. --. ފޮޓޯ:ނިޝާން އަލީ/މިހާރު\n28 ޖެނުއަރީ 2018 - 22:52\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ހައްޔަރު ކުރުމަކީ މުއައްސަސާތަކަށް ނުފޫޒު ފޯރުވައިގެން ސަރުކާރުން ހިންގި ޖަރީމާއެއް ކަމަށް އިދިކޮޅު ކޯލިޝަނުން މިރޭ ތުހުމަތުކޮށްފި އެވެ.\nރިޝްވަތުގެ ތުހުމަތުގައި ހައްޔަރުކޮށް، ޖަލުގައި ހަ މަސް ވަންދެން ބެހެއްޓުމަށް ފަހު ކްރިމިނަލް ކޯޓުން ފާރިސް ދޫކޮށްލީ މިދިޔަ ބުރާސްފަތި ދުވަހެވެ. އޭގެ ދެ ދުވަސް ފަހުން، އާ ތުހުމަތެއްގައި ފާރިސް ހައްޔަރުކުރުމުން، އިދިކޮޅު ފަރާތްތަކުން ވަނީ އެކަން ކުށްވެރިކޮށް އޭނާ ދޫކޮށްލަން ގޮވާލައި ބަޔާނެއް ނެރެފަ އެވެ.\nއެ ބަޔާނުގައި އިދިކޮޅު ފަރާތްތަކުން ބުނީ ރައީސް އަބްދުﷲ ޔާމީނާއި ސަރުކާރުގެ ނުފޫޒު ގަދަ ފަރާތްތަކަކުން ފާރިސް ހައްޔަރުކުރަން މަސައްކަތްކޮށްފައިވާ ކަމަށް، އޭނާ ވިދާޅުވެފައިވާ ކަމަށެވެ. ފާރިސް ހައްޔަރުކުރީ ރައީސް އަބްދުﷲ ޔާމީންގެ އެންގެވުމަކަށް ކަމަށް ސަރުކާރުގެ ތަރުޖަމާނު ވިދާޅުވުމަކީ ވެސް މުއައްސަސާތަކަށް ނުފޫޒު ފޯރުވާފައިވާ ކަމުގެ ހެއްކެއް ކަމަށް ވެސް ބަޔާނުގައިވެ އެވެ.\nމަޖިލީހުގެ މެމްބަރުންތަކަކަށް ފައިސާ ބެހުމާއި މެމްބަރުންތަކަކާ ގުޅިގެން ސަރުކާރު ވައްޓާލުމުގެ ތުހުމަތުގައި ފުލުހުން ވަނީ ހެއްކާއި ގަރީނާ ހޯދުމަށް، ފާރިސް ދިރިއުޅުއްވާ އެޕާޓްމެންޓާއި ބައްޕާފުޅު ކުރީގެ ރައީސް މައުމޫން އަބްދުލް ގައްޔޫމް ދިރިއުޅުއްވާ އެންދެރިމާގެ ބަލައި ފާސްކޮށްފަ އެވެ. އެ ދެތަނުން އެއްވެސް އެއްޗެއް ނުފެނުނު ނަމަވެސް ފާރިސް ހައްޔަރުކޮށް ބަންދަށް ވަނީ 15 ދުވަސް ޖަހައިފަ އެވެ.\nއިދިކޮޅު ކޯލިޝަނުން މިކަން ސިފަ ކުރީ އެއްވެސް ހެއްކެއް ގަރީނާއެއް ނެތި، ގާނޫނީ އިމުގެ ބޭރުން ސިޔާސީ މަންފާއެއް ހާސިލް ކުރުމަށް ކުރި ކަމެއްގެ ގޮތުގަ އެވެ. އަދި މި ފަހަރު ވެސް ނުކުރާ ކުށަކަށް، ނުފަށާ ޝަރީއަތަކަށް ބޭއިންސާފުން މި ސަރުކާރުން އަނިޔާ ދެމުން ދާ ކަމަށް ކޯލިޝަނުގެ ބަޔާނުގައި ބުނެފައި ވެ އެވެ.\nއިދިކޮޅު ފަރާތްތަކުން ކުނޫޒްގައި ބޭއްވި ޖަލްސާއެއްގައި ޕާޓީތަކުގެ އިސް ބޭފުޅުން ބައިވެރިވެވަޑައިގަންނަވަނީ. ފޮޓޯ:ނިޝާން އަލީ/މިހާރު\nފާރިސް އެންމެ ފުރަތަމަ ހައްޔަރު ކުރީ ރައްޔިތުންގެ މަޖިލީހުގެ 45 މެމްބަރުންގެ ސޮޔާއެކު މަޖިލީހުގެ ރައީސް އަބްދުﷲ މަސީހުގެ އިތުބާރުނެތް ކަމުގެ މައްސަލަ މަޖިލީހަށް ހުށަހެޅުމަށް، ބައެއް މެމްބަރުންނަށް ރިޝްވަތު ދެއްވި ކަމަށް ތުހުމަތު ކޮށެވެ. އެކަމަކު ކޯލިޝަނުން ބުނީ އެއިން އެއްވެސް މެމްބަރަކަށް ފާރިސް ރިޝްވަތު ހުށަހަޅާފައިވާކަމަށް މިއަދާ ހަމައަށް ވެސް މެމްބަރަކު ވިދާޅުނުވާ ކަމަށާއި މަސީހުގެ އިތުބާރު ނެތް ކަމަށް ސޮއިކޮށްފައިވަނީ އެ މެމްބަރުންގެ އަމިއްލަ އިހްތިޔާރުގައި އެއްވެސް ނުފޫޒެއް ނެތި ކަމަށެވެ.\nފުލުހުން ފާރިސް މައުމޫން އިދިކޮޅު އިއްތިހާދު ރައީސް އަބްދުﷲ ޔާމީން


ބަލިވެ އިނުމާއި ގުޅިގެން ދިމާވާ ހަކުރު ބަލި | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ބަލިވެ އިނުމާއި ގުޅިގެން ދިމާވާ ހަކުރު ބަލި\nހަކުރުބަލީގެ މާނައަކީ ލޭގައި ހަކުރު ނުވަތަ ގުލްކޯޒް ގެ މިންވަރު މަތިވުމެވެ. ގުލްކޯޒަކީ ހަށިގަނޑަށް ހަކަތަ ފޯރުކޮށްދޭ މައިގަނޑު މަޞްދަރެވެ. ގުލްކޯޒުގެ މިންވަރު ލޭގައި މަތިނަމަ ނުވަތަ ކޮންޓްރޯލް ނުކުރެވޭނަމަ ތަފާތު ޞިއްޙީ މައްސަލަތައް ކުރިމަތި ވެއެވެ. ހަކުރު ބަލި ހުރުމަކީ މާބަނޑު ދުވަސްވަރު އެކަމަށް ޚާއްޞަ އިނާޔަތް ބޭނުންވާނެ ކަމެކެވެ. މާބަނޑު ދުވަސްވަރު ކުރިމަތިވާ ހަކުރު ބައްޔަށް ''ޖެސްޓޭޝަނަލް ޑައެބެޓީޒް'' (Gestational diabetes) އޭ ކިޔައެވެ. ބަލިވެ އިންނަ4އިންސައްތަ އަންހެނުންނަށް މިމައްސަލަ ކުރިމަތިވާ ކަމަށް ދިރާސާތައް ބުނެއެވެ.\nހަކުރު ބަލި ޖެހެން މެދުވެރިވާ ސަބަބުތައް\nހަކުރު ބަލި ކުރިމަތިވަނީ ހަށިގަނޑުގައި ''އިންސުލިން'' ބޭނުންކުރާ ގޮތް ނުވަތަ އުފައްދާ ގޮތަށް މައްސަލައެއް ދިމާވުމުންނެވެ. މިސާލަކަށް ޕެންކްރިއާސް އިން ލޭގެ ތެރެއަށް އެކަށޭނަ ވަރަށް އިންސުލިން ފޯރުކޮށް ނުދެވުމުގެ ސަބަބުންނެވެ. އިންސުލިން އަކީ ކާނާގެ ތެރޭގައި ހިމެނޭ ގުލްކޯޒު ހަކަތައަށް ބަދަލުކުރުމުގެ ޒިންމާ އުފުލާ ހޯރމޯން އެވެ. އެހެން ގޮތަކަށް ބުނާނަމަ އެއީ ކާނާގެ ތެރޭގައި ހިމެނޭ ހަކުރުގެ މާއްދާތައް ހަށިގަނޑަށް ބޭނުންކުރެވޭނެ ގޮތަށް ބަދަލުކޮށްދޭ މައިގަނޑު ހޯރމޯން އެވެ. ހަށިގަނޑަށް ފުދޭވަރަށް އިންސުލިން އުފައްދައި ނުދޭ ހާލަތުގައި، ނުވަތަ ހަށިގަނޑުގައި އެކަށޭނަ ވަރަށް އިންސުލިންގެ ބޭނުން ނުހިފާ ހާލަތުގައި ލޭގައި އެކުލެވޭ ގުލްކޯޒުގެ މިންވަރު މަތިވެގެން ދެއެވެ. މިއަށް ކިޔާ ޢިލްމީ ނަމަކީ ''ހައިޕާގްލައިސީމިއާ''(Hyperglycemia) އެވެ.\nމާބަނޑުވުމާއި ގުޅިގެން ކުރިމަތިވާ ހަކުރު ބައްޔަށް ބަލިވެ އިންނަ ކޮންމެ މީހަކު ޓެސްޓް ކުރުމަކީ މުހިއްމު ކަމެކެވެ. އެހެނީ ހަކުރުބަލީގެ ސަބަބުން ކުރިމަތިވާ އުދަގޫތައް ފެނުމަކާއި ނުލައި، ނުވަތަ ހަކުރު ބަލި މެދުވެރި ވުމަށް މަގުފަހިކޮށްދޭ ކަމެއް ކުރިމަތިނުވާ ހާލުގައިވެސް މާބަނޑުވުމުން ހަކުރު ބަލީގެ މައްސަލަ ފެންމަތިކުރުވައެވެ.\nމާބަނޑު ދުވަސްވަރު ކުރިމަތިވާ ހަކުރު ބަލީގެ އުދަގޫތައް ވިހެއުމަށްފަހު ފިލައިދެއެވެ. މިދުވަސްވަރު ހަކުރުބަލީގެ އުދަގޫތައް ކުރިމަތިވާ ގިނަ އަންހެނުންނަށް އަހަރުތަކެއް ފަހުން ހަކުރުބަލީގެ އުދަގުލާއި ކުރިމަތިލާން ޖެހޭކަމަށް ދިރާސާތަކުން ދައްކަ އެވެ. ކުރިން ބަލިވެ އިންފަހަރެއްގައި ހަކުރު ބަލީގެ އުދަގޫތައް ތަހައްމަލު ކޮށްފައިވާނަމަ އެކަން ޑޮކްޓަރަށް ކިޔައިދޭން ވާނެއެވެ.\nމާބަނޑު ދުވަސްވަރު ހަކުރު ބަލީގެ އުދަގޫ ކުރިމަތިވުމުގެ މަގުފަހިކުރާ ކަންތައްތައް\n- ބަލިވެ އިނުމުގެ ކުރިން މާބޮޑަށް ފަލަކޮށް ތިބޭމީހުން\n- ކުޑަކަމުދާ ތަކެތީގައި ގުލްކޯޒު ހުރުން\n- ނަސްލު: އޭޝިޔާ ، އެމެރިކާ އަދި ކަޅު ގައުމުތަކުގެ މީހުންނަށް މިމައްސަލަ ކުރިމަތިވާލެއް ބޮޑުކަން ވަނީ ފާހަގަކުރެވިފައެވެ.\n- ފެންކޮތަޅުގައި ފެންގިނަވުން\n- އާއިލާގައި ހަކުރު ބަލީގެ މެންބަރުން ތިބުން\n- ލޭގައި ގުލްކޯޒު މިންވަރު ހުރިތޯ ބެލުމަށް ހަދާ ޓެސްޓް ގެ ނަތީޖާގައި ލޭގެ ގުލްކޯޒުގެ މިންވަރު މަތިވުން.\n- ކުރިން ބަރުދަން9ޕައުންޑަށްވުރެ ބަރު ކުއްޖަކު ވިހައިފައިވުން\n- ކުރީ ފަހަރެއްގައި ބަލިވެ އިން އިރު ހަކުރުބަލީގެ އުދަގޫތައް ތަހައްމަލު ކޮށްފައިވުން\n- ވިހޭއިރު މަރުވެފައިވާ ކުއްޖެއް ކުރިން ވިހައިފައިވުން\nހަކުރު ބަލި ހުރިތޯ ބެލުމަށް ޓެސްޓް ކުރުން\nހަކުރު ބަލި ހުރިތޯ ބެލުމަށް ކުރެވޭ ޓެސްޓަކީ ވަރަށް އާދައިގެ ރައްކާތެރި ޓެސްޓެކެވެ. މިގޮތުން ހަކުރު އެކުލެވޭ ދިޔާއެއްޗެއް ( އޭގައި 50 ގްރާމްގެ ގުލްކޯޒު ހިމެނޭ ) ބޯންޖެހެއެވެ. އާންމުގޮތެއްގައި މިގުލްކޯޒު ހަށިގަނޑަށް ވަރަށް އަވަހަށް ނަގާނެއެވެ. އަދި ލޭގެ ގުލްކޯޒުގެ މިންވަރު 60-30 މިނިޓާއި ދެމެދުގެ ވަގުތެއްގައި މަތިވެގެންދާނެ އެވެ. އެއަށް ފަހު 1 ގަޑިއިރު ފަހުން ލޭގެ ސާމްޕަލްއެއް ނަގައި ގުލްކޯޒު ހުރި މިންވަރު ޗެކްކުރެވެއެވެ. ލޭގައި ގުލްކޯޒު ގެ މިންވަރު މަތިނަމަ އޭގެ މާނައަކީ ގުލްކޯޒުގެ މިންވަރު ކޮންޓްރޯލް ކުރުމުގައި މައްސަލައެއް ހުރުމެވެ. ތަބީއީ ނޫން ކަމުގައި ބެލެވެނީ ލޭގެ ކޮންމެ ޑެސިލިޓަރެއްގައި 140 މިލިގްރާމަށް ވުރެ ގުލްކޯޒުގެ މިންވަރުގެ މަތިނަމައެވެ. ގުލްކޯޒުގެ މިންވަރު މަތިނަމަ ''ޑައިގްނޯސްޓިކް ޓެސްޓް'' އެއް ހަދަން ޖެހެއެވެ. މިއީ ހަކުރު ބަލި ހުރިތޯ މުޅިން ޔަގީންކުރުމަށް ހެދޭ ޓެސްޓެކެވެ.\nހަކުރު ބަލީގެ އަހުލުވެރިޔަކު ބަލިވެ އިނުމުން ކުރިމަތިވެދާނެ ކަންތައްތައް\nހަކުރު ބަލި ކޮންޓްރޯލް ނުކުރެވޭނަމަ މާބަނޑު ދުވަސްވަރު އެކަމުގެ އުދަގޫތައް ކުރިމަތިވުމުގެ ފުރުސަތު ބޮޑެވެ. މިފަދަ ބައެއް އުދަގޫތަކުގެ ސަބަބުން ވިހެއުމަށްޓަކައި ''ސިޒޭރިއަން'' ހަދަން ޖެހުމަކީ ވެސް އެކަށީގެންވާ ކަމެކެވެ. މާބަނޑު ދުވަސްވަރު ލޭގައި ހަކުރު އެކުލެވޭ ނިސްބަތް އެކަށޭނަ ވަރެއްގައި ބެހެއްޓުމަށް ސަމާލުކަން ދޭން ޖެހެނީ މިސަބަބާއި، ހުރެއެވެ. މާބަނޑުވުމުގެ ކުރިން ހަކުރު ބަލި ކޮންޓްރޯލް ކުރެވިފައި ވާނަމަ މިފަދަ މައްސަލަތައް ކުރިމަތި ވުމުގެ ފުރުސަތު ކުޑައެވެ. އަދި ހަކުރު ބަލި ހުރިނަމަ އެއާގުޅިގެން ކުރިމަތިވެދާނެ ކަންތައްތަކެއް ހުރެދާނެ ކަންވެސް ދަންނަށް ޖެހޭނެ އެވެ. މިގޮތުން އަންނަނިވި ކަންތައްތަކުގެ ތެރެއިން ކަމެއް މެދުވެރިވުމަކީ ދުރުގައި އޮތް ކަމެއްނޫނެވެ.\n- ކުޑަދަރިފުޅު އުފެދުމުގައި އައިބު ނުވަތަ އުނިސިފަ ހުރުން: ބަލިވެ އިނުމުގެ ކުރިން ހަކުރު ބައްޔަށް އެކަށީގެންވާ ފަރުވާ ލިބިގެންފައި ނުވާނަމަ، ހިތާއި، ގުރުދާ، އަދި ސްޕައިނަލް ކޯޑްގައި އުނިސިފަ ހުރުމަކީ ވެދާނެ ގޮތެކެވެ.\n- ކުޑަ ދަރިފުޅު އާދަޔާ ޚިލާފަށް ބޮޑުވުން: މިކަން ކުރިމަތި ވަނީ މައިމީހާގެ ލޭގައި ހަކުރުގެ މިންވަރު މަތިނަމަ އެވެ. މިއާއި ގުޅިގެން ކުއްޖާގެ ހަށިގަނޑަށް ހަކުރު ވާޞިލްވުން އިތުރުވެ، އާދަޔާ ޚިލާފަށް ކުއްޖާ ބޮޑުވެއެވެ. ނަތީޖާއެއްގެ ގޮތުން ވިހަން އުދަގޫވުމަކީ ވަރަށް ގާތްކަމެކެވެ.\n- ބަލިވެ އިނުން ވިހަވުން: މީގެ މާނައަކީ މާބަނޑުވުމާއި ގުޅިގެން ލޭގެ ޕްރެޝަރ މައްޗަށް ދިއުމެވެ. މިކަމުގެ ސަބަބުން އަވަހަށް ވިންދުޖެހުން ފަދަ ކަމެއް މެދުވެރިވުމަކީ ގާތްކަމެކެވެ. މިމައްސަލަ ކުރިމަތި ވެއްޖެ ނަމަ ހޮސްޕިޓަލުގައި އެދުމަތިކޮށްގެން މައިމީހާއާއި، ކުޑަދަރިފުޅުގެ ހާލު މޮނީޓަރ ކޮށް ބެލުމަކީ ބޭނުންތެރި ކަމެކެވެ.\n- ފެންކޮތަޅު ގައި ފެން ގިނަވުން: މިކަމުގެ ސަބަބުން ބައެއް އަންހެނުންނާއި އުދަގޫތަކާއި ކުރިމަތި ލާންޖެއެވެ. ގިނަފަހަރު މިކަން ކުރިމަތި ވަނީ 37ވަނަ ހަފްތާގެ ކުރިން ވިހާނަމައެވެ.\n- ކުޑަކަމުދާ ނިޒާމްގައި އިންފެކްޝަން އުފެދުން: އަލާމާތެއް ފެނުމަކާއި ނުލައި މިކަން ކުރިމަތި ވުމަކީ ވެދާނެ ގޮތެކެވެ. ފަރުވާ ނުކުރެވިއްޖެ ނަމަ އިންފެކްޝަން މަސާނާއާއި، ގުރުދާގެ އެކި ހިސާބުތަކަށް، ފެތުރި، މައިމީހާއާއި، ކުޑަދަރިފުޅު ގެ ފުރާނަ އަށް ނުރައްކާވާ ހާލަތަކަށް ދިއުމަކީ އެކަށީގެންވާ ކަމެކެވެ.\n- ކުޑަދަރިފުޅު ނޭވާލުމުގެ ނިޒާމަށް މައްސަލަ ކުރިމަތިވުން: މިގޮތުން ކުޑަދަރިފުޅަށް ނޭވާލުމަށް އުދަގޫވާގޮތް ވެއެވެ.\nމާބަނޑު ދުވަސްވަރު ހަކުރު ބަލި ހުރިނަމަ ސަމާލުކަން ދޭންޖެހޭ ބައެއްކަންތައްތައް\n- މާބަނޑު ދުވަސްވަރު ހަމަހަމަ ކެއުމެއް އިޚްތިޔާރު ކުރުން: ކުޑަދަރިފުޅު ބޮޑުވުން ބިނާވެފައި އޮންނަނީ މައިމީހާ ބޭނުންކުރާ ކާނާގެ މައްޗަށެވެ. ހަކުރު ބަލި ހުންނަ ނަމަ ކެއުމަށް ޚާއްޞަ ސަމާލުކަމެއް ދޭން ޖެހެއެވެ. ބަރާބަރަށް ނުކެއުމަކީ ލޭގައި ހިމެނޭ ގުލްކޯޒުގެ މިންވަރަށް ބަދަލު ގެނުވައިދޭ ކަމެކެވެ.\nކާނާއިން ލިބިދޭ ހަކަތައިގެ މިންވަރު ބިނާވެފައި އޮންނަނީ މައިމީހާގެ ބަރުދަން، އުމުރު، ހަރަކާތްތެރިވެ އުޅޭ މިންވަރު، އަދި މާބަނޑު ދުވަސްވަރު މައިމީހާ ހޭދަކުރަމުންދާ މަރުހަލާއެއްގެ މައްޗަށެވެ. ގުލްކޯޒުގެ މިންވަރު ކޮންޓްރޯލް ކުރުމަށްޓަކައި ކާނާ ބޭނުން ކޮށް އުޅޭނެ ގޮތް ޑޮކްޓަރުން ބުނެދޭނެއެވެ. ކާނާ ބޭނުންކުރުމުގައި ރަގަޅީ ކޮންމެ ދުވަހަކު ވެސް ލުއިކޮށް ގިނަގިނައިން ކެއުމެވެ. ނިދުމުގެ ކުރިން ލުއިކެއުމެއް ބޭނުންކުރުމަކީ ނިދާފައި އޮންނަ ވަގުތުގައި ގުލްކޯޒުގެ މިންވަރު ސާބިތުކަންމަތީ ދެމެހެއްޓުމަށް އެހީތެރިވެދޭނެ ކަމެކެވެ.\n- ކަސްރަތު ކުރުން: އަބަދުވެސް މެދުމިންވަރަކަށް ކަސްރަތުކޮށް އުޅުމަކީ ރަގަޅު ކަމެކެވެ. ޚާއްޞަކޮށް ހަކުރުބަލި ހުންނަ މީހުންނަށް މިއީ ވަރަށް މުހިއްމު ކަމެކެވެ. އާދައިގެ ވަރަކަށް ކަސްރަތުކޮށް އުޅުމަކީ ލޭގައި ހިމެނޭ ގުލްކޯޒު ގެ މިންވަރު އެކަށޭނަ ވަރެއްގައި ބެހެއްޓުމަށް އެހީތެރިވެދޭ އިންސުލިންގެ މިންވަރު ދަށްކޮށްދޭ ކަމެކެވެ. އެކި މީހުންނަށް ކަސްރަތު ކުރަންޖެހޭ މިންވަރު ތަފާތެވެ. ޑޮކްޓަރާއި މަޝްވަރާކުރުމުން ތިމާއާއި ގުޅޭ ކަސްރަތަކާއި، ކުރަންވީ މިންވަރު ބުނެދޭނެ އެވެ.\n- ލޭގައި ގުލްކޯޒު ހުރި މިންވަރު ދުވާލަކު މަދުވެގެން4ފަހަރު ބަލާށެވެ. މީގެ އިތުރުން ކުޑަކަމުދާ ތަކެތި ޓެސްޓް ކޮށް ހެދުމަކީ ވެސް ބޭނުންތެރި ކަމެކެވެ. ހަމަމިހެން ހަށިގަނޑުގެ ބަރުދަން އިތުރުވަމުން އަންނަ މިންވަރު ބެލުމަކީ ވެސް މުހިއްމު ކަމެކެވެ.\n- ކޮންމެ ހެން ނަގަން ޖެހިއްޖެ ނަމަ އިންސުލިން ބޭނުންކުރުން: މިހާރު މާބަނޑު ދުވަސްވަރު ހަކުރު ބައްޔަށް ދެވޭ ހަމައެކަނި ބޭހަކީ އިންސުލީން އެވެ.


Minister Shahid Mi Mahu 19 Vana Dhuvahu China Ah Vadaigannavanee - Vaguthu\nމިނިސްޓަރ ޝާހިދު މި 19 ވަނަ ދުވަހު ޗައިނާއަށް ވަޑައިގަންނަވަނީ\nރަސްމީ ދަތުރުފުޅެއްގައި ފޮރިން މިނިސްޓަރ އަބްދުﷲ ޝާހިދު ޗައިނާއަށް ދަތުރު ކުރެއްވުމަށް ހަމަޖެހިއްޖެއެވެ.\nފޮރިން މިނިސްޓަރ ޝާހިދު މި ދަތުރު ކުރެއްވުމަށް ހަމަޖެހިފައި ވަނީ މިމަހުގެ 19 އިން 20 އަށެވެ.\nފޮރިން މިނިސްޓްރީން ވިދާޅުވީ، މިނިސްޓަރ ޝާހިދުގެ މި ދަތުރުފުޅަކީ ޗައިނާގެ ސްޓޭޓް ކައުންސިލަރ އަދި މިނިސްޓަރ އޮފް ފޮރިން އެފެއަރޒް ހިޒް އެކްސެލަންސީ މރ. ވާންގް ޔީ ގެ ދައުވަތަކަށް ކުރައްވާ ދަތުރުފުޅެއް ކަމަށެވެ.\nމިއީ 17 ނޮވެމްބަރު 2018 ގައި ފޮރިން މިނިސްޓަރުކަމާއި ހަވާލުވެވަޑައިގެންނެވިފަހުން މިނިސްޓަރ ޝާހިދު ޗައިނާއަށް ކުރައްވާ ފުރަތަމަ ރަސްމީ ދަތުރުފުޅެވެ.\nމިނިސްޓަރ ޝާހިދުގެ މި ދަތުރުފުޅުގައި ޗައިނާގެ ނައިބު ރައީސް ހިޒް އެކްސެލަންސީ މރ. ވަންގް ގީޝާންގެ އަރިހަށް އިޙްތިރާމްގެ ޒިޔާރަތެއް ކުރައްވާނެއެވެ. އަދި ޗައިނާގެ ޚާރިޖީ ވަޒީރު މރ ވާންގް ޔީ އާއިއެކު ދެޤައުމުގެ ޒަމާންވީ ގާތް ގުޅުން ބަދަހިކުރުމާއި ބެހޭ ގޮތުން މަޝްވަރާކުރައްވާނެއެވެ.\nފޮރިން މިނިސްޓްރީން ވިދާޅުވީ، މިނިސްޓަރ ޝާހިދުގެ މި ދަތުރުފުޅުގައި އެކި ދާއިރާތަކުން ދެޤައުމުގެ ގުޅުން އިތުރަށް ބަދަހިކުރުމާއި ގުޅޭ ގޮތުން މަޝްވަރާކުރައްވާނެ ކަމަށެވެ.\nޗައިނާއަކީ ދިވެހިރާއްޖޭގެ ތަރައްޤީގެ މުހިއްމު ބައިވެރިއެކެވެ.\nއަދި ދިވެހި ސަރުކާރުން އަބަދުވެސް ދަމަހައްޓަމުން އަންނަ 'ވަން ޗައިނާ' ޕޮލިސީގައި ހިފަހައްޓައި، ޗައިނާގެ 'ބެލްޓް އެންޑް ރޯޑް އިނީޝިއޭޓިވް'ގެ ބައިވެރިއެއްގެ ގޮތުގައި ދިވެހިރާއްޖެއިން ދެމިއޮންނާނެ ކަމަށް ފޮރިން މިނިސްޓްރީން ވިދާޅުވިއެވެ.\nފޮރިން މިނިސްޓްރީއަށް ގިނަ ދުވަހު ހިދުމަތް ކުރެއްވި އާސިފް ނިޔާވެއްޖެ\nސިވިލް ސާވިސް ކޮމިޝަނުގެ ފަރުވާކުޑަކަން ފާހަގަކޮށް ޝާހިދު ނުރުހުން ފާޅުކުރައްވައިފި\nސެޕްޓެމްބަރު 11, 2019 15:49\nޔާމީން ކުރިމާ ދޯ ކަމުނުދަނީ\nސެޕްޓެމްބަރު 11, 2019 16:05\nސެޕްޓެމްބަރު 11, 2019 16:34\nމިއޮއްހާދުވަހު ޗައިނާސަރުކާރަށް ބަވާފަ ޗައިނާގެފައިބުޑަށް ވެއްޓެން ކަލޭ ލަދުކޮބައި. އިންޝާއަﷲ ޗައިނާގެ އެއްވެސް އެހީއެއް ނުލިބޭނެ! އިންޑިޔާއިން ދަޅަދައްކާ ކަމެއްކޮށްނުދިނީމާ ހަމަ އެންމެފަހުން ޗައިނާގެ ފައިބުޑަށް! ގޮތެއް ލަދެއް ހުރިނަމަ އިސްތިޢުފާދީ!\nސެޕްޓެމްބަރު 11, 2019 17:28\nޝާހިދު ޗައިނާއާއި ގުޅުންބަދަހިކުރޭ ވަރައްބޮޑައްފައިދާކުރާނެ އިންޑިއާ ގޯނިފުލައްލާފަބާއްވާ\nސެޕްޓެމްބަރު 11, 2019 18:11\nއިރާދަ ކުރެއްވިއްޔާ ޗައިނާއިން ނުދޭނެ އެކައްޗެއްވެސް..!\nސެޕްޓެމްބަރު 11, 2019 22:05\nއާދޭސް ކުރާވަރުން ބޮލާނުކުޅަދާނަވެގެން ގެންދަނީ..! މުނާފިގު ކަލޭގެ ރަނގަޅަށް ސައިޒުކުރާނެކަމަށް ފެންނަނީ..!\nސެޕްޓެމްބަރު 12, 2019 00:58\nޝާހިދު ހޯދާލަން ވިޔަސް ރާއްޖެ އިން ބޭރު ބުރެއް އަޅަން ޖެހޭނީ


Hukuru Dhuvahu Nabiyyaa Ge Macchah Salavaaiy Kiyevumuge Maaiykan - Vaguthu\nނަބިއްޔާ ޞައްލަﷲ ޢަލައިހި ވަސައްލަމައަކީ މިއުއްމަތަށް ހިދާޔަތު ދެއްކެވުމަށް ފޮނުއްވި އެންމެ މަތިވެރިވެގެންވާ އިންސާނާއެވެ. އެކަލޭގެފާނަކީ ﷲ ސުބުޙާނަހޫ ވަތަޢާލާ ޢާލަމްތަކަށް ރަޙުމަތެއްގެ ގޮތުން ފޮނުއްވި އެއިލާހުގެ އަޅާ އެންމެ ފަހު ނަބިއްޔާ އަދި ރަސޫލާއެވެ. އެކަލޭގެފާނަކީ ނަބީބޭކަލުންގެ ތެރެއިން އެންމެ މަތިވެރިވެގެންވާ ނަބީކަލޭގެފާނެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(وَمَا أَرْسَلْنَاكَ إِلَّا رَحْمَةً لِّلْعَالَمِينَ) سورة الانبياء: 107\nމާނައީ: “އަދި ހަމަކަށަވަރުން ތިމަން އިލާހު، ޢާލަމްތަކަށްވާ ރަޙުމަތެއްކަމުގައި މެނުވީ ކަލޭގެފާނު(މުޙައްމަދު ޞައްލަﷲ ޢަލައިހި ވަސައްލަމަ) ނުފޮނުއްވަމެވެ.”\nއަދި ހުކުރު ދުވަހަކީ ހަފުތާގައި މުސްލިމުންގެ މައްޗަށް އަންނަ އެންމެ މަތިވެރި ވެގެންވާ ދުވަހެވެ. މިދުވަހަކީ މުސްލިމުންނަށް އަންނަ ހަފުތާގެ ޢީދު ދުވަހެވެ. އެދުވަހެއްގައި އަޅުގަނޑުމެން މުސްލިމުންގެ މައްޗަށް ޚާއްޞަވެގެންވާ ދުވަހެވެ.\nމިދުވަހުގައި ކުރެވޭ އެންމެ މަތިވެރި ވެގެންވާ ޒިކުރަކީ ނަބިއްޔާ ޞައްލަﷲ ޢަލައިހި ވަސައްލަމަގެ މައްޗަށް ޞަލަވާތް ލެއްވުން އެދި ދުޢާކުރުމެވެ. އެގޮތުން ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n(إِنَّ اللَّـهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا) سورة الأحزاب: 56.\nމާނައީ: “ހަމަކަށަވަރުން ﷲ އާއި އެއިލާހުގެ މަލާއިކަތުން ނަބިއްޔާގެ މައްޗަށް ޞަލަވާތް ލައްވައެވެ. އޭ އީމާންވީ މީސްތަކުންނޭވެ. ތިޔަބައިމީހުންގެ އެކަލޭގެފާނު މައްޗަށް ޞަލަވާތް ލެއްވުން އެދި ދުޢާކުރަށެވެ. އަދި ސަލާމްކުޅައުމުން ސަލާމްކުރާހުށިކަމެވެ.”\nއިބުނު ކަޘީރު ރަޙިމަހުﷲ އެކަލޭގެފާނުގެ ތަފުސީރުގައި ވިދާޅުވެފައިވެއެވެ.\n“ބައެއް ޢިލްމުވެރިންގެ ކިބައިން ނަބިއްޔާގެ ޞައްލަﷲ ޢަލައިހި ވަސައްލަމަގެ މައްޗަށް ޞަލަވާތް ކިޔެވުން އުމުރުން އެއްފަހަރުގައި، ވާޖިބުވެގެންވާ ކަމަށް އައިސްފައިވެއެވެ. އެއީ އާޔަތަށް(މިއާޔަތަށް) ޢަމަލުކުރުމުގެ ގޮތުންނެވެ. އެޔަށްފަހު ކޮންމެ ޙާލެއްގައިވެސް މުސްތަޙައްބު ވެގެންވެއެވެ.”\nނަބިއްޔާ ޞައްލަﷲ ޢަލައިހި ވަސައްލަމަގެ މައްޗަށް ޞަލަވާތް ކިޔެވުން އެންމެ މަތިވެރިވެގެންވަނީ ހުކުރުދުވަހުއެވެ. އެކަން އަންނަނިވި ނަބިއްޔާގެ ބަސްފުޅުން އެނގިގެން ދެއެވެ.\n(إِنَّ مِنْ أَفْضَلِ أَيَّامِكُمْ يَوْمَ الْجُمُعَةِ، فَأَكْثِرُوا عَلَيَّ مِنَ الصَّلَاةِ فِيهِ) (1) (ރިވާކުރެއްވީ އަބޫ ދާވޫދު ސުނަނުގައި: 1531 ވަނަ ޙަދީޘް، ޝެއިޚު އަލްބާނީ ޞައްޙަކުރައްވާފައިވޭ)\nމާނައީ: “ހަމަކަށަވަރުން ތިޔަބައިމީހުންގެ މައްޗަށްވާ އެންމެ މާތް ދުވަހަކީ ހުކުރު ދުވަހެވެ. ފަހެ އެދުވަހުގައި(ހުކުރު ވިލޭރެއާއި ދުވަހުގައި) ތިޔަބައިމީހުން ތިމަންކަލޭގެފާނުގެ މައްޗަށް ޞަލަވާތް ކިޔެވުން ގިނަކުރާށެވެ.”\nނަބިއްޔާ ޞައްލަﷲ ޢަލައިހި ވަސައްލަމަގެ މައްޗަށް ޞަލަވާތް ކިޔެވުން ނުހަނު މަތިވެރިވެގެންވެއެވެ. އެކަމުގެ ޘަވާބު ނުހަނު ބޮޑުވެގެންވެއެވެ.\nއެކަމާއި ބެހޭގޮތުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n(مَنْ صَلَّى عَلَيَّ صَلَاةً وَاحِدَةً صَلَّى اللَّهُ عَلَيْهِ عَشْرَ صَلَوَاتٍ وَحُطَّتْعَنْهُ عَشْرُ خَطِيئَاتٍ وَرُفِعَتْ لَهُ عَشْرُ دَرَجَاتٍ)\nމާނައީ: (ތިމަންކަލޭގެފާނުގެ މައްޗަށް އެއްފަހަރު ޞަލަވާތް ކިޔަވައިފިމީހާގެ މައްޗަށް ދިހަފަހަރު ﷲ ޞަލަވާތް ލައްވާނެއެވެ. އަދި އެމީހެއްގެ ދިހަ ފާފަ ފުއްސަވާނެއެވެ. އަދި އެމީހަކު ދިހަ ދަރަޖަ މަތިކުރެވޭ ހުއްޓެވެ)\n(ރިވާކުރެއްވީ އިމާމު ނަސާއީ ސުނަނުގައި، 1297، ޝެއިޚު އަލްބާނީ ޞައްޙަކުރައްވާފައި)\n(مَنْ صَلَّى عَلَيَّ حِينَ يُصْبِحُ عَشْرًا وَحِينَ يُمْسِي عَشْرًا أَدْرَكَتْهُ شَفَاعَتِييَوْمَ الْقِيَامَةِ)\nމާނައީ: “ތިމަންކަލޭގެފާނުގެ މައްޗަށް ހެނދުނުވާއިރުގައްޔާއި އަދި ހަވީރު ވާއިރު ދިހަފަހަރު ޞަލަވާތް ކިޔައިފިމީހާ ދަންނާށެވެ. ފަހެ އެމީހަކަށް ޤިޔާމަތް ދުވަހުން ތިމަންކަލޭގެފާނުގެ ޝަފާޢަތް ލިބޭ ހުއްޓެވެ “\n(ރިވާކުރެއްވީ ޠަބަރާނީ މުއުޖަމުލް ކަބީރުގައި، ޖާމިޢުލް ޞަޣީރު: 6357ވަނަ ޙަދީޘް: ޞައްޙަކުރެއްވީ އަލްބާނީ.)\nއެހެންކަމުން ހުރިހާ ދުވަހެއްގައިވެސް އަދި ޚާއްޞަކޮށް ހުކުރު ދުވަހު ނަބިއްޔާއަށް ސަލަވާތް ކިޔެވުން ގިނަކުރުމަކީ ނުހަނު މޮޅު އިތުރުވެގެންވާ ހެޔޮކަމެއްކަން އަޅުގަނޑުމެންނަށް މަތީގައިވާ އާޔަތުންނާއި އަދި ޙަދީޘްތަކުން އެއްވެ ހިނގައްޖެއެވެ. އެންމެ މޮޅު އިތުރުވެގެންވާ ޞަލަވާތަކީ ނަމާދުގެ އައްތަހިއްޔާތުގައި ކިޔާ އިބުރާހިމީ ޞަލަވާތުގެ ނަމުން ނަންކިޔޭ ޞަލަވާތެވެ. އަދި ސުންނަތުން ސާބިތުނުވާ ލަފުޒުތައް ޞަލަވާތްކިޔެވުމުގެ ބަދަލުގައި ސުންނަތުން ސާބިތުވާ ލަފުޒުތައް ކިޔުން މޮޅު އިތުރުވެގެންވެއެވެ. އެގޮތަށްހަދާފައި ހުންނަ ބައެއް ޞަލަވާތްތަކުގައި ޝިރުކުގެ ލަފުޒުތަކާއި އަދި އެކަށީގެންނުވާ ލަފުޒުތައް ހުރެއެވެ. މީ ސަމާލުވާން ޖެހޭކަމެކެވެ. އެހެންކަމުން އެކަލޭގެފާނަށް ގިނަގިނައިން ޞަލަވާތްކިޔެވުން ގިނަކުރާ ބަޔެއްކަމުގައި އަޅުގަނޑުމެން ލައްވާށިއެވެ. އާމީން.


"Vaahaka Kiyaadhey Rahumaitheriyaa" ge Handhaanthah Vaahaka.com ah! | Vaahaka\n"ވާހަކަ ކިޔާދޭ ރަހުމަތްތެރިޔާ" ގެ ހަނދާތައް ވާހަކަ.ކޮމްއަށް\nއަބޯ ޝަފީޢު September 25, 2017\t0 Comments\nދުނިޔެއަކީ އަމާންކަމުގެ އައްސޭރިއެއް ހޯދުމަށް އެންމެން ދަތުރުކުރާ ވަގުތީ ފާލަމެކެވެ. އެ ފާލަންމަތީ ކިތަންމެ ގިނައިރަކު ހުރުމަށް ކޮންމެ މީހެއްގެވެސް ހިތް އެދޭނެއެވެ. ނަމަވެސް ބައެއް މީހުންގެ ނަސީބުގައި ދުނިޔޭގެ ދަތުރު އަވަހަށް ނިންމުމަށް ލިޔެވިފައިވެއެވެ.\nކިތަންމެ މަދު ވަގުތަކު އެ ދަތުރުމަތީ ހުއްޓަސް ތިމާއަކީ އެ ފާލަންމަތީ ހެޔޮކަމެއް ކުރި މީހަކަށްވުމަށް ކޮންމެ މީހެއްގެ ހިތްވެސް އެދޭނެއެވެ. އެކަން ހާސިލްކުރުމަށް އެނގުމާއި ނޭނގުމުގައިވެސް އެތަކެއް ގިނަ މަސައްކަތްތަކެއް ކުރެވޭނެއެވެ.\nއެގޮތުން "ވާހަކަކިޔާދޭ ރަޙުމަތްތެރިޔާ" ނުވަތަ ރ.ހުޅުދުއްފާރަށް ނިސްބަތްވި އުމުރުން 31 އަހަރުގެ މުހައްމަދު ނިޝާމްއަކީވެސް އެފަދަ ޒުވާނެކެވެ. ހުވަފެންތަކެއް ދެކި، މުޖުތަމައުގައި ހެޔޮކަންކަން ފެތުރުމަށް ހިތްމަތްކުރި ދިވެހި ދަރިއެކެވެ. ރަށުގެ ތަރައްގީއާއި ކުރިއެރުމުގެ އާރުކާޓީއެއްގެ ގޮތުގައި ހަރަކާތްތެރިވި ހީވާގި މުދައްރިސެކެވެ. އާއިލާއެއްް ބިނާކޮށް ދަރިންނަށް އެކަށީގެންވާ ތަރުބިއްޔަތު ދިނުމަށް މަސައްކަތް ކުރި ކުލުނުވެރި ބައްޕައެކެވެ.\nމިދިޔަ އަހަރުގެ ސެޕްޓެމްބަރ މަހު ނިޝާމް، އޭނާގެ އެންމެ ފަހުގެ ނޭވާ މިދުނިޔެމައްޗަށް ދޫކޮށްލީވެސް އުފާވެރިކަންމަތީގައެވެ. އަބަދުމެ ކުޅޭހިތްވާ، ރަށުގެ ޒުވާނުންނާއި އޭނަާއާއި ދެމެދު ގާތް ގުޅުމެއް އުފައްދައިދިން ފުޓުބޯޅައިގެ މައިދާނުގައި ހުރެއެވެ.\nނިޝާމް ނިޔާވުމުގެ ކުރިން ވަނީ ދިވެހި ވާހަކަ ކިޔުންތެރިންނަށް ވަރަށް ބޮޑު ހަދިޔާއެއް ދޫކޮށްފައެވެ. އެއީ ދިރިތިބީންނަށް އެތަކެއް އިބުރަތްތަކެއް ލިއްބައިދޭނެ ވާހަކަތަކެއް ހިމެނޭ ފޭސްބުކް ޕޭޖެކެވެ. ނިޝާމް ނިޔާވުމުގެކުރިން ކާކުކަން ނޭނގޭ ގޮތަށް، "ވާހަކަކިޔާދެ ރަޙުމަތްތެރިޔާ"ގެ ނަމުގައި އޭނާ ހިންގަމުންދިޔަ ޕޭޖްގައި އޭނާ ވަނީ އަރަބި އަދި އިނގިރޭސި ބަހުން ހުރި ގިނަ އިބްރަތްތެރި ވާހަކަތަކެއް ދިވެހިބަހަށް ތަރުޖަމާކޮށްފައެވެ.\nނިޝާމްގެ މި އަގުހުރި ހަދިޔާ ދިވެހި ވާހަކަތަކަށް ލޯބިކުރާ ކޮންމެ މީހަކުވެސް ދެކިލަން ބޭނުންވާނެއެވެ. އޭނާގެ ހިދުމަތުގެ ނިޝާނެއްގެ ގޮތުންނެވެ. މިފަދަ ފަރާތްތަކަށް މިއޮތީ އުފާވެރި ހަބަރެކެވެ. ނިޝާމްގެ އާއިލާގެ ހެޔޮއެދުންތަކާއި އެކު އޭނާގެ ހުރިހާ ވާހަކަތަކެއް ވާހަކަ.ކޮމްގައި ޝާއިއުކުރެވިގެންދާނެއެވެ. އަޅުގަނޑުމެންގެ މި ވެބްސައިޓްއާއި ދިވެހި ކިޔުންތެރިންނަށް ނިޝާމްގެ އާއިލާއިން ދެއްވި އަގުހުރި ހަދިޔާއަށް ފަށްފަށުން ޝުކުރު އަދާކުރަމެވެ.\nވާހަކަ.ކޮމްގެ ދުއާއަކީ އަލްއަޚް މުޙައްމަދު ނިޝާމްގެ ހުރިހާ ފާފަތައް ފުއްސަވާ ސުވަރުގޭގެ ދާއިމީ ނިއުމަތް ދެއްވުމެވެ. މިއީ އޭނާއަށް ދެމިގެންދާނެ ހެޔޮ ޢަމަލެއްކަމުގައި ލެއްވުމެވެ. އަދި އޭނާ ދިރިތިބީންނަށް ދޫކުރި ހަދިޔާއިން އެންމެން އިބްރަތް ލިބިގަނެ، ހެޔޮގޮތުގައި ދިރިއުޅުން ބައްޓަން ކުރުމެވެ. ވަގުތީ ފާލަމުގެ ދަތުރު ވީހާވެސް ފަސޭހަކުރުމަށެވެ.\nޚާއްޝަ ޕޭޖް: ވާހަކަ ކިޔާދޭ ރަހުމަތްތެރިޔާ


ސްޕެނިޝް ލީގް: ފަހު ވަގުތު ރާމޯސް ކާމިޔާބު ކޮށްދިން ލަނޑުން ރެއަލްމެޑްރިޑް ސަލާމަތް ވެއްޖެ – Dhuvas Online\nސްޕެނިޝް ލީގުގައި ރޭ ރެއަލްބެޓިސްއާއި ދެކޮޅަށް ކުޅުނު މެޗުން ރެއާލް މެޑްރިޑް މޮޅުވެއްޖެއެވެ.\nރެއަލްބެޓިސްއާއި ދެކޮޅަށް ކުޅުނު މިމެޗު ރެއަލްމެޑްރިޑުން ކާމިޔާބުކޮށްފައިވަނީ 2-3 ގެ ނަތީޖާއަކުންނެވެ.\nފޯރިގަދަކުޅުމެއް ފެނިގެންދިޔަ މިމެޗުގެ ފުރަތަމަ ލަނޑުޖަހާ ލީޑު ނެގީ ރެއަލްމެޑްރިޑުންނެވެ. މެޗުގެ 14 ވަނަ މިނަޓްގައި ވަލްވާޑޭ ޖެހި މިލަނޑަކީ ބެންޒެމާ ގޯލު ކުރިމައްޗަށް ހުރަސްކުރި ބޯޅައަކުން ކާމިޔާބުކުރި ލަނޑެކެވެ. މި މެޗުގައި ރެއަލްބެޓިސްއިން ނަތީޖާ ހަމަހަމަކުރީ މެޗުގެ 35 ވަނަ މިނަޓްގައެވެ. މި ލަނޑު ކާމިޔާބު ކޮށްދިނީ އައިއްސަ މަންޑީއެވެ. އަދި މި ލަނޑު ކާމިޔާބު ކުރިތާ ދެ މިނަޓްފަހުން ރެއަލްބެޓިސްއިން ވަނީ އިތުރު ލަނޑެއް ޖަހާ މެޗުގެ ލީޑް ނަގާފައެވެ. މި ލަނޑު އެޓީމަށް ކާމިޔާބު ކޮށްދިނީ ވިލިއަމް ކަރަވާޅޯ އެވެ. އޭނާ މި ލަނޑު ކާމިޔާބު ކުރީ ގޯލް އޭރިއާތެރޭގައި ހުރެ ފޮނުވާލި ބޯޅަ ރެއާލްގެ ކީޕަރު ކޯޓުއާގެ އަތުގައި ޖެހިފައި ގޯލުގެ ހަނި ކަނަށް ފޮނުވާލައިގެންނެވެ.\nއެ ލަނޑާއެކު މެޗުގެ ފުރަތަމަ ހާފު ނިންމާލީ 1-2 ގެ ނަތީޖާއިން ރެއަލްބެޓިސްއިން ކުރީގައި އޮވެގެންނެއެވެ.\nނަމަވެސް ދެވަނަ ހާފުގެ ކުޅުން ފެއްޓުމާއެކު ވަރަށް ކުރީކޮޅު ރެއަލްމެޑްރިޑުންވަނީ މެޗުގެ ނަތީޖާ ހަމަހަމަކޮށްފައެވެ. މިލަނޑަކީ ކަރްވަހާލް ނަގައިދިން ހުރަހެއް ރެއަލްބެޓިސްގެ ޑިފެންޑަރު އެމަސަން ދިފާޢުކުރަން އުޅުމުގެ ތެރޭގައި ބައި ކޮޅަށް ވަތް ލަނޑެކެވެ. މި ލަނޑަށް ފަހު ދެން ފެނިގެން ދިޔައީ ރަތްކާޑެކެވެ. މެޗުގެ 67 ވަނަ މިނަޓްގައި ފެނިގެންދިޔަ މިރަތްކާޑަކީ ބޯޅައާއެކު ހުސްކޮށް އޮވެ އެކަނިމާއެކަނި އޭރިއާތެރެއަށް ވަންނަންދިޔަ ޖޮވިޗަށް ބެޓިސްގެ ޑިފެންޑަރ އެމަސަން ކުރި ފައުލަކާއި ގުޅިގެން އޭނާއަށް ދެއްކި ރަތްކާޑެކެވެ.\nމެޗުގައި ރެއަލްމެޑްރިޑު މޮޅުވި ލަނޑު 82 ވަނަ މިނަޓުގައި އެޓީމުން ކާމިޔާބު ކުރިއިރު، މި ލަނޑަކީ ބޯޖާ މަޔޮރަލްއަށް ރެއަލްބެޓިސްގެ އޭރިއާތެރެއިން ބާޓްރާ ކުރި ފައުލަކާއި ގުޅިގެން ދިން ޕެނަލްޓީއަކުން ކާމިޔާބު ކުރި ލަނޑެކެވެ. މި ލަނޑު ޖަހައިދިނީ ކެޕްޓަން ސާޖިއޯ ރާމޮސްއެވެ.\nބެޓިސްއަތުން ރޭ ރެއާލް މޮޅުވެފައިވާއިރު، މި މޮޅަކީ މިސީޒަންގައި ރެއާލްމެޑްރިޑުން ހޯދި ފުރަތަމަ މޮޅުކަން ފާހަގަކޮށްލަން ޖެހެއެވެ. މި މޮޅާއި އެކު ރެއާލް މެޑްރިޑް އޮތީ4 ޕޮއިންޓާއި އެކު ލީގުގެ ފަސްވަނާގައެވެ. އަދި ރެއާލްބެޓިސް އޮތީ ކުޅުނު ތިން މެޗުން ލިބުނު ހަ ޕޮއިންޓާއި އެކު ލީގުގެ ދެވަނާގައެވެ.\nލީގުގައި ދެން ރެއާލް ކުޅޭ މެޗުގައި އެ ޓީމު ނިކުންނާނީ ރެއާލް ވަލެޑޮލިޑޯއާއި ދެކޮޅަށެވެ. އަދި ރެއާލް ބެޓިސް ނިކުންނާނީ ގެޓަފޭއާއި ދެކޮޅަށެވެ.\n2022 ގެ ވޯލްޑްކަޕަށް ފަހު ރޮނާލްޑޯ ބައިނަލްއަޤުވާމީ ފުޓްބޯޅައިން ރިޓަޔާކުރަނީ!\nޗެމްޕިއަންސް ލީގު ގުރޫޕް ސްޓޭޖު މެޗުތައް މިރޭ ފަށަނީ\nކެރިއަރުގެ 464 ލަނޑާއި އެކު ދުނިޔޭގެ ލަނޑު ލިސްޓުގެ ހަވަނަ ދަގަނޑޭ އަށް !\nމިއަދު ކޯވިޑަށް ޕޮސިޓިވްވީ މާލެއިން 18 މީހުން، އަތޮޅުތެރެއިން ހަތަރު މީހުން


Dhivehin Ge Maali Kulhivaruves Bidheyseenge Athah! - Vaguthu\nދިވެހީންގެ މާލި ކުޅިވަރުވެސް ބިދޭސީންގެ އަތަށް!\nދިވެހީންނަކީ އަމިއްލަ ބަހަކާއި، އަމިއްލަ ތާރީހެއް އޮތް މިނިވަން ބައެކެވެ. ދިވެހި ވަންތަކަން ކޮންމެ ކަމަކުންވެސް ދައްކުވައިދޭ ސަގާފީ ބައެކެވެ. ހާއްސަކޮށް އަލްހާ އީދު ފަދަ މުނާސަބަތުތަކަކީ ދިވެހީންގެ ތާރީހާ ވަރަށް ބޮޑަށް ގުޅިފައިވާ ކަންކަމެވެ. ކޯޑި ޖެހުމާ ބޮޑު މަސް ދުއްވުމުގެ އިތުރުން ސަގާފީ ނެޝުންތަކާ މާލި ކުޅިވަރަކީ ދިވެހީންގެ ސަގާފަތް ދައްކުވައިދޭ ކަންކަމެވެ.\nފަހަކަށް އައިސް ފުރަ މަލޭގައި އެފަދަ ހަރަކާތްތައް މަދުވެގެން ދިޔައިރު، އީދާ ދިމާކޮށްވެސް އާމުއްކޮށް އެކަންކަން ކުރަމުން އައީ ރާއްޖޭގެ އަތޮޅުތަކާއި ރަށްތަކުގައެވެ. ގިނަ ރަށްތަކުގައި އެކަންކަމަކީ އަދިވެސް ކޮންމެ އީދަކާ ދިމާކޮށް ކުރަމުން އަންނަ ކަންކަމެވެ. އެކަން ކުރުމަށް އިތުރު ބަޔަކަށް ފުރުސަތުވެސް ނުދޭނެއެވެ. އެކަން ކުރާނީ އެރަށެއްގެ ހީވާގި ރައްޔިތުންނެވެ.\nއެފަދަ ޖޯޝެއްގައި އެފަދަ ކަންކަން ރަށްރަށުގައި ކުރަމުން އަންނައިރު، ހުޅުމާލޭގައި ބޭއްވި މާލި ޕެރޭޑުން ފެނުނީ ތަފާތު މަންޒަރެކެވެ. އެކަމާ ހިތާމަވެސް ކުރަން ޖެހޭ ފަދަ މަންޒަރެކެވެެ. ބޮޑު މަސް ދުއްވުމަށް ބިދޭސީން ހަރަކާތްތެރިވާ މަންޒަރެވެ. ދިވެހީން ޖޯޝާއެކު ކުރަމުން އައި ކުޅިވަރުވެސް ގެއްލި ދިޔައީ އެއްކަލަ ބިދޭސީ މީހާގެ އަތް މައްޗަށެވެ.\nDhivehinge maali ves Dhivehin athun beevejje. @Raajje_tv @psmnewsmv pic.twitter.com/BM1e070snd\n— Abdulla?? (@gaximabdulla) August 11, 2019\nބިދޭސީން އީދު ކުޅިވަރުގައި ބައިވެރި ކުރުމަށް ދެކޮޅު ހަދާ، އެކަމަށް ހިތްވަރު ދެނީކީ ނޫނެވެ. އެހެން ނަމަވެސް ދިވެހީންގެ ދިވެހި ވަންތަ ކަންކަން ކުރަންވާނީ ދިވެހީންނެވެ. ބިދޭސީން ބައިވެރި ކުރާނެ އެހެން ކުޅިވަރުތަކެއް ރާވާ އިންތިޒާމް ކުރެވިދާނެއެވެ. ބިދޭސީން އައިސް ދިވެހީންގެ ހުރިހާ ކަމަށް ނުފޫޒު ފޯރުވައިގެން ދިޔަ ހިސާބަކީ މުޅި މުޖުތަމައަށް ބަދަލުތަކެއް އައި ހިސާބެވެ.\nފިހާރަތަކާއި ވިޔަފާރިތައްވެސް އެމީހުން އަތް ދަށުގައި އޮތްއިރު، ދިވެހީން މުޅިން ކަންނެއް ކޮށްލައިފިއެވެ. މިހާރު ދިވެހީންގެ ގައުމީ ކަންކަންވެސް ގެއްލުވާލާ، އެކަންކަމަށްވެސް އަތް ގަދަ ކުރަނީއެވެ.\nބިދޭސީންގެ ސަރުކާރެއްގަވާނީ ހުރިހާކަމެވެސް ބިދޭސީން ލައްވާކުރުވަން. ކައުންސިލް އިންތިހާބުގަ ވާދަނުކޮއްފިއްޔާ ރަގަޅު މިވަރުންދަންޏާ. ކާނިވާ ސަރަހައްދުގަ ބާއްވާ ނައިޓްމާކެޓުގަވެސް ދިވެހިންދަނީ އުގުޅެން. ވިޔަފާރިވެރިންނަތިބީ ބިދޭސީން. މިވަރުވާއިރު މާލެސިޓީ މޭޔަރަށް ރޭކާނުލާ. ސަރުކާރު ގަދަނިދީގަ.. ރައްރަށުގަ ބިދޭސީން ކުރަމުންދާ ވިޔަފާރިތަ އެރައްރަށުގެ ކައުންސިލްތަކަށް ނުފެނޭ. ޒިންމާއެނެތި ދައުލަތުން ބޮޑުމުސާރަނަގައިގެން ޕާޓީ ޕްރޮމޯޓުކޮށް ޕާޓީއަށް ކެންޕޭނުކުރަން ތިބޭބައެ ކައުންސިލަރުންނަކީ.. މިއީ ރައްޔިތުން އެދޭގޮތްވީމަ އޯކޭ..\nއޮގަސްޓް 12, 2019 14:17\nބަލަ އީދަކީ ހުރިހާ މުސްލިމުންނަށް އަންނަ ދުވަހެއް ވީވަރަކުން އީދުގެ އުފަލުގަ ޢައިރު މުސްލިމުންނާ ބީރައްޓެހިންވެސް ބައިވެރިކުރުވަން އޮންނަނީ އަންގަވާފަ.. އެއްގަނޑުން ދީނީވާބައެއް ދިވެހިންނަކީ.. ރޭސިސްޓުވިޔަސް ބޮޑުވަރު\nއޮގަސްޓް 12, 2019 14:25\nމީދިވެހިންލަދުގަންނަންޖެހޭނެ ވަރުގެކަމެއް ބޭރުމީހުންރާއްޖެ އައް އައްގަދަކުރާމިންވަރު މިފެންނަނީ\nއޮގަސްޓް 12, 2019 19:55\nރަސްފަންނުގައި ހުރި ފާޚާނާއަކީ ބިދޭސީންނަށް ބަހައްޓާފައި ހުރި ތަނެއް. އެމީހުން އެތަނަށް އަންނަނީ ފާޚާނާ ކުރަން. އެތަން ވަރަށް މުޑުދާރުކޮށް ހުރީ. ނިކަން ވަގުތު މީހުން މިކަމާއިބެހޭ ގޮތުން ޚަބަރެއް ގެނެސްދީބަލަ މި ކޮމެންޓު ނުޖެހިޔަސް އެންމެ ރަގަޅު.\nއޮގަސްޓް 12, 2019 14:33\nއެންޓިރޭސިޒަމް ކަލޭ ހަމަތަ. މިތާނގަ މިއުޅެނީ ބިދޭސީންގެ އަތްމައްޗަށް ފަހަރަކު ކަމެއް ފަހަރަކު ކަމެއް ދާތީވެ. ކަލޭ ތިޔަ ބުނާ އިސްލާމްދީނުގެ އަނެއް ގަނޑުގައި އޮންނާނެ ވަރަށް ސާފް ޢިބާރާތުން މުސްލިމުން ވާންޖެހޭނީ ހުރިހާ މާނައެއްގައިވެސް އެހެން ދީންތަކުގެ މީހުންނާއި އެހެން ގައުމުތަކުގެ މީސްތަކުންގެ ކިބައިން މިނިވަން ވެފައިވާ ބައެއްކަމުގައި ވާންޖެހޭނެކަމަށް. މުސްލިމުންނާ ޖެހިގަނެލިޔަސް ތީދެން ފުކެއް ބޮޑުވަރު. އެއް ގަނޑޯ އަދި ބުނެބަލަ !!!!\nއޮގަސްޓް 12, 2019 15:54\nޝޭހުން މިކަމައް އެއްޗެއްބުނެބަލަ؟\nއޮގަސްޓް 12, 2019 16:52\nމިހެމްވާނީ މާލެ ސަރަހައްދުގައި މިކަން ކުރަންވީމަ، ވާގޮތް\nއޮގަސްޓް 12, 2019 18:28\nދިވެހިން ވަރަށް ކަންނެއް ވެއްޖެ\nއޮގަސްޓް 12, 2019 21:49\nއެކޮއި މީ ބޮޑު މަހެއްތަ ނޫނީ ހަރުފައެއްތަ؟\nއޮގަސްޓް 12, 2019 22:10\nތީގައިހާސްވާންޖެހޭސަބަބެއްނެތް! ދިވެހިންގެ އަނބިދަރިންވެސް ބަންގާޅީންނާއި ހަވާލުކޮއްގެން އުޅޭބަޔަކު އެބައުޅޭ! ލިޔުންތެރިޔާ މާބިދޭސީވެފައި ބިދޭސީންބައިވެރިކުރަން ދެކޮޅުހަދަނީކީ ނޫނޭ ލިޔުނީ ބިރުންތަ؟! ކޮންގަވްމެއްގައިތަ ސަގާފީ ކުޅިވަރުތަކުގައި ބިދޭސީންބައިވެރިކުރަނީ؟ ބިދޭސީން ކުޅިބަލާނީ! "ބަންގާޅީޑިވްސް" އަށް ނަންވެސް ބަދަލުކުރަންފެނޭމަށަށް\nއޮގަސްޓް 13, 2019 06:42\nތީ ހުޅުމާލެގަ ކަންކުރާ ގޮތް.. ނޮޓް.. ރާއްޖެ ތެރޭގަ...


May 06, 2019 3\nއިމާޖެންސީގައި ޖެއްސި ބޯޓުގައި ރޯވެ 41 މީހުން މަރު\nރަޝިޔާގެ ގައުމީ ޓީވީގައި ރޮބަޓެއް ޚަބަރު ކިޔަނީ\nރަޝިޔާގެ ގައުމީ ޓީވީ "ރޫސިޔާ 24" ގައި ޕްރެޒެންޓަރެއްގެ ގޮތުގައި ރޮބަޓެއް ބޭނުންކޮށްގެން ޚަބަރު ކިޔަން ފަށައިފި އެވެ.\nނޯތު ކޮރެއާގެ ލީޑަރު ރަޝިޔާ އަށް ވަޑައިގަންނަވަނީ\nމޮސްކޯ (މާޗް 5) - ނޯތު ކޮރެއާގެ ލީޑަރު ކިމް ޖޮން-އުން ވަރަށް އަވަހަށް ރަޝިޔާ އަށް ވަޑައިގަތުމަށް ހަމަޖެހިފައިވާ ކަމަށް ރައީސް ލަޑިމިއާ ޕުޓިންގެ ތަރުޖަމާން ދިމިތުރީ ޕެސްކޯފް ވިދާޅުވެއްޖެ އެވެ.\nޑައިވިންއަށް ދިޔަ ޓޫރިސްޓަކު މަރުވެއްޖެ\nފުޅި އަޅައިގެން ޑައިވް ކުރަން ދިޔަ ރަޝިޔާގެ ޓޫރިސްޓަކު މިއަދު މަރުވެއްޖެ އެވެ.\n11 މަހުގެ ކުއްޖަކު 30 ގަޑިއިރު ގަދަ ފިނީގައި\nމޮސްކޯ (ޖެނުއަރީ 2) - ރަޝިޔާގެ މަގްނިޓޮގޮސްކް ސިޓީގައި ވެއްޓުނު އިމާރާތެއްގެ ބައިތަކުގެ ދަށުގައި ގަދަ ފިނީގައި 30 ގަޑިއިރު ވަންދެން އޮތް 11 މަހުގެ ކުއްޖެއް ސަލާމަތްކޮށްގެން ވެރިރަށް މޮސްކޯ އަށް ގެންގޮސްފި އެވެ.\nރޮބޮޓެއް ކަމަށް ބުނެ ދައްކައިލީ މީހެއް\nއިންސާނުންގެ ސިފަ އަށް ރޮބޮޓް ތައްޔާރުކޮށް، އިންސާނުންގެ ދިރިއުޅުން ފަސޭހަކުރަން ތަރައްގީވެފައިވާ ބައެއް ގައުމުތަކުން މިހާރު ކުރާ މަސައްކަތްތައް ގިނަ އެވެ.\nރަޝިޔާގެ ފިރިހެނުން ޔުކްރޭނަށް ވަނުން މަނާކޮށްފި\nކިއޭވް (ނޮވެމްބަރު 30) - ރަޝިޔާގެ އުމުރުން 16-60 އަހަރާ ދެމެދުގެ ފިރިހެނުން ޔުކްރޭނަށް ވަނުން މަނާކޮށްފި އެވެ.\nކިޓް ހެރިންޓަނަށް މޮޑެލް އެއްގެ އުނދަގޫ ޖެހިއްޖެ\nމަޝްހޫރު ޓީވީ ސިލްސިލާ "ގޭމް އޮފް ތުރޯންސް" ގައި ޖޮން ސްނޯގެ ރޯލް ކުޅޭ އިނގިރޭސި އެކްޓަރު ކިޓް ހެރިންގްޓަންއާ ލޯބީގެ ގުޅުމެއް ބޭއްވި ކަމަށާއި އެކަމަކު ފަހުން އޭނާ ބޭވާފަތެރިވެފައިވާ ކަމަށް ބުނެ ރަޝިއާގެ މޮޑެލް އޮލްގާ ލަޒްލޯވާ ދައްކާފައިވާ ވާހަކަތައް ކިޓް ދޮގުކޮށްފި އެވެ.\nOctober 22, 2018 34\nނުކުރަންވީ ކަންތައް: ޖިއޯޕޮލިޓިކްސްގެ "ޅޮސް" އުނދޯލި\nޗައިނާގެ އިގުތިސާދަކީ، މިއަދު ދުނިޔޭގެ އެންމެބޮޑު ދެ ވަނަ އިގުތިސާދެވެ. ޖިއޮގްރަފީ ގޮތުން ބޮޑުު، އާރާއި ބާރާއި، އިގުތިސާދީ އަދި މާލީ ތަނަވަސްކަން ހުރި 1.3 ބިލިއަން މީހުން ދިރިއުޅޭ ގައުމެކެވެ. ހަމަ މި ދަނޑިވަޅުގައި، ރަޝިޔާ މިވަނީ އަލުން ތެދުވެ ހަށިފޮޅާލާ، އިހު ހައިބަތު ހޯދުމަށް މަސައްކަތް ފަށައިފަ އެވެ. ދުނިޔޭގެ ޖިއޯޕޮލިޓިކަލް...\nވޮޝިންޓަން (އޮކްޓޯބަރު 21) - ސޯވިއެޓް ކުރީގެ ލީޑަރު މިޚައިލް ގަރްބަޗޭފް އާއި އެމެރިކާގެ ކުރީގެ ރައީސް ރޮނަލްޑް ރޭގަން 1987 ވަނަ އަހަރު ސޮއިކުރެއްވި ތާރީޚީ ނިއުކްލިއާ އެއްބަސްވުމުން ވަކިވުމަށް ރައީސް ޑޮނަލްޑް ޓްރަމްޕް ނިންމަވައިފި އެވެ.\nއިންޑިއާ- ރަޝިޔާ5ބިލިއަން ޑޮލަރުގެ އެއްބަސްވުމަކަށް\nނިއު ދިއްލީ (އޮކްޓޯބަރު 6)- ރަޝިޔާގައި އުފައްދާ އެސް-400 އެއާ ޑިފެންސް ސިސްޓަމް ގަތުމަށް އިންޑިއާ އިން އެއްބަސްވެއްޖެ އެވެ.\nއިނގިރޭސިވިލާތުގައި މަސައްކަތްކުރާ ރަޝިޔާގެ ޖާސޫސަކަށް، ޒަހަރުދިން ކަމަށް ތުހުމަތު ކުރެވޭ މީހާގެ އަސްލު، ދިވެހި ސައިންސްވެރިޔާ ޕްރޮފެސަރު ހަސަން އުގައިލްގެ ސޮފްޓްވެއާގެ އެހީގައި...


prenatal depression Dhenegathun Muhimmu ޕްރިނޭޓަލް ޑިޕްރެޝަން ދެނެގަތުން މުހިންމު – Huvadhoo News prenatal depression Dhenegathun Muhimmu Huvadhoo News\nޕްރިނޭޓަލް ޑިޕްރެޝަން ދެނެގަތުން މުހިންމު\nމާބަނޑުވުމަށްފަހު އަދި ވިހެއުމަށްފަހު ޑިޕްރެޝަން އާއި ކުރިމަތިލުމަކީ ވަރަށް ގިނަ މީހުންނަށް ކުރިމަތިވާ ސިއްޚީ މައްސލައެކެވެ. ޑިޕްރެޝަންގެ ވަރަށް ގިނަ ވައްތަރުހުރެއެވެ. އޭގެތެރޭގައި ޕްރިނޭޓަލް ޑިޕްރެޝަންއަކީ ހާއްސަކޮށް މާބަނޑުމީހުންނަށް ކުރިމަތިވާ ހާލަތެކެވެ.\nޕްރިނޭޓަލް ޑިޕްރެޝަންގެ އަލާމާތްތަކުގެތެރޭގައި ގައިން ވަރުދޫވުމާއި، ކަންކަމަށް ސަމާލުކަން ދިނުމަށް އުނދަގޫވުން، ކައިބޮއި ހެދުމާއި ނިދުމުގެ އާދަތަކަށް ބަދަލު އައުން، ތިބާއަކީ ބޭކާރު މީހެއްކަމަށް އިހުސާސް ކުރެވި އަމިއްލައަށް މަރުވުމުގެ ފިކުރު ކުރެވެއެވެ. މިއީ އާދައިގެ ޑިޕްރެޝަނަށްވުރެ ނުރައްކާތެރި ހާލަތެކެވެ.\nބައެއް މީހުންނަށް މާބަނޑުދުވަސްވަރުގައި މިޑިޕްރެޝަން ތަހައްމަލްކުރަންޖެހޭއިރު އަނެއް ބައި ފަހަރު ވިހެއުމަށަފަހުވެސް މިގޮތަށް ދިމާވެއެވެ. ވިހެއުމަށްފަހު ފެންނަ އަލާމާތްތަކުގެ ތެރޭގައި މައިމީހާއަށް އަވަސް އަވަހަށް ރޮވޭ ގޮތްވުމާއި، ކުދިކުދި ކަންކަމާއި އުނދަގޫވުމުގެ އިތުރުން ވަރު ބަލިވުމާއި ކަންކަމާއި ހާސްވެ ނުތަނަވަސްވާ ގޮތްވެއެވެ. ނަމަވެސް މިކަންތައްތައް މާގިނަ ދުވަހަކު ނުހުރެއެވެ.\nމިއީ ބަލިވެ އިންނަ ކޮންމެ ހަތް މީހަކުން އެކަކަށް ކުރިމަތިވާ ހާލަތެކެވެ. އެހެންނަމަވެސް ގިނަފަހަރު މިކަމަށް މާބޮޑު ސަމާލުކަމެއް ނުދެވެއެވެ. އޭގެ ސަބަބުން ދެމަފިރިންގެ ގުޅުމަށް ހީނަރުކަން އައިސް ދަރިއެއް ލިބޭ ހިސާބުން އާއިލާ ރޫޅިގެންދާ ހިސާބަށްދެއެވެ.\nމިފަދަ ޑިޕްރެޝަން އެންމެ ގިނައިން ދިމާވަނީ ގެވެށި އަނިޔާ އާއި ފުރައްސާރައިގެ ޝިކާރައަކަށްވާ މީހުންގެ އިތުރުން ޅަ އުމުރުގައި، ވަކީން ހާއްސަކޮށް ފުރާވަރު އުމުރުގައި ބަލިވެ އިންނަ އަންހެނުންނަށެވެ.\nމިފަދަ ހާލަތެއް މެދުވެރިވެއްޖެނަމަ ދެވިދާނެ ފަރުވާތަކުގެ ތެރޭގައި ކޮގްނިޓިވް ބިހޭވިއަރަލް ތެރެޕީއާއި އިންޓަޕާސަނަލް ތެރަޕީގެ އެހީގައި އެމީހަކަށް ކައުންސިލިންގް ތެރަޕީތައް ދިނުމާއި، ބަލިވެއިންނަ އަންހެން މީހާއަށާއި ދަރިއަކު އުފަންވުމަށްފަހު ހިންގާ ޖިސްމާނީ ހެލިފެލިވުމުގެ ކަސްރަތު ޕްރޮގްރާމްތަކާއި، ލިޔުންތެރިކަމުންނާއި ކެއިންބުއިމުގެ އާދަތަކުން ވެސް މިކަމަށް ފަރުވާ ކުރެވެއެވެ.


Sudan kuree sarukaaruge bank beyzaaru kohfi - Hali News\nސޫދާންގެ ކުރީ ސަރުކާރަށް ރިޝްވަތު ދިން ކުންފުނި ބޭޒާރުކޮށްފި\nސޫދާންގެ އަލް ބަޝީރުގެ ސަރުކާރު ވައްޓާލުމުން ބޮޑު ގެއްލުމަކާ ކުރިމަތިލާން ޖެހުނު އެއް ފަރާތަކީ އެގައުމުގައި ސަރުކާރިގެ ބޮޑެތި ކޮންސްޓްރަކްޝަން ޕްރޮޖެކްޓްތައް ނަގަމުން ދިޔަ ކުންފުންޏެކެވެ. ސޫދާންގެ ޖާސުސީ އިދާރާގެ މައި މަރުކަޒު އިމާރާތް ކުރުމާއި ކެބިނެޓް ބާއްވާ ހޯލް މަރާމާތު ކުރުމާއި ރައީސް އުމަރު ހަސަން އަލް ބަޝީރުގެ ޗުއްޓީ ގަނޑުވަރު މަރާމާތު ކުރުންފަދަ ހައްސާސް ހުރިހައި މަސައްކަތެއް ކުރަމުން، ސަރުކާރުގެ ބޮދެތި ކޮންސްޓްރަކްޗަން ޕްރޮޖެކްޓްތައް ނެގީ މިކުންފުންޏެވެ. ބައިނަލްއަގްވާމީ ދަތިކުރުމުގެ ފިޔަވަޅު ތަކުގެ ސަބަބުން ބޭރުގެ ކުންފުނިތަކަށް ސޫދާންގައި މަސައްކަތެއް ނުކުރެވެއެވެ.\nޗައިނާގެ ދެމަފިރިން ކަމަށްވާ ފޫ ހިންގ އާއި ޖީ ހޮންގ އަކީ ސޫދާންގެ ވެރިރަށް ޚަރުތޫމްގައި ކޮންސްޓްރަކްޗަން ކުންފުންޏެއް އުފެއްދި ދެމަފިރިންނެވެ. ފަސޭހަކަމާއެކު މިމީހުންނަށް އިމާރާތް ކުރުމުގެ މަސައްކަތް ކުރުމަށް ފައިސާ ލިބެމުން ދިޔައެވެ. އަދި ސޫދާން ސަރުކާރާއެކު އޮންނަ އެއްބަސްވުންތަކުގެ ސަބަބުން ސަރުކާރަށް އެފައިސާއަށް ބަދަލާއި މުގާބިލުގައި ކަންކަން ކޮށްދީ މި ދެމަފިރިންގެ ކުންފުނި ފޫ ހޮންގ ކޮންސްޓަރްކްޝަން، ރޯޑްސް އެންޑް ބްރިޖްސް އެންޓަރޕްރައިސް އިން އަންގާ ކަންކަން ފަހިކޮށްދޭން ޖެހެއެވެ. މި ކުންފުންޏަށް އަމުރުތައް ލިބިގަންނަނީ އެއަށްވުރެން މަތީ ފަރާތަކުންނެވެ.\nމި ކުންފުނިން ސޫދާންގެ ކުރީ ސަރުކާރުގެ ތެރެއަށް މޫލާފައި ވާ މިންވަރާއި ކޮރަޕްޝަން ހިންގުމާއި ރިޝްވަތު ދިނުމުގެ ކުޅަދާނަކަމުން އަލްބަޝީރުގެ ސަރުކާރާ ދެކޮޅުވެރިންގެ ރޭޑާގައި އަބަދުވެސް މިކުންފުނީގެ ނަން އޮވެއެވެ.\nމިދިޔަ އަހަރު ޑިސެމްބަރު މަހު މި ކުންފުނީގެ އޮފީހަށް ފުރަތަމަ ފަހަރަށް އިންވެސްޓިގޭޓަރުން ރެއިޑް ކުރިއެވެ. މި އެސެޓް ރިކަވާ ކުރުމަށް އެކުލަވާފައިވާ ސފައިންނާއި ފުލުހުންގެ ކޮމިޓީއެކެވެ.\nމި ރެއިޑްގައި މި ކުންފުނީގެ އޮފީހުގައި 800 ގްރާމުގެ ރަނާއި ނަގުދު ފައިދާއިން 35 ހާސް ޑޮލަރާއި ސިންގަޕޫރުގެ 116 މިލިއަން ޑޮލަރު އަތުލައި ގަނެވުނެވެ. ފަހުން ދެވަނަ ފަހަރަށް މި ޓީމުން މާޗް މަހު އަނެއްކާވެސް ރެއިޑް ކުރިއެވެ. އެފަހަރު 1.38 މިލިއަން އެމެރިލާ ޑޮލަރު ކޭޝްއިން އަތުލައި ގަނެވުނެވެ. ނަމަވެސް މި ރެއިޑްގެ ވާހަކައާއި ފައިސާ ގފެނުކަމުގެ ވާހަކަ ސިއްރު ކުރުމަށާއި އަނބުރައި ދިނުމަށް ޗައިނާ ކުންފުނިން ހަތަރު މިލިއަން ޑޮލަރު ރެއިޑް ކުރި މީހުންނަށް ރިޝްވަތުގެ ގޮތުގައި ދޭން ހުށަހެޅިއެވެ.\nދުވަސް ގަނޑަކަށް ފަހުން މި މައްސަލަ ބޭޒާރުވުމުން ކުރި ތަހުގީގުން އެނގުނީ ޗައިނާ ކުންފުނިން ރިޝްވަތު ދޭން އުޅުނީ އެމީހުން ގެންގުޅު ގިނަ އަދަދެއްގެ ގޮތް ނޭނގޭ ނަގުދު ފައިސާތަކެއްގެ ވާހަކަ އޮއްބާލުމަށެވެ. އެކަމަކު ރެއިޑް ކުރި މީހުްން ކުރި ރެއިޑަކީ ހުއްދަ ހޯދައިގެން ކުރި ރެއިޑެއް ނޫނެވެ. އަދި ތަހުގީގުން އެނގުނީ މިމީހުންގެ އެކައުންޓަށް ޗައިނާ ކުންފުނިން ދީފައިވާ ގިނަ ފައިސާތަކެއް ވަދެފައިވާ ކަމެވެ.\nމި ޗައިނާ ދެ މަފިރިން މިމައްސަލާގައި ޗައިނާ އެމްބަސީގެ ކޮންސިއުލާ ޚިދުމަތް ބޭނުން ކުރާކަށް ބޭނުމެއް ނުވެއެވެ. އަދި ޗައިނާ އެމްބަސީންވެސް މިކަހަލަ ކަމެއް ހިނގައިގެން އުޅޭ ކަމަށް އެނގެން ބޭނުމެއްވެސް ނުވާތީ ސުއާލު މާކުތައް ވަނީ އިތުރު ވެފައެވެ.\nއާރމީނިއާއަށް މުދާ ގެންދިއުމަށް އިންޑިއާއިން އެހީތެރިވެދެނީ


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 13 “ފުރަތަމަ ބަހުޘް” – DhiSalafiyyah\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 13 “ފުރަތަމަ ބަހުޘް”\n27/12/2013 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\n[ތިރީގައި] މިވަނީ މީގެ ބައެއް ދަލީލުތަކެވެ.\nހ. ފުރަތަމަ އުފެއްދެވުން:\nމާތް ﷲ ވަޙީ ކުރައްވިއެވެ. ﴿يَا أَيُّهَا النَّاسُ إِنْ كُنْتُمْ فِي رَيْبٍ مِنَ الْبَعْثِ فَإِنَّا خَلَقْنَاكُمْ مِنْ تُرَابٍ ثُمَّ مِنْ نُطْفَةٍ ثُمَّ مِنْ عَلَقَةٍ ثُمَّ مِنْ مُضْغَةٍ مُخَلَّقَةٍ وَغَيْرِ مُخَلَّقَةٍ… (٥)﴾ (سورة الحج)\nމާނައީ: “އޭ މީސްތަކުންނޭވެ! (މަރުވުމަށްފަހު) އަލުން ދިރުއްވައި ފޮނުއްވާނޭ ކަމާމެދު، ތިޔަބައިމީހުން ޝައްކެއްގައިވާނަމަ، ފަހެ، ހަމަކަށަވަރުން، ތިމަންރަސްކަލާނގެ ތިޔަބައިމީހުން (ގެ އަޞްލު) އުފެއްދެވީ، ވެލިންނެވެ. ދެން މަނިތިއްކަކުންނެވެ. ދެން ގަނޑުލޭކޮޅަކުންނެވެ. ދެން (އާދަމްގެ ދަރިޔެއްގެ) ސިފަ ފާޅުވެގެންވާ، ނުވަތަ ފާޅުވެގެންނުވާ މަސްކޮޅަކުންނެވެ…”\nފަހެ ތަފާތު މަރުޙަލާތަކަކުން އިންސާނާ އުފެއްދެވުމަށް ކުޅަދާނަކަން ލިބިގެންވީ ފަރާތަކަށް އެހެން ފަހަރަކު އެކަން ކުރުމަށް ނުކުޅެދުންތެރި ނުވާނެކަން ޔަޤީނެވެ. އަދި ކިއެއްތޯއެވެ! ބުއްދީގެ ގޮތުން ބަލާނަމަ އެކަން އިޢާދަ ކުރުމަކީ (އެބަހީ؛ ދެވަނަ ފަހަރު އެކަން ކުރުމީ)، ފުރަތަމަ ފަހަރު އެކަން ކުރުމަށްވުރެ ފަސޭހަކަންބޮޑު ކަމަކަށް ނޫނީ ނުވާނެއެވެ. ﷲ ތަޢާލާ ވަޙީ ކުރައްވާފައިވާ ފަދައިންނެވެ. ﴿وَضَرَبَ لَنَا مَثَلا وَنَسِيَ خَلْقَهُ قَالَ مَنْ يُحْيِي الْعِظَامَ وَهِيَ رَمِيمٌ (٧٨)قُلْ يُحْيِيهَا الَّذِي أَنْشَأَهَا أَوَّلَ مَرَّةٍ وَهُوَ بِكُلِّ خَلْقٍ عَلِيمٌ (٧٩)﴾ (سورة يس: 78-79)\nމާނައީ: “އަދި އެ އިންސާނާ ތިމަންރަސްކަލާނގެއަށް މިޘާލެއް ޖެއްސެވެ. އަދި އޭނާ ހެއްދެވިގޮތް އޭނާ ހަނދުމަނައްތައިލީއެވެ. އޭނާ ބުންޏެވެ. ކަށިތައް ފީވެ، ހަލާކުވެފައިވަނިކޮށް، އެތަކެތި ދިރުއްވާނީ ކާކުހެއްޔެވެ؟  ކަލޭގެފާނު ވިދާޅުވާށެވެ! އެ ކަށިތައް އަލުން ދިރުއްވާނީ، ފުރަތަފަހަރު އެކަށިތައް އުފެއްދެވި ރަސްކަލާނގެއެވެ. އަދި އެކަލާނގެއީ، ހުރިހާ މަޚްލޫޤުންގެ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.”\nށ. [އަލުން ދިރުއްވައި] ފޮނުއްވުމަކީ ކުރެވިދާނެ ކަމެއް ކަމުގައި ކައުނުން ފެންނަން ހުރި ޙިއްސީ ކަންކަން.\nމާތް ﷲ ވަޙީ ކުރެއްވިއެވެ. ﴿…وَتَرَى الأرْضَ هَامِدَةً فَإِذَا أَنْزَلْنَا عَلَيْهَا الْمَاءَ اهْتَزَّتْ وَرَبَتْ وَأَنْبَتَتْ مِنْ كُلِّ زَوْجٍ بَهِيجٍ (٥)ذَلِكَ بِأَنَّ اللَّهَ هُوَ الْحَقُّ وَأَنَّهُ يُحْيِي الْمَوْتَى وَأَنَّهُ عَلَى كُلِّ شَيْءٍ قَدِيرٌ (٦)وَأَنَّ السَّاعَةَ آتِيَةٌ لا رَيْبَ فِيهَا وَأَنَّ اللَّهَ يَبْعَثُ مَنْ فِي الْقُبُورِ (٧)﴾ (سورة الحج: 5-7)\nމާނައީ: …އަދި ބިންގަނޑު މަރުވެފައިވަނިކޮށް ތިބާ ދެކޭނޫއެވެ. ފަހެ، އެ ބިމުގެ މައްޗަށް ތިމަންރަސްކަލާނގެ ވާރޭ ވެއްސަވައިފިހިނދު، އެ ބިމުގެ ގަސްތަކުގެ ޙަރަކާތްފެށި، ގަސްތައް އިތުރުވެއެވެ. އަދި ހުރިހާ ބާވަތަކުން، ބަލާމީހާޔަށް އުފާލިބެނިވި ގަސްތައް ފަޅުވަތެވެ.  އެހެނީ ހަމަކަށަވަރުން، ﷲ އީ، ޙައްޤުވަންތަ ރަސްކަލާނގެއެވެ. އަދި ހަމަކަށަވަރުން، އެކަލާނގެ މަރުވެފައިވާމީހުން ދިރުއްވަތެވެ. އަދި ހަމަކަށަވަރުން، އެކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.  އަދި ހަމަކަށަވަރުން، ޤިޔާމަތްވުމުގެ ވަގުތަކީ، އަންނާނޭ އެއްޗެކެވެ. އެއާމެދަކު ޝައްކެއްނެތެވެ. އަދި ހަމަކަށަވަރުން، ﷲ، ކަށްވަޅުތަކުގައި ތިބިމީހުން އަލުން ދިރުއްވައި ފޮނުއްވާ ހުއްޓެވެ.”\nފަހެ މަރުވެފައިވާ ބިންގަނޑު، ވާރޭފެނުން ދިރުއްވައި އެތަނުން ގަސްގަހާގެހި ފެޅުއްވުމީ، މަރުވެފައިވާ ތަކެތި އަލުން ދިރުއްވާ އަދި ޤިޔާމަތް ޤާއިމްކުރެއްވުމުގެ ބާރުވެރިކަން، ޚާލިޤުވަންތަ ރަސްކަލާނގެއަށް ލިބިގެންވާ ކަމުގެ ހެއްކެކެވެ.


އެމްއެންޑީއެފް އެފްއާރުއެސް އިން އިސްކަންދަރު ސްކޫލުގައި ފަޔަރ އިވެކުއޭޝަން ޑްރިލެއް ބާއްވައިފި\n12 އޭޕްރީލް 2018 18:23\nއެމްއެންޑީއެފް ފަޔަރ އެންޑް ރެސްކިއު ސަރވިސް އިން އިސްކަންދަރު ސްކޫލުގައި ފަޔަރ އިވެކުއޭޝަން ޑްރިލް އެއް ބާއްވައިފިއެވެ.\nދެ ދަންފަޅިއަކަށް ބަހާލައިގެން ކުރިއަށްގެންދިޔަ ފަޔަރ އިވެކުއޭޝަން ޑްރިލްގެ ފުރަތަމަ ދަންފަޅި ކުރިއަށް ގެންގޮސްފައިވަނީ މިއަދު ހެނދުނު 10:30 ގައެވެ. އަދި ދެވަނަ ދަންފަޅި ކުރިއަށް ގެންގޮސްފައިވަނީ 16:30 ގައެވެ.\nއިސްކަންދަރު ސްކޫލުގައި މިއަދު ކުރިއަށްގެންދެވުނު ފަޔަރ އިވެކުއޭޝަން ޑްރިލްގެ ދެވަނަ ދަންފަޅި ކުރިއަށްދާގޮތް ބައްލަވާލެއްވުމަށްޓަކައި މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީ އޮނަރަބަލް އާދަމް ޝަރީފް ޢުމަރު ވަނީ އެ ސްކޫލަށް ޒިޔާރަތްކުރައްވާފައެވެ.\nމި ފަޔަރ އިވެކުއޭޝަން ޑްރިލްގައި އަލިފާނުގެ ހާދިސާއެއް ހިނގައިފިނަމަ ޢަމަލު ކުރަންޖެހޭނެ ގޮތްތައް ޢަމަލީ ގޮތުން ވަނީ ފަރިތަކޮށްފަ އެވެ. މިގޮތުން އަލިފާނުގެ ހާދިސާއެއް ހިނގައިފިނަމަ، ސްކޫލުގައި އެވަގުތު ތިބި ދަރިވަރުންނާއި ޓީޗަރުން ސަލާމަތްތެރި ހިސާބަކަށް ގެންދާނެ ގޮތްތައް ފަރިތަކޮށްފައިވެއެވެ. އަދި އެފަދަ ހާދިސާއެއްގައި އަނިޔާވާ ފަރާތްތަކަށް ޞިއްޙީ ފުރަތަމައެހީ ދޭނެ ގޮތްތައްވެސް ފަރިތަކޮށްފައި ވެއެވެ. މި ފަޔަރ އިވެކުއޭޝަން ޑްރިލްގައި އެ ސްކޫލުގައި ކިޔަވާ ގިނަ އަދަދެއްގެ ދަރިވަރުންނާއި ޓީޗަރުންގެ އިތުރުން އެ ސްކޫލުގައި މަސައްކަތްކުރައްވާ މުވައްޒަފުން ވަނީ ބައިވެރިވެފައިވެއެވެ. މިއަދު ހިންގި ފަޔަރ އިވެކުއޭޝަން ޑްރިލްގެ ކުރިން، އެފްއާރުއެސްއިންވަނީ މިކަމާ ގުޅޭ ގޮތުން މަޢުލޫމާތު ދިނުމާއި ފަޔަރ އިވެކުއޭޝަން ޑްރިލް ކުރިއަށްގެންދިއުމަށް ހަދާފައިވާ ޕްލޭން ކުރިއަށް ގެންދާނެ ގޮތްތަކާބެހޭ ކުލާސްތަކެއް އިސްކަންދަރު ސްކޫލުގެ ޓީޗަރުންނަށާއި އެހެނިހެން މުވައްޒަފުންނަށް ހިންގާފައެވެ.\nމި ހިންގުނު ފަޔަރ އިވެކުއޭޝަން ޑްރިލްގައި މުދައްރިބުންގެ ގޮތުގައި ހަރަކާތްތެރިވެފައިވަނީ އެމްއެންޑީއެފް ފަޔަރ އެންޑް ރެސްކިއު ސަރވިސްގެ ސިފައިންނެވެ.\nއެމްއެންޑީއެފް ފަޔަރ އެންޑް ރެސްކިއު ސަރވިސްއިން މާލޭގެ ސްކޫލުތަކުގައި ހިންގާ ފަޔަރ އިވެކުއޭޝަން ޑްރިލްތަކަކީ ސްކޫލުތަކުގައި ދިމާވެދާނެ އަލިފާނުގެ ހާދިސާތަކުން ރައްކާތެރިވުމުގެ ގޮތުން، އަލިފާނުގެ ހާދިސާއެއް ހިނގައިފިނަމަ ޢަމަލު ކުރަންޖެހޭނެ ގޮތްތައް ދަސްކޮށްދިނުމުގެ މަޤްޞަދުގައި ހިންގޭ ޑްރިލްތަކެކެވެ.


Siyaasee Leaderunakah Shaahee Kaivenyge Dhauvatheh Neiy - Vaguthu\nސިޔާސި ލީޑަރުންނަކަށް ޝާހީ ކައިވެނީގެ ދައުވަތެއް ނެތް\nއިނގިރޭސިވިލާތުގެ ޕްރިންސް ހެރީ އަދި އެމެރިކާގެ މަޝްހޫރު އެކްޓަރު މެގަން މާކެލްގެ ކައިވެނީގެ ދައުވަތު އެއްވެސް ސިޔާސި ލީޑަރަކަށް ނުދިނުމަށް ނިންމައިފިއެވެ.\nއެގޮތުން އެމެރިކާގެ ރައީސް ޑޮނަލްޑް ޓްރަމްޕް އަދި ކުރީގެ ރައީސް ބަރަކް އޮބާމާ އަދި އިނގިރޭސިވިލާތުގެ ބޮޑު ވަޒީރު ތެރީސާ މޭ އަދި އެގައުމުގެ ލޭބާރ ޕާޓީގެ އިސް ލީޑަރު ޖެރެމީ ކޯބިންއަށްވެސް ދައުވަތު ނުދިނުމަށް ވަނީ ނިންމައިފައެވެ. އެ ނިންމުން އެގޮތަށް ނިންމާފައިވަނީ ކައިވެނިކުރުމަށް ހަމަޖެހިފައިވާ ޗާރޗްގެ ޖާގަކުޑަވުމުގެ ސަބަބުންކަމަށް ވަނީ މައުލޫމާތު ލިބިފައެވެ.\n1200 މީހުން އެ ކައިވެންޏަށް ހާޒިރުވާނޭކަމަށް ބެލެވިފައިވާއިރު އިނގިރޭސިވިލާތުގެ މެންޗެސްޓާރގައި މިދިޔަ އަހަރު ދިން ޓެރަރިސްޓު ހަމަލާގައި ޒަހަމްވި 12 އަހަރުގެ ކުޑަ އަންހެންކުއްޖަކު ވެސް ހާޒިރުވާނޭކަމަށް ވަނީ މައުލޫމާތު ލިބިފައެވެ. ޝާހީ ކައިވެންޏަށް ގާތް އެކުވެރިންނާއި އާއިލީ މީހުންނަށް އެކަނި ދައުވަތުދިނުމަށް ނިންމާފައިވަނީ އިނގިރޭސިވިލާތުގެ ސަރުކާރާއި މަޝްވަރާކުރުމަށްފަހުކަމަށް ކެންސިންގްޓަން ޕެލަސްއިން ވަނީ ހާމަކޮށްފައެވެ.\nއެހެންނަމަވެސް މީގެ ކުރިން ކުރެވުނު ޝާހީ ކައިވެނިތަކަށް ސިޔާސީ އިސް ލީޑަރުން ހާޒިރުވެފައިވާކަން ވަނީ ފާހަގަކުރެވިފައެވެ.\nއެގޮތުން 2011 ވަނަ އަހަރު ބޭއްވުނު ޑޫކް އެންޑް ޑަޗެސް އޮފް ކެމްބްރިޖްގެ ކައިވެންޏަށް އިނގިރޭސިވިލާތުގެ އޭރުގެ ބޮޑު ވަޒީރު ޑޭވިޑް ކެމަރޮން އަދި އޮސްޓްރޭލިއާ އަދި ނިއު ޒީލޭންޑްގެ ބޮޑު ވަޒީރުންވެސް ވަނީ ހާޒިރުވެފައެވެ. އެހެންނަމަވެސް ޕްރިންސް ހެރީގެ ކައިވެންޏަކީ ވަރަށް ތަފާތުވާނޭ ކައިވެންޏެއްކަމުގައި ވަނީ ބެލެވިފައެވެ. އެގޮތުން ކައިވެނީގެ ހަފްލާ އޮންނަ ދުވަހު އާންމުންގެ ތެރެއިން އެތައް ބަޔަކަށް ވަނީ ގަނޑުވަރުގެ ތެރެއަށް ވަނުމުގެ ދައުވަތުދެވިފައެވެ.\nޝާހީ ބޭބީ ޝަވާއަކަށް މޭގަން އެމެރިކާއަށް ހިނގައްޖެ\nމޭގަން ވިހަން ދާނެ ހޮސްޕިޓަލްގެ މުވައްޒަފުންނަށް ޗުއްޓީ ދިނުން ހުއްޓާލައިފި\nމޭގަންގެ އެންމެ ފަހު ފޮޓޯތަކަށް އެންމެންގެ ލޯބި ލިބިއްޖެ\nއޭޕްރީލް 11, 2018 12:11\nލޯތްބަކީ ފާޑެއްގެ އެއްޗެއްވިއްޔަ! އަމުދަކުން ހަދަ ހުތުރު އަންހެނެކޭ!


Cup of Nations: Congo balikoh Misru gadha 16 ah\nކަޕް އޮފް ނޭޝަންސް: ކޮންގޯ ބަލިކޮށް މިސްރު ގަދަ 16 އަށް\nކޮންގޯގެ މައްޗަށް މިސްރު ކުރިހޯދީ 0-2 ގެ ނަތީޖާއަކުން\nކ. މާލެ | 27 ޖޫން 2019 | ބުރާސްފަތި 09:42 | 2,488\nމިސްރު އަދި ކޮންގޯ ބައްދަލުކުރި މެޗުގެ ތެރެއިން - ގެޓީ އިމޭޖާސް\nއެފްރިކާ ކަޕް އޮފް ނޭޝަންސްގައި ކޮންގޯ ބަލިކޮށް މިސްރު ގަދަ 16 އިން ޖާގަ ހޯދައިފިއެވެ.\nބުދަ ދުވަހުގެ ރޭ ގްރޫޕް އޭގައި ކުޅުނު މެޗު ކޮންގޯއާ ވާދަކޮށް މިސްރުން ކާމިޔާބުކުރީ 0-2 ގެ ނަތީޖާއަކުންނެވެ.\nމިސްރުގެ ކައިރޯ އިންޓަނޭޝަނަލް ސްޓޭޑިއަމްގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް، ރަނގަޅަށް ކުޅެމުންދިޔައީ މިސްރުންނެވެ. އެގޮތުން އެޓީމުން ދިޔައީ ކޮންގޯގެ ގޯލަށް ފުލުފުލުގައި ނުރައްކާ ކުރަމުންނެވެ.\nމިސްރުން މެޗުގެ ލީޑު ނެގީ 28 ވަނަ މިނެޓުގައެވެ. މި ލަނޑު އެޓީމަށް ކާމިޔާބުކޮށްދިނީ އަހުމަދު އެލް މުހައްމަދީއެވެ. މި ލަނޑަށްފަހު ވެސް މިސްރުގެ ފަރާތުން ވަނީ މޮޅު ކުޅުމެއް ފެނިގެން ގޮސްފައެވެ.\nފުރަތަމަ ހާފް ނިމުމުގެ ކުރިން މިސްރުން ވަނީ ލީޑު ފުޅާކޮށްފައެވެ. މި ލަނޑު ޓްރެޒުގޭޓްގެ އެހީތެރިކަމާއެކު ކާމިޔާބުކުރީ ލިވަޕޫލްގެ ފޯވާޑް މުހައްމަދު ސަލާހުއެވެ.\nދެވަނަ ހާފް ފެށިގެން ވެސް މިސްރުގެ ފަރާތުން މޮޅު ކުޅުމެއް ފެނިގެންދިއިރު، ލަނޑު ޖެހުމަށް ވެސް ގިނަ ފުރުސަތުތައް އެޓީމަށް ވަނީ ލިބިފައެވެ. ނަމަވެސް ލިބުނު ފުރުސަތުގެ ބޭނުން އެޓީމަށް އެންމެ އެދެވޭ ގޮތެއްގައި ނުހިފެއެވެ.\nމި ހާފްގައި ކޮންގޯގެ ފަރާތުން ވެސް ހަމަލާތަކެއް ފެނިގެންދިޔައިރު، އެޓީމަށް ވެސް ލިބުނު ފުރުސަތުތަކުގެ ބޭނުން އެންމެ އެދެވޭ ގޮތެއްގައި ހިފިފައެއް ނުވެއެވެ.\nމި ނަތީޖާއާއެކު ކުޅުނު ދެ މެޗު ވެސް ކާމިޔާބުކޮށް، މިސްރުން ވަނީ ހަ ޕޮއިންޓާއެކު ގަދަ 16 އިން ޖާގަ ކަށަވަރު ކޮށްފައެވެ. މެޗުން ބަލިވި ކޮންގޯ ޕޮއިންޓެއް ނުލިބި ގްރޫޕްގެ ފުލުގައި އޮތްއިރު، ދެވަނައިގައި ހަތަރު ޕޮއިންޓާއެކު އޮތީ ޔުގާންޑާއެވެ. އަދި ތިންވަނައިގައި އޮތީ ޒިމްބާބްވޭއެވެ.\nމުބާރާތުގައި 24 ޓީމެއް ހަ ގްރޫޕަކަށް ބަހާލާފައިވާއިރު، އޭގެ ތެރެއިން ގަދަ 16 އަށް ދަތުރުކުރާނީ އެންމެ ގިނަ ޕޮއިންޓް ހޯދާ ދެ ޓީމެވެ. އަދި ހަ ގްރޫޕްގެ ތެރެއިން އެންމެ ރަނގަޅު ހަތަރު ޓީމަށް ވެސް ގަދަ 16 އިން ޖާގަ ލިބޭނެއެވެ.


Kolamaafushi jalsaa ge kuree safu hayyaru kuri meehunah haahsa koffa | Mihaaru\nކޮލަމާފުށީގައި މިއަދު ބޭއްވި ޖަލްސާގެ ކުރީ ސަފު ގޮނޑިތައް ހުސްކޮށް. އެ ގޮނޑިތަކުގެ މަތީގައި ހައްޔަރު ކުރި މީހުންގެ ފޮޓޯ އާއި ނަން ޖަހާފައި ހުރި.\nކޮލަމާފުށި ޖަލްސާގެ ކުރީ ގޮނޑިބަރި، ހައްޔަރުކުރި މީހުންނަށް ހާއްސަކޮށްފައި\nގއ. ކޮލަމާފުށިން މުހައްމަދު ޔާމީން\n01 ސެޕްޓެމްބަރ 2018 - 15:59 20 comments\nއިދިކޮޅު ކޯލިޝަނުން ގއ. ކޮލަމާފުށީގައި މިއަދު ބޭއްވި ޖަލްސާގެ ކުރީ ގޮނޑިބަރި، ވެރިކަން ކުރާ ޕީޕީއެމްގެ ޖަގަހައަށް ގެއްލުން ދިން ކަމަށް ބުނެ ހައްޔަރު ކުރި 18 މީހުންނަށް ހާއްސަކޮށްފި އެވެ.\nކޮލަމާފުށީގެ ޕީޕީއެމް ޖަގަހަ އަށް ބޮޑެތި ގެއްލުންތަކެއް ދިން ކަމަށް ބުނެ އެ ރަށުން ހައްޔަރު ކުރި 18 މީހުންގެ މައްޗަށް ޓެރަރިޒަމްގެ ތުހުމަތުކޮށް ތަހުގީގު ކުރަމުންދާ އިރު، އެ މީހުން ބަންދުގައި ބައިތިއްބާ މުއްދަތު 15 ދުވަހަށް ވަނީ އިތުރުކޮށްފަ އެވެ. އެހެންވެ، ޖަލްސާގައި އެމީހުންނަކަށް ބައިވެރިއެއް ނުވެވުނެވެ.\nގިނަ އަދަދެއްގެ ބަޔަކާއެކު، ކޮލަމާފުށީގައި ބޭއްވި ޖަލްސާގެ ފުރަތަމަ ބަރީގައި ހުސް ގޮނޑިތަކެއް ހުރިއިރު، ގޮނޑިމަތީގައި ހުރީ ހައްޔަރު ކުރި މީހުންގެ ނަމާއި ފޮޓޯ ޖަހާފައި ހުރި ޕޯސްޓަރުތަކެވެ.\nއޭގެ ފަހުން ދެވަނަ ބަރީގައި ތިއްބެވީ އިދިކޮޅު ކޯލިޝަންގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) އާއި ކޯލިޝަންގެ އެކިއެކި ސިޔާސީ ޕާޓީތަކުގެ އިސް ބޭފުޅުންނެވެ.\nކޮލަމާފުށީގައި ވާހަކަ ދައްކަވަމުން އެމްޑީޕީ ޕާލަމެންޓްރީ ގްރޫޕްގެ ލީޑަރު އަދި ރައްޔިތުންގެ މަޖިލިހުގެ ހިންނަވަރު ދާއިރާގެ މެމްބަރު ކަން ވެސް ކުރައްވާ އިބޫ ވިދާޅުވީ 18 މީހުން ވެސް ހައްޔަރުކުރީ ގާނޫނުއަސާސީ އާއި ގާނޫނުތަކާ މުޅިން ހިލާފަށް ކަމަށެވެ. އެ 18 މީހުންނަކީ ސިޔާސީ ކުށްވެރިން ނޫން ކަމަށް ވިދާޅުވެ، އިބޫ ވަނީ އެ ހުރިހާ އެންމެން ދޫކޮށްލުމަށް ސަލާމަތީ ބާރުތަކަށް ގޮވާލައްވައިފަ އެވެ.\nކޮލަމާފުށީގައި މިއަދު ބޭއްވި ޖަލްސާގެ ކުރީ ސަފު ގޮނޑިތައް ހުސްކޮށް. އެ ގޮނޑިތައް ހާއްސަކޮށްފައިވަނީ ކޮލަމާފުށިން ހައްޔަރު ކުރި ހުރިހާ އެންމެންނަށް.\n"އެ ދުވަހުގެ ހާދިސާ ހިނގަމުން ދިޔައިރު، މޫދުގައި ތިބި މީހުންނާއި ކުލަލާން ތިއްބާ ހައްޔަރު ކުރި މީހުން އެބަތިބި،" މިދިޔަ ހަފުތާގައި ކޮލަމާފުށީގައި ހިނގި ހަމަނުޖެހުންތަކަށް އިޝާރާތް ކުރައްވައި އިބޫ ވިދާޅުވި އެވެ.\nއިބޫ ވިދާޅުވީ ވަކި މީހަކު ބުނާ ގޮތަކަށް ސަލާމަތީ ބާރުތަކުން ކަންތައް ކޮށްގެން ނުވާނެ ކަމަށާއި ސަލާމަތީ ބާރުތަކުން ހިމާޔަތް ކުރަން ޖެހޭނީ ގާނޫނުއަސާސީ އާއި ގާނޫނުތައް ކަމަށެވެ.\nކޮލަމާފުށީގައި ޕީޕީއެމާއި އެމްޑީޕީގެ ސަޕޯޓަރުންނާ ދެމެދު ހިނގި ހަމަނުޖެހުންތަކާ ގުޅިގެން ހަމައެކަނި އެމްޑީޕީ މީހުން ހައްޔަރުކޮށް އަދަބު ދެމުން ގެންދާތީ އެ ޕާޓީން ދަނީ ކަންބޮޑުވުން ފާޅު ކުރަމުންނެވެ. އެއީ ފުލުހުންގެ ތެރެ އަށް ސިޔާސީ ނުފޫޒު ފޯރާފައިވާ މިންވަރު ކަމަށް އެ ޕާޓީން ބުނެ އެވެ.\nއިތުރު ލިޔުންތައް އެމްޑީޕީ ޓެރަރިޒަމް އިދިކޮޅު ފަރާތްތައް ގއ. އަތޮޅު ރައީސް އިބްރާހިމް މުހައްމަދު ސޯލިހް ގއ. ކޮލަމާފުށި އިދިކޮޅު އިއްތިހާދު


Alathu kaiveni category in sharuthu hamai enmennah flat libeyne | Mihaaru\nމި ސަރުކާރުގެ "ހިޔާ" މަޝްރޫއު އިން ފްލެޓް ހޯދަން ފޯމު ހުށަހަޅަނީ. ފޮޓޯ: ހުސެއިން ވަހީދު/ މިހާރު\nއަލަތު ކައިވެނި ކެޓަގަރީން ޝަރުތު ހަމަވި އެންމެންނަށް ފްލެޓް ލިބޭނެ\n05 ނޮވެމްބަރ 2018 - 14:43 11 comments\nހައުސިން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މުއިއްޒު ވިދާޅުވީ އަލަތު ކައިވެނި ކެޓަގަރީއަށް ކުރިމަތިލި މީހުންގެ އަދަދު، ފްލެޓުތައް ދިނުމަށް ނިންމާފައިވާ އަދަދަށް ވުރެ މަދު ކަމަށެވެ. އެހެންވެ، ޝަރުތު ހަމަވާ ކޮންމެ މީހަކަށް ފްލެޓު ލިބޭނެ ކަމަށް އޭނާ ވިދާޅުވި އެވެ.\n"އެހެންވީމަ އަލަތު ކެޓަގަރީއަށް ފޯމު ލި އެއްވެސް މީހެއް އުނި ނުވާނެ. ޝަރުތު ހަމަވާ ހުރިހާ އެންމެންނަށް ލިބޭނެ،" ހައުސިން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މުއިއްޒު ވިދާޅުވި އެވެ.\nހައުސިން މިނިސްޓަރު ޑރ. މުހައްމަދު މުއިއްޒު މިއަދު ނޫސްވެރިންގެ ބައްދަލުވުމުގައި. --- ފޮޓޯ: އަހުމަދު ނިޝާތު/ މިހާރު\nއެއް ކޮޓަރީގެ ފްލެޓު ލިބޭ އަލަތު ކައިވެނީގެ ކެޓަގަރީގެ ވަގުތީ ލިސްޓު ހައުސިން މިނިސްޓްރީން މިހާރު ވަނީ ގެޒެޓުކޮށްފަ އެވެ. އަދި ޝަކުވާ ހުށަހަޅަން ހަފުތާއެއްހާ ދުވަހުގެ މުއްދަތެއް ދިނުމަށް ފަހު، ދާއިމީ ލިސްޓު ވަރަށް އަވަހަށް އިއުލާން ކުރައްވާނެ ކަމަށް އޭނާ ވިދާޅުވި އެވެ.\nމުއިއްޒު ވިދާޅުވި ގޮތުގައި، އަލަތު ކައިވެނި ކެޓަގަރީން ފޯމު ހުށަހެޅި މީހުންގެ ތެރެއިން ޝަރުތު ހަމަވާ އެންމެންނަށް ފްލެޓު ލިބުމާ ގުޅިގެން، މާ ބޮޑެތި ޝަކުވާތަކެއް ހުންނާނެ ކަމަކަށް ނުބެލެވެ އެވެ. އެކަމަކު، އާންމުކޮށް އަމަލު ކުރަމުން އަންނަ އުސޫލުން ޝަކުވާއަށް ހުޅުވާލީ ކަމަށް މުއިއްޒު ވިދާޅުވި އެވެ.\nހައުސިން މިނިސްޓްރީން މީގެ ކުރިން ވަނީ ފްލެޓް ދޫކުރާ ކެޓަގަރީތަކުގެ ތެރެއިން ޑޮކްޓަރުންނާއި ނަރުހުންނަށް ހާއްސަ ކެޓަގަރީއަށް ފޯމް ހުށަހެޅި އެންމެންނަށް ފްލެޓު ދިނުމަށް ނިންމައިފަ އެވެ. އަދި ޓީޗަރުންގެ ކެޓަގަރީއަށް ފޯމްލި ހުރިހާ ޓީޗަރުންނަށް ފްލެޓު ދިނުމަށް މިނިސްޓްރީން ވަނީ ނިންމައިފަ އެވެ.\nހިޔާ މަޝްރޫއުގެ ދަށުން ހުޅުމާލެ އިން ފްލެޓު ހޯދުމަށް އެދި، 22،000 އަށް ވުރެ ގިނަ މީހުން ފޯމު ހުށަހެޅި އިރު، 11،000 އަށްވުރެ ގިނަ މީހުންނަށް ފްލެޓު ވަނީ ލިބިފަ އެވެ. މިނިސްޓްރީން ބުނި ގޮތުގައި އެއީ 44،000 ރައްޔިތުންގެ ބޯހިޔާވަހިކަމެވެ. އެކަމަކު، އެމީހުންނަށް ފްލެޓު ލިބުނު ކަމުގެ ރަސްމީ ލިޔުމެއް ކުރިން ދިން ނަމަވެސް، މިފަހަރު ނުދޭނެ ކަމުގެ އިޝާރާތެއް މުއިއްޒު ވަނީ ދެއްވައިފަ އެވެ.\nއިތުރު ލިޔުންތައް ހުޅުމާލެ ހައުސިން މިނިސްޓަރު ބޯހިޔާވަހިކަން ހައުސިން މިނިސްޓްރީ ކައިވެނި ކުރީގެ މިނިސްޓަރު ޑރ. މުހައްމަދު މުއިއްޒު ހުޅުމާލޭ ދެ ވަނަ ފިޔަވަހި ހިޔާ މަޝްރޫއު


Mifaharuge favouritunnaky Holhudhoo aai Miladhoo\nމިފަހަރުގެ ފެވަރިޓުންނަކީ ހޮޅުދޫ އާއި މިލަދޫ\nމިހާސް4މަސްކުރިން\tޚިޔާލެއް ދެއްވާ\nނ.އަތޮޅުގައި މިހާތަނަށް ބޭއްވޭ އެންމެ އަގުބޮޑު ފުޓްބޯޅަ މުބާރާތްކަމަށްވާ ޝިޔާމް-މަޢުރޫފް ސޮކަކަޕް ފުޓްބޯޅަ މުބާރާތުގެ މިއަހަރުގެ ފެވަރިޓުންގެ ގޮތުގައި ގިނަބަޔަކު ފާހަގަކުރަމުން އަންނަނީ ވޭތުވެދިޔަ ދެއަހަރުގެ ޗެމްޕިއަން ހޮޅުދޫ އާއި ނ.އަތޮޅުގެ ފުޓްބޯޅައިގައި އެއްދުވަސްވަރެއްގައި ރަސްކަން ކުރި މިލަދޫއެވެ.\nމިފަހަރުގެ މުބާރާތުގައި ހޮޅުދޫއިން ނެރެފައިވާ ގަދަފަދަ ޓީމް / ފޮޓޯ: ޝިޔާމް-މަޢުރޫފް ސޮކަކަޕް ފޭސްބުކު ޕޭޖު\nމިފަހަރުގެ މުބާރާތަށް އެންމެ ފުރިހަމައަށް ދުރާލާ ތައްޔާރުވެފައިވާ ދެޓީމަކީވެސް ހަމަ ހޮޅުދޫ އާއި މިލަދޫއެވެ. މިގޮތުންހޮޅުދޫއަށް ނިސްބަތްވާ ހުރިހާ ކުޅުންތެރިން ހޮޅުދުއަށް ގެނެސް އެމީހުންނަށް ވޭތުވެދިޔަ ދެއަހަރު ކޯޗުކޮށްދިން ކޯޗުގެ އިރުޝާދުގެ ދަށުން އެޓީމުން ދުރާލާ ޕްރެކްޓިސްފަށާފައި ވާއިރު ، އެޓީމަށްވަނީ ރާއްޖޭގެ ނަންމަޝްޙޫރު ގޯލް ކީޕަރ ޓްރެއިނަރެއްވެސް ގެނެސްފައެވެ. ހޮޅުދޫ ޓީމު މިއަހަރު ނިކުމެފައިވަނީ ތިންވަނަ ފަހަރަށް މި މުބާރާތުގެ ޗެމްޕިއަންކަން ހޯދާ މުބާރާތުގެ ތަށި ފުރަތަމަ ފަހަރަށް މިލުކުކުރާ ޓީމަށް ވުމަށެވެ. މިކަން ހާސިލްކުރުމަށްޓަކައި މުޅިހޮޅުދޫވަނީ އެކަތިގަނޑަކަށް ވެފައެވެ.\nމިފަހަރުގެ މުބާރާތަށް މިލަދޫއިން ނެރެފައިވާ ގަދަފަދަ ޓީމް / ފޮޓޯ: ޝިޔާމް-މަޢުރޫފް ސޮކަކަޕް ފޭސްބުކު ޕޭޖު\nމިލަދޫއަކީ ނުވަދިހައިގެ ފަހުކޮޅުން ފެށިގެން ދެހާހުގެ ކުރީކޮޅާއި ދެމެދު ނ.އަތޮޅުގެ ފުޓްބޯޅައިގައި ރަސްކަން ކޮށްފައިވާ ޓީމެވެ. އެދުވަސްވަރު “ޑީ-އެކްސް” އޭބުނީމަ އެއީ މިލަދޫގެ ފުޓްބޯޅަޓީމުކަން ނޭނގޭ އެއްވެސް މީހަކު ނ.އަތޮޅުގައި އުޅޭނެހެން ހިއެއްނުވެއެވެ. އަދިމީގެ އިތުރުން މަލަދޫއިންވަނީ ޒޯން ތަމްސީލްކުރުމަށް ޒޯން ޗެމްޕިއަންގެ ހައިސިއްޔަތުން މާލެވެސް ގޮސްފައެވެ. މިލަދޫ ޓީމުގެ އިސްއޮފިޝަލަކު ހާމަކުރެއްވި ގޮތުގައި މިފަހަރު މިލަދޫ ޓީމުގެ އެންމެބޮޑު އަމާޒަކީ އަނެއްކާވެސް ނ.އަތޮޅުގެ ފުޓްބޯޅައިން ނަންވިދާލާފަދަ ޓީމަކަށްވުމެވެ. އަދި ހޮޅުދޫއިން ޖެހިޖެހިގެން ތިންފަހަރަށް މިމުބާރާތް ކާމިޔާބުކުރިއަ ނުދިނުމެވެ. މިކަންތައް ހާސިލްކުރުމަށްޓަކައި މިލަދޫއިންވަނީ ރާއްޖޭގެ ނަންމަޝްހޫރު ކޯޗެއްކަމަށްވާ އިބުރާޙިމް ޙަލީމް ( ކުޑަޖަޑާ ) ގެނެސް މިމުބާރާތަށްޓަކައި ދުރާލާ ޕްރެކްޓިސް ފަށާފައެވެ.\nމިއަހަރުގެ މުބާރާތުގައި މި ދެޓީމުންވެސް މެޗުތަކެއް ކުޅެފައިވާއިރު ދެޓީމުގެ ފަރާތުންވެސް ވަނީ ތަފާތު ކުޅުމެއް ދަށްކާފައެވެ. އަދި ވަކިން ހާއްޞަކޮށް މިލަދޫޓީމުގެ ފަރާތުން ފެންނަމުންދާ ހުނަރުވެރި މޮޅުކުޅުން ގިނަބަޔަކު ފާހަގަ ކުރެއެވެ.


އާސިޔާ ބުނެދެނީ އޮފީހަށްދާ މީހުންނަށް ސައިގެ އޮޕްޝަންތަކެއް\nއާސިޔާ މިކިޔައިދެނީ އޮފީހަށް ދާ މީހުންނަށް ބްރެކްފަސްޓް އޮޕްޝަންތަކެއް!\n12 ސެޕްޓެންބަރު 2021 - 09:33 0\nއަށެއް ޖަހަން ބައިގަޑިއިރަށްވުމުން އެނދުން ހިއްލާލައިގެން ތެޅިފޮޅިގަންނަނީ ފާހަނާކޮށްލާ ގަޔަށް ފެންފޮދެއް އަޅާލެވޭތޯ އެވެ. ދެން ނުކުމެ ލާނެ އެއްޗެއް ހޯދައިގެން ފުށްޖަހައި މީރުވަސް ދުއްވާލައިގެން ސައިކަލަށް އަރާ ފިންގާ ޖަހާލެވެނީ ނަސީބު ހުރިއްޔާ ގަޑިޖެހެން އެންމެ މިނިޓެއް ނޫނީ ދެމިނިޓަށް ވެފައި ހުއްޓަ އެވެ. ހެނދުނުގެ ސަޔަކީ ވަރަށް ރޯދި ތަނަވަސް ދުވަހަކު މެނުވީ ގިނަ މުވައްޒަފުންނަށް ހެނދުނު ދިހައެއްގެ ކުރިން މެނުވީ ލައްވާލާނެ އެއްޗެއް ނޫނެވެ. ހަމަގައިމުވެސް އަހަރެމެން އެންމެންގެ ފޭވަރިޓް ޑައިޓީޝަން އާސިޔާ އަބްދުލް ރަހީމް ބުނަނީ މި ރޫޓިން ހަމަ މުޅީން ގޯސް ކަމަށެވެ.\nއާސިޔާ ބުނާގޮތުގައި ހެނދުނުގެ ސައި ރާވާލުމުގައި އެންމެ މުހިންމީ އެމީހަކު އޮފީހަށް ގޮސްއުޅޭ ވަގުތާއި އަދި އެމީހެއްގެ ސިއްހީ ހާލަތެވެ.\nއާންމުގޮތެއްގައި ސިއްހީގޮތުން އެންމެ އެދެވިގެންވަނީ ހެނދުނު 8 ޖެހުމުގެ ކުރިން ސައިބޮއެ ނިންމާލުމެވެ. އެހެންކަމުން ހެނދުނު އަށަކާއި ނުވައަކާއި ދެމެދު އޮފީހަށްދާން ޖެހޭނަމަ ތަންކޮޅެއް ކުރިން ހޭލައިގެން، ފަސޭހައިން ސައި ބޮވޭނެ ފަދަ ބާވަތެއް ގޭގައި ތައްޔާރުކޮށްފައި ބެހެއްޓުން ރަނގަޅުވާނެ އެވެ. މިގޮތުން ޕާން ފޮއްޗަކާއި ބިސްގަނޑާއި ކިރުތަށްޓަކުންވެސް ހެނދުނުގެ ސައި ވަރަށް ފުރިހަމަވާނޭ ކަމަށް އާސިޔާ ބުންޏެވެ.\n"ޕާން ކަހަލަ އެއްޗެއް ގޭގައި ގަނެލާފައި، ބިސްގަނޑެއް އަޅާލާފައި ބިސްގަނޑަކާއި ޕާނާ ދެން ކިރުތަށްޓެއް ބޯލީމަ ވެސް ބެލެންސްޑް ބްރޭކްފާސްޓެއް ނެގުނީ. ދެން މިސާލަކަށް އެގޮތަށް ކާން އުނދަގުލިއްޔާ ސޭންޑްވިޗް އެއްޗެއް ހަދާލާފައި ހެނދުނު ޓޯސްޓް ކޮށްލެވުނީމަވެސް އެ ހަމަ ރަނގަޅަށް ކެވުނީ. ދެން އެއާއެކު ޖޫސްތަށްޓެއް ނޫނީ ކޮފީތަށްޓެއްވެސް ރަނގަޅުވާނެ،" އާސިޔާ ބުންޏެވެ.\nމި ބާވަތްތައް ކަމުނުދާނަމަ ނުވަތަ ތައްޔާރުކުރަން އުނދަގޫނަމަ އޮރިޖިނަލް ކޯން ފްލޭކްސް, ވިޓަބިކްސް ނުވަތަ ގްރެނޯލާ މިއުސްލޭ ފަދަ އެއްޗެއް ގޭގައި ގަނެފަ ނުވަތަ އަމިއްލަ އަށް ތައްޔާރުކޮށްފައިވެސް ބެހެއްޓިދާނެ އެވެ. އޭރުން ކިރުފޮދަކާއި އެކީ ކާލުމުން ދުޅަހެޔޮ ސައެއް ނިކަން ފަސޭހައިން ބޯލެވުނީ އެވެ. މި ބާވަތްތަކާއި އެކީގައިވެސް ބިހެއް ބޭނުންކުރުން ރަނގަޅުވާނެކަމަށް އާސިޔާ ބުންޏެވެ.\nދެން އޮތީ ހެނދުނު ހެނދުނާ އޮފީހަށް ދާ މީހުންނެވެ. ވަޒީފާގެ ގޮތުން ބައެއް މީހުންނަކީ ހެނދުނު ހައެއް ޖަހާއިރު ނުވަތަ 7:30 ހާއިރު އޮފީހަށް ދާންޖެހޭ މީހުންނެވެ. އާސިޔާގެ ހިޔާލަކީ 7:30 ގައި ދާނަމަ ގެއިން ސައި ބޮއެގެން ދިއުމެވެ. ނަމަވެސް ހައެއް ޖަހާއިރު އޮފީހުގައި ހުންނަން ޖެހިއްޖެނަމަ ގޭގައި ސައި ތައްޔާރުކޮށްގެން ހިފައިގެން ދިއުމަކީ މާ ލުއިވާނެ ގޮތެއް ކަަމަށް އާސިޔާ ބުނެ އެވެ. ނުވަތަ އޮފީހުގައި ހާއްސަ ސައިކޮޓަރިއެއް ހުންނަނަމަ ކުރިން ބުނެލިފަދަ ގްރެނޯލާ އާއި ކިރު ޕެކެޓް ނުވަތަ ދަޅު ބެހެއްޓުމަކީ ކޮންމެދުވަހަކު ވަކިން ސައި ގެންދިއުމުގެ ބަދަލުގައި ކުރެވިދާނެ ކަމެކެވެ.\n"މީގަ މުހިންމީ ގޮވާން ނުވަތަ ފަލަމަޑީގެ ބާވަތެއް ހިމަނާފައި މަހުގެ ބާވަތެއް ހިމެނުން. ދެން މަހުގެ ބާވަތަކަށް މިސާލަކަށް ބިސް އެއްޗެހިވެސް ހިމަނާލެވިދާނެ. ނޫނީ ކިޑްނީ ބީންސް އާއި ޗިކް ޕީސް ފަދަ ބާވަތްތައް އޯވާނައިޓް ފެނަށް އަޅާފައި ހެނދުނު ސްޓީމްކޮށްގެންވެސް ބޭނުންކުރެވިދާނެ. އެގޮތަށް އުނދަގުލިއްޔާ ދަޅުގައި ހުންނަ މި ބާވަތްތައްވެސް ހަމަ މިގޮތަށް ބޭނުންކުރެވިދާނެ،" އާސިޔާ ވިދާޅުވި އެވެ.\nހެނދުނުގެ ސަޔަކީ އެދުވަހެއްގެ މަސައްކަތަށާއި ދުޅަހެޔޮކަމަށް އެންމެ މުހިންމު އެއް ކެއުމަށްވާއިރު މި ގަޑީގައި ކޮންމެހެންވެސް ދުރުހެލިވުން ބުއްދިވެރި ބާވަތްތަކެއްވެސް އެބަހުއްޓެވެ. މިގޮތުން އެންމެ ބޮޑަށް ފާހަގަކުރެވޭ އެކައްޗަކީ ހެދިކާ އެވެ. ކަންމަތީ ފިހާރަތަކުންނާއި އެކި ކެންޓީނުތަކުންވެސް ހެނދުނުގެ ނާސްތާއިން ފެށިގެން ގޮސް އިރުއޮއްސުމާ ހަމައަށް އެއްވެސް މެދުކެނޑުމެއް ނެތި ހެދިކާ ލިބެން ހުރެ އެވެ. އާސިޔާ ވިދާޅުވީ ހެދިކާގައި ހިމެނޭ ފެޓްސްއަކީ ނުރަނގަޅު ފެޓްސް އަށް ވުމުގެ އިތުރަށް، ފެޓް އޯވާލޯޑްކުރުވާ އަދި ކެލޮރީވެސް އޯވާ ލޯޑް ކުރުވާ އެއްޗެއް ކަމަށެވެ.\n"މިސާލަކަށް އެއްބައި މީހުން އެބަ ބިރުގަނޭ ރޮށި ކާން. ފަލަވެދާނެ ތީ. ނޫނީ ހަކުރު މައްޗަށް ހިނގައިދާނެތީ. އެކަމު ތުނިކޮށް ފިހެފައި އިންނަ އެންމެ ރޮށްޓެއްގައި މި ހުންނަނީ 80 ކެލަރީ. ނޫނީ އެއް ފޮތި ޕާނުގައިވެސް މި ހުންނަނީ 80 ކެލޮރީ. ކާ ގަޑިއެއްގައި އެދެވިގެންވަނީ2ރޮށި ނޫނީ3ރޮށި. ހަމަ އެ މިންވަރަށް ޕާން ވެސް. އެއާއެއްކޮށް ދެން ލައިގެން ކާ އެއްޗެއް ހިމެނީމަ އެ ނިމުނީ. އެކަމަކު އާންމުކޮށް މި ކައިއުޅޭ ވަރުގެ ބަޖިޔާއެއްގައި ހިމެނޭނެ ގާތްގަނޑަކަށް 400 ކެލޮރީ،" އާސިޔާ ކިޔައިދިނެވެ.\nމިއީ ގާތްގަނޑަކަށް5ރޮށި ނުވަތަ ޕާން ފޮތީގައި ހިމެނޭ ވަރުގެ ކެލޮރީ އެވެ. އަދި އެންމެ ބަޖިޔާއަކުން ބަނޑު ފުރާލުމަކީވެސް ނާދިރު ކަމަކަށްވާއިރު މިފަދަ ހެދިކާއެއް ކާނަމަ މުޅި ދުވަހު ހަށިގަނޑަށް ލިބެންޖެހޭ ވަރަށް ކެލަރީސް އެންމެ ގަޑިއަކުން ލިބޭނެ އެވެ.\nހަމައެޔާއެކު އޮފީސްތަކުގައި އުޅޭއިރު އެންމެ ގިނައިން ބޭނުންކުރެވޭ އެކައްޗަކީ ޕެކެޓު ކޮފީ ނުވަތަ ތްރީ އިން ވަން ކޮފީ އެވެ. ކޮފީއެއް ކަމަކު މީގައި ގިނައިން ހިމެނޭނީ މުޅީންވެސް ހަކުރާއި ސެޓިއުރޭޓެޑް ފެޓްސް އެވެ. މިއީވެސް ފުރަމެ އާއި ހަށިގަނޑުގައި ސަރުބީ ހިފުމާއި އަދި ބަރުދަން އިތުރުވުން ފަދަ ކަންކަމަށް މަގުފަހިކުރުވާ ކަމެކެވެ.\nވިސްނަންވީ ކޮން ކަމަކަށް؟\nނާސްތާ ނެގުމުގައި ދެން އެންމެ ބޮޑު ސަމާލުކަމެއް ދޭންޖެހެނީ ވަގުތަށެވެ. ތަކުރާރުކޮށް ހެނދުނުގެ 8 ޖެހުމުގެ ކުރިން ސައިބުއިމުގެ މުހިންމުކަން އާސިޔާ ފާހަގަކުރެއްވިއިރު، އޭގެ ފަހުން ސައިބޯނަމަ ހަށިގަނޑުގެ ހަކަތަ އަންދާ ނިޒާމަކަށް އަސަރު ކުރާނޭ ކަމަށް އާސިޔާ ފާހަގަކުރި އެވެ. އަދި އެހިސާބުން ކާއެއްޗެހި ފުރަމޭގައި ސަރުބީގެ ގޮތުގައި ހަރުލާއިރު ކޮލެސްޓްރޯލް މައްޗަށް ދިއުމާއި ބަރުދަން އިތުރުވުން ފަދަ އެތައް މައްސަލައަކަށް ވެސް މަގުފަހިވާނެ ކަމަށް އާސިޔާ ބުންޏެވެ.


ބީއެސްއެސްއޭ ފުޓްސަލް ފިއެސްޓާ: ސެމީ ފައިނަލްގެ މެޗުތައް މިއަދު ހަވީރު! | Jazeera\tބީއެސްއެސްއޭ ފުޓްސަލް ފިއެސްޓާ: ސެމީ ފައިނަލްގެ މެޗުތައް މިއަދު ހަވީރު! - Jazeera\nބީއެސްއެސްއޭ ފުޓްސަލް ފިއެސްޓާ: ސެމީ ފައިނަލްގެ މެޗުތައް މިއަދު ހަވީރު!\nޢަލީ ޔާމީން August 31, 2019 73 views0\nބީއެސްއެސްއޭ ފުޓްސަލް ފިއެސްޓާގެ ސެމީ ފައިނަލްގެ މެޗުތައް މިއަދު ހަވީރު 3:45 ގައި ފެށޭނެއެވެ.\nޖުމްލަ 15 ޓީމާއެކު ފެށި މި މުބާރާތުގައި ފިރިހެން ޑިވިޝަންއިން 10 ޓީމެއް، އަދި އަންހެން ޑިވިޝަންއިން ފަސް ޓީމެއް ބައިވެރިވެފައިވެއެވެ.\nމި މުބާރާތް އިއްޔެ ހެނދުނު ފަށާފައިވާއިރު، ގްރޫޕު ސްޓޭޖުގެ މެޗުތައް ފަހަނަ އަޅައި ގޮސް މިހާރު ވަނީ ސެމީ ފައިނަލްއަށް ދަތުރުކުރި ޓީމުތައް ކަށަވަރުވެފައެވެ. އެގޮތުން ފިރިހެން ޑިވިޝަންއިން ސެމީއަށް ދަތުރުކުރީ ބެޗްލާރސް ޔުނައިޓެޑް (މެން)، އަސްހާބް، ނުރޯދަރި އަދި ލެޖެންޑްސް އޮފް ޕްރޮފެސާސްއެވެ.\nއަދި އަންހެން ޑިވިޝަންއިން ޓީމް އެވަގްރީންސް ފައިނަލް ކަށަވަރުކޮށްފައިވާއިރު، ސެމީ ފައިނަލްގައި މި ޑިވިޝަންއިން ވާދަކުރާނީ ބެޗްލާރސް ޔުނައިޓެޑް (ވޮމެން) އަދި ޓީމް އެމްބީއޭ އެވެ.\nފިރިހެން ޑިވިޝަންގެ ދެމެޗު އެންމެ ފުރަތަމަ ކުޅޭއިރު ފުރަތަމަ މެޗުގައި ބައްދަލުކުރާނީ ބެޗްލާރސް ޔުނައިޓެޑް (މެން) އަދި އަސްހާބް އެވެ. ބެޗްލާރސް ޔުނައިޓެޑް (މެން) ޖުމްލަ 12 ޕޮއިންޓާއެކު ސެމީއަށް ދަތުރު ކުރިއިރު އަސްހާބް ވަނީ7ޕޮއިންޓް ހޯދާފައެވެ. އަދި ދެވަނަ މެޗުގައި ޖުމްލަ 10 ޕޮއިންޓް ލިބިގެން ނުރޯދަރި ކުޅޭއިރު، ލެޖެންޑްސް އޮފް ޕްރޮފެސާސް މިޓީމާއި ބައްދަލުކުރަނީ ޖުމްލަ9ޕޮއިންޓާއެކު ސެމީ ފައިނަލްއަށް ގޮސްގެނެވެ.\nބީއެސްއެސްއޭގެ ފުޓްސަލް ފިއެސްޓާއަކީ އަކީ ބީއެސްއެސްއޭ ފަރާތުން އިންތިޒާމުކޮށްގެން ބާއްވާ އެންމެ ބޮޑު އެއް ޙަރަކާތެވެ. މިއަހަރުގެ މުބާރާތް ކުރިއަށްދާނީ 30 އޯގަސްޓް 2019ން ފެށިގެން 31 އޯގަސްޓް 2019 އަށެވެ.\nމި މުބާރާތް ކުރިއަށްގެންދަނީ ރެފިކް ޕޮލިސް ކުރިމަތީގައި އެކުވެނި ސްޕޯޓްސް ކޮމްޕްލެކްސްގައި އޮންނަ ވެލި ދަނޑުގައެވެ.


މަންޒަރު ބަދަލުވެއްޖެއެވެ. މިހާރު ފެންނަނީ ޝޯއާއި އެއްކޮޅަށް ކުރާ ކެމްޕެއިނެވެ.Mikal News\nއޭކަން ޝޯ ކުރިއަށް ގެންދިއުމަށް ހިންގާ ކެމްޕޭނަށް ބޭނުންކުރާ ޝިއާރެއް ކުޑަކުއްޖަކު ހިފައިގެން. ފޮޓޯ:ފޭސްބުކް\nމަންޒަރު ބަދަލުވެއްޖެއެވެ. މިހާރު ފެންނަނީ ޝޯއާއި އެއްކޮޅަށް ކުރާ ކެމްޕެއިނެވެ.\n7 ޖެނުއަރީ 2015, 9:11 |\nޓްއަރިސްޓް އެރައިވަލް ކައުންޓްޑައުން ޝޯގެ ދެވަނަ ޝޯއަށް އޭކަން މިއަދު މާލެ އަންނަ ކަމަށް ބައެއް މީޑިއާތަކުގައި ހާމަކޮށްފައިވާ އިރު، އެޝޯ ކުރިއަށް ގެންދިއުމަށާއި އެޝޯގައި ބައިވެރިވުމަށް ވަރުގަދަ ކެމްޕޭނެއް ސޯޝަލް މީޑިއާގައި ކުރިއަށް އެބަދެއެވެ.\nމިޝޯ ކުރިއަށް ދާ އިރު އިދިކޮޅު ސިޔާސީ ފަރާތްތަކުން އެންމެ ބޮޑަށް ފާޑު ކިޔަނީ ދީނީ އިލްމުވެރިންނާއި އިސްލާމިކް މިނިސްޓަރަށެވެ. މިހާރު އެވާހަކަށް ނީވެނީ ކީއްވެގެންތޯ ބައެއް މީޑިއާ ތަކުން ސުވާލު އުފައްދާ އިރު އަނެއް ބަޔަކު އޭރާއި މިހާރުގެ ހުރި ތަފާތު ތަކަށް އަލި އަޅުއްވާލައްވައެވެ. ތެދެކެވެ. މަންޒަރު ބަދަލުވެއްޖެއެވެ. މީގެ ފަސްއަހަރު ކުރިން ކެމްޕެއިން ކުރީ އޭކަން ގެނައުމާއި ދެކޮޅަށެވެ. މިއަދު ކެމްޕެއިން ކުރަނީ އޭކަން ގެންނާށެވެ. އެއީ މިއަދު ސޯޝަލް މީޑިއާއަށް ބަލާލިއަސް އެގި ފާޅުވާ ހަގީގަތެކެވެ. މިބުނަނީ ޝޯއާއި ދެކޮޅަށް އެއްވެސް އަޑެއް ނީވޭ ވާހަކައެއް ނޫނެވެ. އަޑު ގަދަކޮޅެއްގެ ވާހަކައެވެ.\nމިޝޯއާއި ދެކޮޅަށް ވާހަކަ ދައްކާ މީހުން ކުރާވެސް ކަމަކީ އެއްބަޔަކު އަނެއް ބަޔަކު ކުށްވެރި ކުރުމެވެ. އާންމުންގެ ތެރެއިން ބަޔަކު ދީނީ ތައުލީމު ހާސިލުކުރައްވާ ފައިވާ ފަރާތްތަކަށް އިގިލި ދިއްކުރާ އިރު، ދީނީ ލިއުން ގެނެސްދޭ ފަރާތްތަކުން އިގިލި ދިއްކުރަނީ ސިޔާސީ ފަރާތްތަކަށެވެ. ފެންނަން އޮތް ހަގީގަތަކީ މިޝޯއާއި ދެކޮޅު ބަޔަކުވެސް އުޅޭކަމެވެ. ނަމަވެސް، އެކަމާއި ދެކޮޅަށް ތެދުވާ ހިތްވަރެއް ނެތެވެ. ކުށްވެރި ކޮށްލަކޮށްލާ ތިބެނީއެވެ. އަނެކާގެ “ބޮލަށް ކަނޑާލާ” އުސޫލު ގެންގުޅެވެނީ އެވެ. ނޫނީ ބިރުގަންނަނީ އެވެ. ނޫނީ އޭރު ދެކޮޅަށް އިސްކޮށް ހަރަކާތްތެރި ފަރާތްތަކުގެ އަޑު ކަނޑުވާލެވިފައިވަނީއެވެ. ނޫނީ އެމީހުން ރާއްޖޭގައި ނެތީއެވެ. މިއީ ހައްތަހާވެސް މީހުން ދައްކާ ވާހަކަތަކެވެ.\nމީގެ ފަސް އަހަރު ކުރިން 1000 ރުފިޔާ އަށް ޓިކެޓް ވިއްކައިގެން ބާއްވަން އުޅުނު އޭކަންގެ ޝޯ އެފަހަރު ބޭއްވިފައި ނުވަނީ އެޝޯއާއި ދެކޮޅަށް އިސްލާމިކް މިނިސްޓްރީ އާއި އާންމުންގެ ގިނަ ބަޔަކު ދެކޮޅު ހެދުމުންނެވެ. ނަމަވެސް، މިފަހަރު މިފެންނަނީ އެއާއި މުޅިން ތަފާތު މަންޒަރެކެވެ. މިފަހަރު ކެމްޕެއިން ކުރިއަށް ދަނީ ޝޯގައި ބައިވެރިވުމަށެވެ. ޝޯކުރިއަށް ގެންދިއުމަށެވެ.\nފެންނަ މަންޒަރުު ތަކަށް ބަލާއިރު މަންޒަރު ބަދަލުވެއްޖެއެވެ. ކުރިން ޝޯ ބާއްވަން އުޅުނީ އާންމުގެ ތެރެއިން ބަޔެކެވެ. ސަރުކާރުން ތާއީދު ކުރިއަސް އެކަމުގައި ސީދާ ސަރުކާރެއް ނުވަނދެއެވެ. ނަމަވެސް، މިފަހަރު އާންމު ބަޔަކު ޝޯ އޯގަނައިޒު ކުރިއަސް އެއީ ސަރުކާރުގެ އިވެންޓެކެވެ. ދިވެހިރާއްޖެ ޕްރޮމޯޓް ކުރުމަށް ބާއްވާ އިވެންޓެކެވެ. ވީމާ ސަރުކާރުގެ މިނިސްޓަރަކަށް ސީދާ ދެކޮޅަށް މީޑިއާ ކުރިމައްޗަށް ނިމުމެވިދާނެ ހެއްޔެވެ. ސަރުކާރުގެ އެތެރެއިން ކުރާ މައްސަކަތް ބޭރަށް އެގޭކަށް ނުޖެހެއެވެ. ސަބަބަކީ ސަރުކާރުގެ އެތެރޭގައި އުޅޭ މައްސަލަތައް އާންމުން އެގޭނަމަ އިންވެސްޓަރުންގެ ކޮންފިޑެންސް ގެއްލުމުގެ އިތުރަށް ގައުމުގެ ސްޓްބިލިޓީ އަށް އަސަރު ކުރާނެތީއެވެ. އިސްތިއުފާ ދިނުމުގެ ފުރުސަތު އެބައޮތެވެ. އެއީ ކަނޑައެޅިގެން ގޯސް ކަމެއް ކަމަށް އެގޭނަމަ، އެކަމުން ތިމާ އެކަމުން ބަރީއަނުވެވޭ ހާލަތްތަކުގައި އިސްތިއުފާ ދޭން ޖެހެއެވެ. އެއީ މިއަދު އިސްލާމިކް މިނިސްޓަރުގެ ހާލަތު ކަމަށް މީހުން ބުނެއެވެ. ތެދެކެވެ. ބޭރުން މީހުން ގެނެސް ބާއްވާ ޝޯ ބަލައި ނުގަނެވޭނެ ކަމަށް ޓްވީޓް ކުރެއްވިއެވެ. ނަމަވެސް، އާންމުން ބުނާ ފަދައިން، އިސްތިއުފާ ދެވިދާނެއެވެ. ނަމަވެސް، އަދި ޝޯ ނުބޭއްވެއެވެ. ވީމާ ސުވާލަކީ އިސްތިއުފާ ދިނުމަށް އަވަސްތޯ ނުވަތަ ލަސްތޯއެވެ.\nޒުވާނުން މިޝޯ ކުރިއަށް ގެންދިއުމަށް ކެމްޕެއިން ކުރާ އިރު ދީނީ ލިއުންތަށް ގެނެސްދޭ ދިވެހި މީޑިއާގެ ތެރެއިން ޝޯއާއި ދެކޮޅަށް ލިއުމެއް ގެނެސްދީފައިވަނީ ދިއިސްލާމުންނެވެ. 2010 ވަނަ އަހަރު އެޕްރީލް މަހު 8 ވަނަ ދުވަހު ކެންސަލްވި އޭކަންގެ ޝޯ އާއި ދިމާކޮށް އާންމުކުރި ލިއުން އަލުން މިއަދު ޕޯސްކޮށްފައިވާ އިރު އެލިއުމުގައި ފާހަގަ ކޮށްފައިވަނީ އޭކަން އަކީ އެމެރިކާގައި ތަފާތު ޖަރީމާތައް ހިންގައިގެން ޖަލަށްލެވިފައިވާ އަދި ކުޑަކުއްޖަކަށް ޖިންސީ ގޯނާ ޝޯއެއްގެ ތެރެއިން ކޮށްފައިވާ މީހެއްކަމަށެވެ. އަދި އޭނާގެ ލަވަތަކުގައި ފާހިޝް ކަންތައްތަކަށް ގޮވާލާ އިސްލާމްދީނަށް މަލާމާތްކޮށްފައިވާ ކަމަށާއި އޭނާގެ ކިތަންމެ ގައުމަކުން އޭނާގެ ޝޯތައް މަނާ ކުރުމަށް ވިސްނަމުންދާ ކަމަށެވެ. 2010 ވަނަ އަހަރު އޭކަން ގެ ޝޯ މާލޭގައި ބާއްވަން ރާވާފައިވަނީ ސްރީލަންކާ އަށް ވިސާ ނުލިބުމުގެ ސަބަބުން ސްރީލަންކާގައި ބޭއްވުމަށް ރޭވި ޝޯ ކެންސަލްވެގެން ކަމަށް އޭރުގެ ބައެއް މީޑިއާ ތަކުން ހާމަ ކުރިއެވެ.


Izka, hithuge baleega bodu veynehga, beynunvanee ehiy eh!\nއެއް އަހަރުގެ އިޒްކާ، ހިތުގެ ބަލީގައި ބޮޑު ވޭނެއްގައި، ބޭނުންވަނީ އެހީއެއް!\n15 ފެބްރުއަރީ 2021 - 11:52:00\nއެއް އަހަރުގެ ލޯބި ލޯބި މައުސޫމް އިޒްކާއަކީ ދެމަފިރިއެއްގެ އަލަތު ދަރިފުޅެވެ. އެމީހުންގެ ދެލޮލުގެ ނޫރެވެ. ހިތުގެ ވިންދެވެ. ނަމަވެސް އެ މައުސޫމް ފުރާނަ މިއަދު ތަހައްމަލު ކުރަމުންދަނީ ވޭނާއި ކެކުޅުމެވެ.\nއަލަތު ކައިވެނީގެ އަލަތު ދަރިފުޅަކީ ކޮންމެ ދެމަފިރިއެއްގެ ވެސް އުންމީދާއި ހުވަފެންތައް ގުޅިފައިވާ ފުރާނަ އެކެވެ. އެގޮތުން ގއ. ކޮލަމާފުއްޓަށް ނިސްބަތްވާ ނަޖުދާ އަހުމަދު އާއި އޭނާގެ ފިރިމީހާ ގދ. ވާދޫއަށް ނިސްބަތްވާ އިޒާމް ޒާހިރު ވެސް ދިޔައީ ދެ އަހަރުގެ ކައިވެނީގައި ފައްކާވެ ހަރުލަމުން ދިޔަ މޭވާއަށް އިންތިޒާރު ކުރަމުންނެވެ.\nނަމަވެސް ވިހާ ދުވަސް ފާއިތުވެގެން ގޮސް ނަޖުދާ ވިހަން އުޅުމުގެ ތެރޭގައި ދަރިފުޅުގެ ހިތުގެ ވިންދު ދައްކަން ފާހަގަވުމުން އަވަހަށް ސިޒޭރިއަންކޮށް ދަރިފުޅު ނެގިއެވެ. އެ ދެމަފަރިންގެ ދެ ލޮލުގެ ނޫރު، ތުއްތު އިޒްކާ ދުނިޔެއަށް އުފަން ވިއެވެ. 31 ޖެނުވަރީ 2020 ގައެވެ. ނަމަވެސް ފައިދަށުން ބިންގަނޑު ދަމައިގަނެގެން ދިޔައީ ދަރިފުޅުގެ ނާޒުކު ހިތުގައި މައްސަލައެއް އުޅޭ ކަމަށް ޑޮކްޓަރު ބުނުމުންނެވެ. އެ ދެމަފިރިންގެ ހިތް ކުދި ކުދިވެގެން ދިޔައެވެ.\nމިހާރު އިޒްކާއަށް އެއް އަހަރު ފުރިފައިވާ އިރު އޭނާގެ މަންމަ ނަޖުދާ ސީއެންއެމްއަށް ވަނީ ދަރިފުޅުގެ ބަލި ހާލަތު މާޔޫސްކަމާ އެކު ކިޔައިދީފައެވެ. ނަޖުދާ ކިޔައިދިން ގޮތުގައި އިޒްކާގެ އޮޕަރޭޝަން ކުރުމަށް ޑޮކްޓަރު ބުނެފައިވަނީ ހަ މަހާއި ނުވަ މަހުގައި ކަމަށެވެ. ނަމަވެސް ހާލަތު ހުރި ގޮތުން އޭރު އޮޕަރޭޝަން ކުރެވެން ނެތުނީ ކަމަށެވެ. އަދި މިހާރު ދަރިފުޅުގެ އޮޕަރޭޝަން ކުރުމަށް ވަރަށް ލަސްވެއްޖެ ކަމަށާއި ވީހާވެސް އަވަހަށް އޮޕަރޭޝަން ކުރުމަށް ޑޮކްޓަރު ވަނީ އަންގާފައި ކަމަށް ވެސް އިޒްކާގެ މަންމަ ކިޔައިދިނެވެ.\nމީގެ އިތުރުން ނަޖުދާ ބުނީ ތުއްތު އިޒްކާ ރޯއިރުގައި އަތާއި ތުންފަތް ނޫފައި ގަންނަ ކަމަށާއި ދަރިފުޅުގެ ވޭނާއި ބަލިހާލަތު ފެނުމުން ހިތަށް ކެތް ކުރަން ވަރަށް ދަތި ކަމަށެވެ. އަދި ވީހާވެސް އަވަހަށް ފަރުވާ ހޯދުމަށް ރާއްޖެއިން ބޭރަށް ފުރަން މަސައްކަތް ކުރަމުންދާ ކަމަށް ވެސް ނަޖްދާ ފާހަގަކުރިއެވެ.\nއިޒްކާގެ ބައްޕަ އިޒާމް މައުލޫމާތުދެމުން ބުނީ އާއިލާއަށް އާމްދަނީ ހޯދުމަށް ކުރާ މަސައްކަތަކީ މަސްވެރިކަން ކަމަށާއި އިޒްކާއަށް ފަރުވާކުރުމަށް މާލެ އައި ފަހުން އޭނާއަށް މަސްވެރިކަމަށް ނުދެވޭތީ އާމްދަނީ ލިބޭނެ އެއްވެސް ގޮތެއް ނެތް ކަމަށެވެ. އެހެންކަމުން އިޒްކާއަށް ފަރުވާ ކުރުމަށް އިންޑިއާގެ ކޮޗިންއަށް ދިޔުމަށް ވެސް ދަތިތަކެއް ވަނީ ކުރިމަތިވެފައި ކަމަށެވެ. އަދި ބޭރަށް ފުރުމަށް ޓިކެޓު ބުކްކޮށްފައި ވީނަމަވެސް ވިސާ ހަމަޖެހިފައި ނެތުމުން އަދި ޓިކެޓު ނުނަގާ ކަމަށް ވެސް އިޒާމް ބުންޏެވެ.\nހަމަ އެއާއެކު އިޒާމް ވަނީ އާސަންދައަށް އެދުނުކަން ވެސް ފާހަކޮށްފައެވެ. ނަމަވެސް އިޒްކާގެ އޮޕަރޭޝަންއަކީ ރާއްޖެއިން ކުރެވޭ އޮޕަރޭޝަންއެއްކަން ޑޮކްޓަރު ފާހަގަކޮށްފައި ވާތީ އާސަންދަ ނުލިބުނު ކަމަށް އިޒާމް ބުންޏެވެ.\nއެހެންކަމުން އެ ދެމަފިރިންގެ ވެސް އެދުމަކީ ލޯވިބާ ދަރިފުޅަށް އަވަހަށް ފަރުވާ ހޯދައިދިނުމަށެވެ. އަދި މިކަމުގައި އެންމެންގެ ދީލަތި އެހީ ވެސް ތުއްތު އިޒްކާ އާއި އޭނާގެ އާއިލާއިން ބޭނުން ވެއެވެ.\nއެކައުންޓު ނަންބަރު: 7730000309232\nއިޒާމް ޒާހިރު (އިޒްކާގެ ބައްޕަ)- 7620807


Colombo Kairy Ohna Avasheh Gai Hingi Maaraamaari Eh Gai2Meehun Maraalaifi - Vaguthu\nކޮލަމްބޯ ކައިރީގައި ދެ ޒުވާނުން މަރާލައިފި\nސްރީލަންކާގެ ކޮލަމްބޯ ކައިރީގައި އޮންނަ އަވަށެއް ކަމަށްވާ ހަންވެލާގައި ހިންގި މާރާމާރީއެއްގައި ދެ ޒުވާނަކު މަރާލައިފިއެވެ.\nލަންކާގެ މީޑިއާ ރިޕޯޓްތައް ބުނާ ގޮތުގައި މިމާރާމާރީ ހިންގާފައީ ވަނީ ދެގްރޫޕެއްގެ ދެމެދުގައެވެ. މިއަދު އިރުއޮއްސި 18:00 ހާއިރު މާރާމާރީ ހިންގާފައި ވަނީ ހަންވެލާގައި އޮންނަ ކުޅިވަރު ކުޅޭ ސަރަހައްދެއްގައެވެ. މާރާމާރީގައި މަރުވި އެކަކީ 22 އަހަރުގެ ޒުވާނެކެވެ. ދެވަނަ މީހާގެ އުމުރު އަދި ސާފެއް ނުވެއެވެ.\nފުލުހުން ބުނީ މާރާމާރީގައި މަރުވި ދެ ޒުވާނުންނަކީ ވެސް ހަންވެލާ އަށް ނިސްބަތްވާ ދެޒުވާނުން ކަމަށެވެ.\nމިމައްސަލައިގައި އަދި އެއްވެސް މީހަކު ހައްޔަރު ކޮށްފައެއް ނުވެއެވެ. ފުލުހުން ބުނީ މައްސަލައިގެ ތަޙްޤީޤަށް މީހަކު ހައްޔަރު ނުކުރި ނަމަވެސް ތަޙްޤީޤަށް ބޭނުންވާ ކަންކަން ކުރިއަށް ގެންދާ ކަމަށެވެ. މައްސަލައިގައި ބައިވެރިވާ މީހުން ހޯދުމުގެ މަސައްކަތް ކުރަމުން އަންނަ ކަމަށް ފުލުހުން ބުނެއެވެ.\nލަންކާގައި ފަހަކަށް އައިސް ވަނީ ގްރޫޕް މާރާމާރީތައް އިތުރުވެފައެވެ. މާރާމާރީތައް އިތުރުވި ނަމަވެސް ފުލުހުން އެކަށީގެންވާ ވަރަށް މަސައްކަތް ނުކުރާ ކަމަށް ފާޑުކިޔާ ފަރާތްތަކުން ބުނެއެވެ.\nމިއަދު މާރާމާރީ ހިންގި ސަރަހައްދަކީ ވެރިކަން ކުރާ ކޮލަމްބޯ އާއި ތިރީހަކަށް ކިލޯ މީޓަރު ދުރުގައި އޮންނަ ސަރަހައްދެކެވެ.\nލަންކާގައި މާރާމާރީތަކާއި ކުށްކުރުން އިތުރު ވަމުން އަންނާތީ ލަންކާގެ އާ ބޮޑުވަޒީރު މަހިންދަ ރާޖަޕަކްސަ މިއަދު ވަނީ އެކަމާއި ގުޅޭ ގޮތުން ވާހަކަފުޅު ދައްކަވާފައެވެ. ރާޖަޕަކްސަ ވިދާޅުވީ މާރާމާރީތަކާއި ކުށް ކުރުން މަދުކުރުމަށް ހަރުދަނާ ފިޔަވަޅުތަކެއް އަޅުއްވަން އޭނާ ވަނީ ނިންމަވާފައެވެ. ނަމަވެސް އެކަމުގެ ތަފްސީލްތައް އަދި ހާމަކުރައްވާފައެއް ނުވެއެވެ.\nއޮކްޓޯބަރ 29, 2018 00:53\nކޮލޮމްބޯ ގަ މީހުން މަރުވޭ ކޮންމެ ދުވަހަކު އަހަރެމެންނަށް ކޮންކަމެއް\nއޮކްޓޯބަރ 29, 2018 08:12\nތިހެން ބުނާކަށް ހެޔޮނުވާނެ އެވެ. މީހުން މަރުވުމާ، މީހުން މެރުމަކީ ތަފާތު ދެކަމެކެވެ. ކޮންމެ ޤައުމަކު ވިޔަސް ތަޅާފޮޅާ، މީހުން މަރާނަމަ އެއީ ހިތާމަހުރި ކަމެކެވެ. އިންސާނިއްޔަތުކަން އެއްކިބާކޮށް "އަހަރުމެންނަށް ކީއްހޭ" ބުނާކަށް ނުވާނެއެވެ.\nއޮކްޓޯބަރ 29, 2018 09:54\nއަޅުގަނޑަށް ހިނިއަންނަނީ ކިޔުންތެރިންގެ ހިޔާލު ތެރޭ ރައީސް ޔާމީނު އާ ނައިބު ރައީސް ކޯޅޭތީވެ